**МОНГОЛ УЛСЫН ИХ ХУРЛЫН**

**2021 ОНЫ ХАВРЫН ЭЭЛЖИТ ЧУУЛГАНЫ**

**ТҮР ХОРОО /“ОЮУ ТОЛГОЙ ОРДЫН АШИГЛАЛТАД МОНГОЛ УЛСЫН ЭРХ АШГИЙГ ХАНГУУЛАХ ТУХАЙ” МОНГОЛ УЛСЫН ИХ ХУРЛЫН 2019 ОНЫ**

**92 ДУГААР ТОГТООЛЫН ХЭРЭГЖИЛТЭД ХЯНАЛТ ТАВИХ, ШААРДЛАГАТАЙ БОЛ САНАЛ БОЛОВСРУУЛЖ, ДҮНГ НЭГДСЭН ХУРАЛДААНД ТАНИЛЦУУЛАХ ҮҮРЭГ БҮХИЙ/-НЫ 4 ДҮГЭЭР САРЫН 06-НЫ ӨДӨР /МЯГМАР ГАРАГ/-ИЙН ХУРАЛДААНЫ**

**ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | ***Хэлэлцсэн асуудал*** | ***Хуудасны дугаар*** |
| ***1.*** | ***Хуралдааны товч тэмдэглэл:*** | 1-2 |
| ***2.*** | ***Хуралдааны дэлгэрэнгүй тэмдэглэл:***  | 3-78 |
|  | ***1.*** “Эрдэнэс-Оюу Толгой” ХХК-ийн мэдээлэл сонсох | 3-78 |

***Монгол Улсын Их Хурлын 2021 оны хаврын ээлжит чуулганы***

***Түр хороо /“Оюу Толгой ордын ашиглалтад Монгол Улсын эрх ашгийг хангуулах тухай” Монгол Улсын Их Хурлын 2019 оны 92 дугаар тогтоолын хэрэгжилтэд хяналт тавих, шаардлагатай бол санал боловсруулж, дүнг нэгдсэн хуралдаанд танилцуулах үүрэг бүхий/-ны***

***4 дүгээр сарын 06-ны өдөр /Мягмар гараг/-ийн хуралдааны товч тэмдэглэл***

 Түр хорооны дарга Ц.Даваасүрэн ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Түр хорооны хуралдааныг цахим хэлбэрт шилжүүлж, Түр хорооны дарга Ц.Даваасүрэн, Улсын Их Хурлын гишүүн Ш.Адьшаа, Н.Алтанхуяг, Б.Бат-Эрдэнэ, Ж.Бат-Эрдэнэ, Х.Болорчулуун, С.Бямбацогт, Г.Дамдинням, Ж.Мөнхбат, Г.Тэмүүлэн нар “Үндсэн хууль” танхимаас, бусад гишүүд MyParliament программ болон цахим хуралдааны программыг ашиглан Түр хорооны хуралдаанд цахимаар оролцов.*

*Хуралдаанд ирвэл зохих 24 гишүүнээс 13 гишүүн цахим хуралдааны программын ирцэд бүртгүүлж, 54.2 хувийн ирцтэйгээр хуралдаан 15 цаг 50 минутад Төрийн ордны “Үндсэн хууль” танхимд эхлэв.*

 *Чөлөөтэй: Ё.Баатарбилэг, Ж.Ганбаатар, Г.Ганболд, Х.Ганхуяг, Б.Жаргалмаа, Б.Энхбаяр.*

***Нэг.“Эрдэнэс-Оюу Толгой” ХХК-ийн мэдээлэл сонсох***

Хэлэлцэж буй асуудалтай холбогдуулан Засгийн газрын Хэрэг эрхлэх газрын дэд дарга Б.Солонго, “Эрдэнэс-Оюу Толгой” ХХК-ийн гүйцэтгэх захирал Ц.Түмэнцогт, мөн компанийн дэд захирал Ч.Энх-Амгалан, Геологи, уул уурхайн хэлтсийн дарга Л.Өнөрбаатар, Хуулийн хэлтсийн дарга Ж.Наранпүрэв, Санхүү, шинжилгээний албаны дарга Ц.Алтанхуяг нар “Үндсэн хууль” танхимаас оролцов.

 Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Хяналт шалгалт, үнэлгээний газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу нар байлцав.

 Оюу Толгой төсөлд холбогдох гэрээ, баримт бичгийн талаар “Эрдэнэс-Оюу Толгой” ХХК-ийн гүйцэтгэх захирал Ц.Түмэнцогт, төслийн санхүүгийн тайлан, техник, эдийн засгийн үндэслэлийн талаар Санхүү, шинжилгээний албаны дарга Ц.Алтанхуяг, Оюу Толгой ордын тусгай зөвшөөрөл, геотехник, далд уурхайн бүтээн байгуулалтын талаар Геологи, уул уурхайн хэлтсийн дарга Л.Өнөрбаатар, Оюу Толгой ордын хөрөнгө оруулалтын гэрээ, олборлолтын талаар Улсын Их Хурлын гишүүн Х.Болорчулуун, хөрөнгө оруулалтын гэрээний үндсэн зарчим зөрчигдсөн эсэх, Монголын талын хүртэх ашиг, техник, эдийн засгийн үндэслэл, менежментийн төлбөрийн талаар Улсын Их Хурлын гишүүн Г.Тэмүүлэн нар “Үндсэн хууль” танхимаас мэдээлэл хийв.

 Мэдээлэлтэй холбогдуулан Улсын Их Хурлын гишүүн С.Бямбацогт, Ш.Адьшаа, Б.Бат-Эрдэнэ, Ж.Бат-Эрдэнэ, Н.Алтанхуяг, Ж.Мөнхбат, Х.Болорчулуун, Ц.Даваасүрэн нарын “Үндсэн хууль” танхимаас, Улсын Их Хурлын гишүүн Ч.Ундрамын цахимаар тавьсан асуултад Засгийн газрын Хэрэг эрхлэх газрын дэд дарга Б.Солонго, “Эрдэнэс-Оюу Толгой” ХХК-ийн гүйцэтгэх захирал Ц.Түмэнцогт, мөн компанийн Геологи, уул уурхайн хэлтсийн дарга Л.Өнөрбаатар, Хуулийн хэлтсийн дарга Ж.Наранпүрэв, Санхүү, шинжилгээний албаны дарга Ц.Алтанхуяг нар болон Улсын Их Хурлын гишүүн Х.Болорчулуун, Г.Тэмүүлэн нар “Үндсэн хууль” танхимаас хариулж, тайлбар хийв.

 Улсын Их Хурлын гишүүн Ш.Адьшаа, Н.Алтанхуяг, Ц.Даваасүрэн нар үг хэлэв.

 Улсын Их Хурлын гишүүд “Эрдэнэс-Оюу Толгой” ХХК-ийн мэдээллийг сонсов.

*Хуралдаан 3 цаг 39 минут үргэлжилж 24 гишүүнээс 18 гишүүн хүрэлцэн ирж, 75.0 хувийн ирцтэйгээр 19 цаг 29 минутад өндөрлөв.*

  **Тэмдэглэлтэй танилцсан:**

 ТҮР ХОРООНЫ ДАРГА Ц.ДАВААСҮРЭН

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Ц.АЛТАН-ОД

**МОНГОЛ УЛСЫН ИХ ХУРЛЫН**

**2021 ОНЫ ХАВРЫН ЭЭЛЖИТ ЧУУЛГАНЫ**

**ТҮР ХОРОО /“ОЮУ ТОЛГОЙ ОРДЫН АШИГЛАЛТАД МОНГОЛ УЛСЫН ЭРХ АШГИЙГ ХАНГУУЛАХ ТУХАЙ” МОНГОЛ УЛСЫН ИХ ХУРЛЫН 2019 ОНЫ**

**92 ДУГААР ТОГТООЛЫН ХЭРЭГЖИЛТЭД ХЯНАЛТ ТАВИХ, ШААРДЛАГАТАЙ БОЛ САНАЛ БОЛОВСРУУЛЖ, ДҮНГ НЭГДСЭН ХУРАЛДААНД ТАНИЛЦУУЛАХ ҮҮРЭГ БҮХИЙ/-НЫ 4 ДҮГЭЭР САРЫН 06-НЫ ӨДӨР /МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Ц.Даваасүрэн:** Өнөөдөр манай Түр хорооны гишүүд Оюу Толгойн ордын ашиглалтын талаар танилцуулга, мэдээлэл сонсъё гэсэн учраас манай “Эрдэс Оюу Толгой” компаниар гишүүдэд зориулаад энэ Оюу Толгойн ордын ашиглалтын явц, байдлын талаар, тулгараад байгаа асуудлуудын талаар мэдээлэл хийлгэнэ.

Их Хурлын гишүүн Х.Болорчулуун, Г.Тэмүүлэн гишүүн хоёр тодорхой сэдвүүд дээр мэдээлэл бэлдсэн байгаа. Ингээд энэ гурван мэдээллийг өнөөдөр сонсоно.

ZOOM-ээр холбогдсон гишүүддээ бид аль болох энэ мэдээллийг хүргэх тал дээр нь зохион байгуулсан байгаа. Мэдээлэл сонсож байгаа учраас ирц ирц шаардахгүй. Тийм учраас мэдээллээ ингээд эхэлье.

“Эрдэс Оюу Толгой” компани болохоор гурван төрлийн мэдээлэл бэлтгэж ирүүлсэн байна.

Эхнийх нь, Оюу Толгой төсөлд холбогдох гэрээ, баримт бичгийн талаар танилцуулга хийх юм байна.

Хоёрт нь, Оюу Толгой төслийн санхүүгийн тайлан, техник, эдийн засгийн үндэслэлийн талаар мэдээлэл хийх юм байна.

Гуравт нь, Оюу Толгойн ордын лиценз, уул уурхайн ажлын талаар мэдээлэл хийх юм байна.

Ийм гурван мэдээллийг манай “Эрдэс Оюу Толгой” компани бэлдэж ирүүлсэн байгаа. Гишүүдэд тараагдсан байгаа. Үүнийг би Засгийн газрын ажлын хэсэг дээр сонссон. Маш сайн мэдээлэл юм билээ. Тийм учраас үндсэн суурь мэдээлэл хангалттай.

Тэгээд дээр нь нэмээд Х.Болорчулуун гишүүн бидний гол шүүмжлээд байгаа энэ ашгийн дийлэнх хэсгийг авч явчхаад байгаа зээлүүдийн талаар мэдээлэл хийнэ.

Хувь нийлүүлэгчдийн зээл, мөн манай 34 хувьд ногдож байгаа зээлийн төлбөрийн талаар. Энэ талаар тэр санхүүгийн мэдээлэл ч гэсэн ер нь зээлд хэдийг төлөөд байгаа юм гэдэг талаар танилцуулгад байгаа.

Дараа нь Г.Тэмүүлэн гишүүн Оюу Толгойн төсөлтэй холбогдолтой зөрчилтэй асуудлуудын талаар. Дубайн гэрээтэй холбогдолтой үүсээд байгаа асуудал гэсэн. Энэ зүйлүүд дээр энэ чиглэлээр ажиллаж байсан хүний хувьд тодорхой мэдээлэлтэй байгаа. Тэр мэдээллээ гишүүдтэй хуваалцана.

Ингээд ийм гурван мэдээлэл хийгдэх юм.

Ажлын хэсгийг би эхлээд танилцуулчихъя.

Өнөөдрийн мэдээлэлд Засгийн газрын Хэрэг эрхлэх газрын дэд дарга Б.Солонго, “Эрдэс Оюу Толгой” ХХК-ийн гүйцэтгэх захирал Ц.Түмэнцогт, “Эрдэс Оюу Толгой” ХХК компанийн дэд захирал Ч.Энх-Амгалан, тус компанийн Геологи, уул уурхайн хэлтсийн дарга Л.Өнөрбаатар, мөн Хуулийн хэлтсийн дарга Ж.Наранпүрэв, Санхүү, шинжилгээний хэлтсийн ахлах мэргэжилтэн Ц.Алтанхуяг гэсэн ийм хүмүүс оролцож байгаа юм байна.

Эхний мэдээллийг Ц.Түмэнцогт дарга Оюу Толгойн төслийн холбогдох гэрээ, бичиг баримт гэсэн ийм сэдвээр танилцуулга хийх юм байна.

***Нэг.Оюу Толгойн төслийн холбогдох гэрээ,***

***баримт бичиг***

Ц.Түмэнцогт даргыг урьж байна. Эхлээд гурван мэдээллээ сонсчхоод. Тэгээд дараа нь тодруулах зүйлүүдээ гишүүд асуугаад явчихъя гэж тогтлоо. Тийм учраас эхлээд гурван мэдээллээ ярьчихъя.

Та бүгд гол гол юмнуудаа л танилцуулахад анхаараарай гэдгийг хэлье. Ц.Түмэнцогт дарга.

**Ц.Түмэнцогт:** Баярлалаа. Улсын Их Хурлын 92 дугаар тогтоолын хэрэгжилттэй холбоотойгоор Улсын Их Хурал дээр байгуулагдсан Түр хорооны гишүүдэд Оюу Толгой төслийн өнөөдрийн байдал, санхүүгийн үзүүлэлтүүд, мөн геологи уул уурхайн чиглэлээр тулгараад байгаа асуудлаар Эрдэнэс Оюу Толгой компаниас танилцуулгуудыг бэлдлээ.

Энэ танилцуулгуудыг мөн Засгийн газрын ажлын хэсэг дээр танилцуулсан байгаа.

Эхний танилцуулга маань Оюу Толгойн төсөл эхэлснээс хойш байгуулагдсан гэрээнүүд. Мөн гэрээний зохицуулалтуудын талаар танилцуулга хийнэ.

Та бүхэнд слайд тараасан байгаа. Тэгэхээр эхний слайд дээр 2009 оноос хойш Оюу Толгойн төсөлтэй холбоотойгоор байгуулагдсан бүх гэрээ, батлагдсан төлөвлөгөөнүүдийг тавьсан байгаа.

Энд Та бүхэн мэдэж байгаа. Улсын Их Хурлын 2008 оны 40 дүгээр тогтоол 2009 оны 57 дугаар тогтоолоор Засгийн газарт Хөрөнгө оруулалтын гэрээ байгуулах, баримтлах зарчим, удирдамжийг өгсний дагуу анхны Хөрөнгө оруулалтын гэрээ, Хувь нийлүүлэгчдийн гэрээг 2009 онд Засгийн газар байгуулсан байдаг.

Мөн дараагийн гэрээнүүд нь Засгийн газрын бонд худалдан авах гэрээ, мөн Хувь нийлүүлэгчдийн гэрээ маань 2011 онд нэмэлт, өөрчлөлт оруулаад дахин тодорсон гэрээ байж байгаа.

Мөн Засгийн газрын бонд худалдан авах гэрээ, Татварын урьдчилгаа төлбөрийн гэрээ, Хувьцаа шилжүүлэхийг хязгаарлах тухай гэрээ, Хувьцаа эзэмшигчдийн одоогийн зээл болон бусад асуудлыг баталгаажуулах гэрээ, Өмнөд бүсийн эрчим хүчний салбарт хамтран ажиллах гэрээ, Хамтын ажиллагааны гэрээ, Оюу Толгойн далд уурхайн бүтээн байгуулалтын санхүүжилтийн төлөвлөгөө болон нэмэлт төлөвлөгөө, Эрчим хүчний эх үүсвэрийн зохицуулалтын тухай гэрээ, Эрчим хүчний эх үүсвэрийн зохицуулалтын тухай гэрээний нэмэлт, өөрчлөлт гээд ингээд нийт 13 гэрээ байгуулагдсан байдаг юм.

Ер нь Оюу Толгойн орд маань Өмнөговь аймгийн Ханбогд суманд байрладаг. Дэлхийд дээгүүр орох алт, зэс, мөнгөний орд байгаа.

Ер нь технологийн хувьд газрын гүнд 1300-аас 1500 метрийн орчимд үйл ажиллагаа явуулах ил уурхайтай. Далд уурхай 60-аас 100 жил хэрэгжих хэрэгжих бололцоотой төсөл гэж үзэж байгаа.

Ер нь дэлхийн зэсийн үнийн зах зээлийг харах юм бол ойрын жилүүдэд цэвэр эрчим хүч, мөн цахилгаан машин гээд зэсийн үнэ нэлээн тийм өсөх хандлагатай. Ийм учраас Оюу Толгойн төслийн өгөөжийг Монгол Улсад болон Монголын ард түмэнд өгөөжтэй болгох чиглэлээр үе үеийн Улсын Их Хурал, Засгийн газар ажиллаж ирсэн байгаа.

Хөрөнгө оруулалтын гэрээний талаар яг ямар зохицуулалтууд хийгдсэн талаар ерөнхийд нь танилцуулъя.

Ер нь Хөрөнгө оруулалтын гэрээ 2009 онд байгуулагдсан. Хөрөнгө оруулалтын гэрээгээр татварын орчин, хөрөнгө оруулагчийн үндсэн үйл ажиллагаа, хөрөнгө оруулагчийн үүрэг, Засгийн газрын үүрэг, бүс нутгийн хөгжил, газрын харилцаа, байгаль орчны асуудал, дэд бүтцийн асуудал, хөдөлмөрийн харилцаа, маргаан шийдвэрлэх зэрэг үндсэн стандарт Хөрөнгө оруулалтын гэрээний бүтцээр хийгдсэн байдаг.

Түрүүн дурдсан. Ер нь 2008, 2009 оны Улсын Их Хурлын 40, 57 дугаар тогтоолуудаар, мөн Ашигт малтмалын тухай хуулийн дагуу хөрөнгө оруулагчтай гэрээ байгуулах заалтын дагуу стратегийн ордын 34 хувийг төр эзэмшинэ.

Мөн анхны хөрөнгө оруулалт нөхөгдсөний дараа 50 хувь хүртэл төрийн эзэмшил нэмэгдэх. Мөн нэмүү өртөг шингэсэн ажлын байр бий болгох чиглэлээр зарчим болгож Хөрөнгө оруулалтын гэрээг байгуулсан.

Хөрөнгө оруулалтын гэрээг Монгол Улсын Засгийн газрын эрх олгосноор Сангийн сайд, Эрдэс баялаг, эрчим хүчний сайд, Байгаль орчин, аялал жуулчлалын сайд гарын үсэг зурсан байгаа.

Хөрөнгө оруулагчийг төлөөлж **“Айвенхоу Майнз Монголиа Инк”**[Ivanhoe Mines Mongolia Inc], одоогийн “Оюу Толгой” компани. **“Айвенхоу Майнз Лимитед”**[Ivanhoe Mines Limited], **Rio Tinto International Holdings Limited**-ийн хооронд байгуулагдсан.

Хөрөнгө оруулалтын гэрээ маань 30 жилийн хугацаатай. Мөн хоёр удаа 20 жилээр сунгаж болох. Ингээд 70 жилийн хугацаанд үргэлжлэх ийм гэрээ байгаа.

“Оюу Толгой” компани нь тусгай зөвшөөрлийг 30 жилийн хугацаагаар эзэмшиж, 6709, 6708, 6710 дугаартай ашиглалтын тусгай зөвшөөрлийн хугацаануудыг авсан байгаа.

Мөн гэрээний бас дурдах ёстой асуудлуудын нэг бол энэ санхүүжилтийг бүрдүүлсэн өдөр, мөн үйлдвэрлэлийн үйл ажиллагааг эхлүүлэх хугацаануудыг зааж өгсөн.

2009 онд хөрөнгө оруулалтын гэрээ байгуулсныхаа дараа 2012 оны 3 сарын 31-нд санхүүжилтээ бүрдүүлж, 2013 оны 9 сарын 01-нд үйлдвэрлэлийн үйл ажиллагаа, баяжуулах үйлдвэрийн 70 хувьд үйл ажиллагаа эхэлсэн байгаа.

Мөн Их Хурлын 40, 57 дугаар тогтоолд заасны дагуу хайлуулах үйлдвэрийг Монгол Улсад байгуулах чиглэлээр эдийн засгийн боломжийг судлах талаар судалгааны тайланг боловсруулах үүрэг хөрөнгө оруулагч хүлээсэн байгаа.

Мөн Монгол Улсад Засгийн газар бүхэлд нь буюу хэсэгчлэн эзэмшдэг Монгол Улсад байршилтай гуравдагч этгээдийн зэс хайлуулах үйлдвэрт хөрөнгө оруулагч баригдсан нөхцөлд хөрөнгө оруулагч түүхий эд, баяжмалыг эхний ээлжид худалдана. Нийлүүлэх үүрэг хүлээсэн байгаа.

Ус болон газрын харилцааны талаар Усны тухай хуулийн дагуу 30 жилээр ус ашиглах гэрээг байгуулсан. Энэ ус ашиглах гэрээгээр Галба-Өөш, Долоодын говийн сав газрын захиргаатай 2016 оны 6 сарын 07-ны өдрөөс 25 жилийн хугацаатайгаар байгуулсан. Гэрээг Байгаль орчин, аялал жуулчлалын яам баталсан байгаа.

Газар ашиглах гэрээг 30 жилээр байгуулж, мөн Хөрөнгө оруулалтын гэрээ 20 жилээр хоёр удаа сунгахаар ийм заалтууд нь байж байгаа.

Эрчим хүчний талаар мөн заалт оруулсан байгаа. Ер нь үндсэн үйл ажиллагаа эхэлснээс хойш 4 жилийн дотор Монгол Улсын нутаг дэвсгэрээс хөрөнгө оруулагчийн өөрөө санхүүжүүлсэн, эсвэл гуравдагч этгээдийн санхүүжүүлсэн, эсвэл Монгол Улсын эрчим хүчний сүлжээнээс. Гурван эх үүсвэрээс эрчим хүч авах ийм үүрэг хүлээсэн байгаа.

2017 онд Монгол Улсаас эрчим хүч авах байсан боловч бас энэ нөөц, эх үүсвэрийн дутагдалтайгаас шалтгаалаад мөн энэ эрчим хүчээр хангагдаагүй байгаа. Өнөөдрийн байдлаар 100 хувь Өвөр Монголын эрчим хүчний сүлжээнээс эрчим хүч худалдан аваад ашиглаад явж байгаа.

Сүүлийн 5 жилийн хугацаанд 650 орчим сая долларыг эрчим хүчний хэрэгцээнд төлөөд байгаа.

Хөрөнгө оруулагч нь олсон орлогоо гадаад улсад чөлөөтэй шилжүүлэх, мөн захиран зарцуулах эрхийг авсан байгаа.

Мөн хөрөнгө оруулагчийн эрхийг хангах талаар бусад заалтууд орсон байгаа. Энэ дотроо “Орон нутагтай хамтарч ажиллах, өмнийн говийн бүсийн хөгжлийн зөвлөлийг байгуулж, үйл ажиллагааг нь удирдан чиглүүлнэ.” гэж заасан. Хамтын ажиллагааны гэрээ байгуулсан байгаа. Өмнөговь аймагт жил болгон **“Говийн Оюу Хөгжлийг Дэмжих Сан**[Gobi Oyu Development Support Fund]”-д нийгмийн хариуцлагынхаа төслүүдийг хэрэгжүүлээд явж байгаа.

**“Онтре Голд”[**Entrée Gold] гээд Оюу Толгой компанийн зэрэгцээ талбай 3148, 3150 гэсэн хайгуулын тусгай зөвшөөрлийн талаар “Айвенхоу Майнз Лимитед” компанийн өнөөгийн эдэлж буй эрхийг гэрээгээр баталгаажуулах, эсвэл холбогдох эрхийг хөрөнгө оруулагчид шилжүүлсний дараа Засгийн газар 34 хувийг эзэмшиж, улмаар Засгийн газар хайгуулын тусгай зөвшөөрлүүдийг хугацаа дуусахаас өмнө ашиглалтын тусгай зөвшөөрөл болгох гэсэн үүрэг хүлээсэн байдаг.

Энэ асуудал Оюу Толгойн ордын нэг хэсэг, техник, эдийн засгийн үндэслэл ордын нөөцөд багтсан талбай. Гэхдээ “Онтре Голд”-ын тусгай зөвшөөрөлтэй талбай байгаа. Ирээдүйд 2035 оноос цааш ашиглагдах явцад хөрөнгө оруулалтын орчин, асуудлыг шийдвэрлэх шаардлага байгаа.

Гэрээ цуцлах талаар гэрээгээр хүлээсэн үүргээ хөрөнгө оруулагч биелүүлээгүй нөхцөлд хэрхэн мэдэгдэл гарч, цуцлах асуудлыг тусгасан.

Маргаан шийдвэрлэх асуудлыг зааж өгсөн байгаа. Маргаан шийдвэрлэх асуудал нь татварын маргаан дээр үүсээд байгаа. Одоо жишээ нь, хоёр тал мэдэгдэл өгөөд 60 хоногийн дотор шийдвэрлэж чадахгүй бол Лондон дахь Олон улсын арбитрын шүүх[London Court of International Arbitration LCIA]-ээр, Нэгдсэн Үндэстний Байгууллагын **UNCITRAL**[United Nations Commission On International Trade Law]-ын дүрмээр маргааныг шийдвэрлэнэ гэж заасан байгаа.

Дараагийн слайд дээр бол хувьцаа эзэмшигчдийн бүтэц байгаа. Оюу Толгой хязгаарлагдмал хариуцлага компанийн бүтцээр 34 хувь нь Монгол Улсын Засгийн газар, “Эрдэнэс Монгол”. Мөн эрх олгосноор **“Эрдэнэс Оюу Толгой”** компани 34 хувийн төрийн эзэмшлийн төлөөллийг хэрэгжүүлж байна. 66 хувь нь хуучин “Айвенхоу Майнз” буюу **“Туркойз Хилл Ресурс**”[Turquoise Hill Resources] эзэмшиж байгаа.

**“Туркойз Хилл Ресурс”** компани нь Нью-Йорк, Торонтогийн биржид бүртгэлтэй **“publicly listed компани”** байгаа.

“Туркойз Хилл”-ийн 51 хувийг Рио Тинто компани эзэмшиж байна. “Туркойз Хилл” компанийн 51 хувийг Рио Тинто эзэмшээд. Мөн жижиг хувьцаа эзэмшигчдээс Оюу Толгойн өгөөжийн талаар нэлээн асуудал тавьж, биржүүд дээрээ гомдол гаргадаг. Одоо жишээ нь, сүүлийн хоёр, гурван жилд далд уурхай, геотехникийн нөхцөл байдлаас шалтгаалж зардлын хэтрэлттэй холбоотойгоор **“Пентуотер**”[Pentwater Capital Management LP], мөн **“Сэйлинг Стоун”**[SailingStone Capital Partners LLC] зэрэг компаниуд нь биржүүд дээрээ гомдол гаргаад энэ асуудлууд дээр нэлээн явж байгаа.

Оюу Толгой төслийн засаглалын асуудал буюу ТУЗ-ын бүтэц байгаа. Хувь нийлүүлэгчдийн гэрээнд “Хувьцааны саналын эрхийн арван бүхэлд нэг гишүүн төлөөлөн удирдах зөвлөлд төлөөлөл оруулна.” гэсний дагуу 34 хувьд Монгол Улсын засгийн газрыг төлөөлж гурван гишүүн ажиллаж байна. Монгол Улсын Ерөнхийлөгч асан Н.Багабанди, З.Ган-Очир, Э.Баясгалан. Мөн 66 хувийг төлөөлж “Туркойз Хилл Ресурс” компанийг төлөөлж гурван гишүүн, Рио Тинто компанийг төлөөлж гурван гишүүн ажиллаж байна. Хороодын болон бусад бүтцийг энэ дээр харуулсан байна.

Оюу Толгойн өдөр тутмын үйл ажиллагааг **“Рио Тинто Оюу Толгой менежмент”** компани үйл ажиллагааг явуулж байгаа.

Хувь нийлүүлэгчдийн гэрээгээр заасны дагуу менежментийн үйлчилгээний төлбөрийг үйлдвэрлэлийн үйл ажиллагаа эхэлсэн өдөр хүртэлх хугацаанд үндсэн хөрөнгийн болон үйл ажиллагааны зардлын нийт дүнгийн 3 хувь, үндсэн үйл ажиллагаа эхэлсний дараа нийт үндсэн хөрөнгө болон үйл ажиллагааны зардлын 6 хувиар менежментийн үйлчилгээний төлбөрийг авахаар Хувь эзэмшлийн гэрээнд заасан байгаа.

Төлөөлөн удирдах зөвлөлийн хурал, Хувьцаа эзэмшигчдийн хурал хэрхэн явагддаг вэ. Энэ бол Компанийн тухай хуулийн дагуу стандарт зохицуулалтууд байгаа. Саналын олонхоор, хувь нийлүүлэгчдийн саналаар шийдвэр гарна. Нэг гишүүн нэг саналын эрхтэй гэсэн ерөнхий зохицуулалтыг нэг бүрчлэн ярьж хэрэггүй байх.

Дараагийн юун дээр болохоор анхны хувь нийлүүлэгчийн гэрээ болон нэмэлт, өөрчлөлт оруулсан дахин тодотгосон хувь нийлүүлэгчдийн гэрээнд заасан Оюу Толгой төслийн санхүүжилтийн бүтэц, санхүүжилтийн арга хэрэгслүүдийг зааж өгсөн байдаг.

Оюу Толгой төслийг гурван эх үүсвэрээр санхүүжүүлэхээр зааж, 2009, 2011 оны гэрээнд тусгасан байгаа.

Нэгдүгээрх нь, хувьцааны санхүүжилт. Хувьцааны санхүүжилт дотор Монгол Улсын Засгийн газар хувьцааны санхүүжилтээр өнөөдрийн байдлаар 4 тэрбум орчим долларын хувьцааны санхүүжилт хувьцаа эзэмшигчид нь хийгээд байна. Үүнээс Монголын 34 хувьд ногдох 1.4 тэрбум долларын хувьцааны санхүүжилт хийсэн. Тэр хувьцааны санхүүжилтээ зээлээр бүрдүүлж, зээлийн хүү нь 800 орчим сая доллар болоод, ингээд өнөөдрийн байдлаар 34 хувьд ногдох 2.2 тэрбум долларын хувьцааны санхүүжилтийн өр үүссэн байгаа.

Санхүүгийн юмыг бид дараа нь дэлгэрэнгүй ярина.

Хувь нийлүүлэгчдийн зээлийн хэлбэрийг зааж өгсөн байгаа. Энд зээлийн хүүг LIBOR+6.5 гээд зааж өгсөн байгаа.

Төсөл эхэлснээс хойш нийт 13.3 тэрбум долларын хувь нийлүүлэгчдийн зээл авч, 6 орчим тэрбум долларын эргэн төлөлт хийж, 7 тэрбум 280-аад сая долларын зээлийн үлдэгдэлтэй байна.

Гуравдагч санхүүгийн хэлбэр нь болохоор төслийн санхүүжилт буюу гуравдагч этгээдийн зээл байгаа.

“Далд уурхайн бүтээн байгуулалт, санхүүжилтийн төлөвлөгөө” гэж ярьдаг Дубайн гэрээгээр 2015 онд төлөвлөгөө байгуулаад, 2016 оноос 4 тэрбум 340 сая долларын төслийн санхүүжилтийн зээл аваад байгаа. Хүү, эргэн төлөлтөө хасаад өнөөдрийн байдлаар бас 4 тэрбум 316 сая долларын төслийн санхүүжилт аваад бүтээн байгуулалтад оруулаад явж байна.

Дотоодоос ханган нийлүүлэх үүрэг дээр Монгол Улсад байгаа тоног төхөөрөмж, бараа, үйлчилгээг тоо, чанарын хувьд өрсөлдөхүйц байх юм бол Оюу Толгой дотоодын ханган нийлүүлэгчээс авах үүрэг хүлээсэн байдаг.

Өнгөрсөн хугацаанд ер нь 700-аад аж ахуйн нэгжээс бараа, үйлчилгээ авч байгаа. Одоо жишээ нь далд уурхайн бүтээн байгуулалт гэхэд жишээ нь нийт жилд гарч байгаа тэрбум, тэрбум 200 сая долларын 80-аад хувь нь Монгол бүртгэлтэй компаниудад бараа, үйлчилгээ нийлүүлээд явж байгаа.

Сонирхлын зөрчилтэй хэлцэл, мөн хамааралтай хэлцлүүдийн талаар мөн зохицуулалтуудыг хийж өгсөн байдаг.

Хамааралтай хэлцлийн асуудлаар Компанийн тухай хуулийн 12 дугаар бүлгийн заалтыг хэрэглэхгүй гэж компанийн зохицуулалт орсон байдаг. Энэ ер нь нөгөө татвар татвараас зугтах, нөгөө **BEPS**[Base Erosion and Profit Shifting]-ийн зарчмын хувьд ер нь энэ хамааралтай хэлцлийн асуудлыг цаашид үр өгөөжийг дээшлүүлэх тал дээр нэлээн анхаарах ёстой гэж бид компанийн хувьд үзэж байгаа.

2009 онд байгуулсан Хувь нийлүүлэгчдийн гэрээ, 2011 онд нэмэлт, өөрчлөлт оруулсан дахин тодотгосон Хувь нийлүүлэгчдийн гэрээнд орсон гол нэмэлт, өөрчлөлтүүдийг дараачийн слайд дээр харуулж байгаа.

Эхнийх нь бол зээлийн хүүг Хувь нийлүүлэгчдийн гэрээнд нийлбэр дүнгээрээ жилийн 9.9 хувьтай тэнцэх улирал тутам хүүгийн хувь байсныг LIBOR+6.5, улирал тутмын хүүгийн хувь болгож өөрчилсөн байдаг.

Хоёр дахь нь, санхүүжүүлэх арга хэлбэрт өөрчлөлт орсон байдаг. Хувь нийлүүлэгчдийн гэрээнд энгийн хувьцааны, давуу эрхтэй хувьцааны, хувь нийлүүлэгчдийн өрийн хэлбэрээр санхүүжүүлэхээр заасан бол нэмэлт, өөрчлөлт оруулсан гэрээнд давуу эрхтэй хувьцааны санхүүжилтийг бол хассан байдаг.

Мөн шаардсан мөнгөн хөрөнгийн нийлүүлэх эрхтэй болсон байдаг. Хувь нийлүүлэгчдийн гэрээнд Айвенхоугаас санхүүжүүлэгч нь нийт шаардсан мөнгөн хөрөнгийг бүрэн хэмжээгээр нийлүүлэх, эсвэл Айвенхоугийн хувь нийлүүлэгч, нийлүүлэлтийн аль нэг хэлбэр, эсхүл хэлбэрүүдийг тодорхойлох хэрэгтэй гэснийг төрийн өмчит компани шаардсан мөнгөн хөрөнгийг өөрт ногдох хэсгийг аливаа нөхцөл, болзолгүйгээр нийлүүлэх шийдвэр гаргах эрхтэй гэж бас Монголын талаас санхүүжүүлэх эрхийг нэмсэн байдаг. Мөн зээлийн хүүг 7 жил тутам эргэж харах заалтыг оруулсан ийм өөрчлөлтүүд орсон байгаа юм.

Дараагийнх нь болохоор сая Хөрөнгө оруулалтын гэрээ, Хувь нийлүүлэгчдийн гэрээ гээд үндсэн хоёр суурь бичиг бичиг баримтаас гадна санхүүжилтийн талаар нэлээн том үр нөлөө үзүүлж байгаа төлөвлөгөө нь бол энэ Оюу Толгойн далд уурхайн бүтээн байгуулалт, санхүүжилтийн төлөвлөгөө, Дубайн төлөвлөгөө байгаа юм.

Энэ Дубайн төлөвлөгөөгөөр анхандаа бол одоо жишээ нь ордын хэмжээнд гэж техник, эдийн засгийн үндэслэл, гэрээ нь ингэж 2010 оны техник, эдийн засгийн үзүүлэлтээр зааж байсан бол Дубайн гэрээгээр болохоор ил уурхайн үе шат, далд уурхайн үе шат гээд ингээд задалсан байгаа.

Тэгээд далд уурхайн үе шатныхаа дахиад дотор нь задлаад зөвхөн далд уурхайн **“Хюго Лифт 1**[Hugo lift 1]” гэдэг хэсэг дээр далд уурхайн санхүүжилт босгох төлөвлөгөөг баталсан байдаг.

Далд уурхайн төлөвлөгөөн дээр анхны 2010 оны техник, эдийн засгийн үндэслэлээр заасан төслийн нийт үр ашгийн 53 хувийг Монгол Улсын Засгийн газар АМНАТ[Ашигт малтмалын нөөц ашигласны төлбөр], татвар, ногдол ашиг хэлбэрээр авна гэдгийг заасан.

Мөн техник, эдийн засгийн үндэслэл нь тодорхойгүй, магадалшгүй хүчин зүйлсээс хамаарч өөрчлөгдөж болзошгүй төсөөллүүдэд тулгуурласан бодит гүйцэтгэл нь ТЭЗҮ-д зааснаас өөр гарч болох тооцооллуудаас бүрдэх бөгөөд эрх зүйн хувьд техник, эдийн засгийн үндэслэл заавал мөрдөх баримт бичиг биш болохыг талууд хүлээн зөвшөөрсөн гээд ийм заалт оруулсан байдаг.

Бүтээгдэхүүний хувьд анхны хөрөнгө оруулалтын гэрээгээр “бүтээгдэхүүн”-ийг **“зэс, алт, мөнгө, молибден”** болон бусад хүдэр, эрдэс, баяжмал, бүтээгдэхүүнийг зааж байсан бол Дубайн төлөвлөгөөгөөр **“бүтээгдэхүүн” гэдэгт** “зэс, алт, мөнгө” гээд **“молибден”-ыг хассан** байна.

Хамтын ажиллагааны гэрээ гээд Өмнөговь аймагт хамтын ажиллагааны хүрээнд жил бүр 5 сая долларыг Өмнөговь аймгийн бүс нутгийн хөгжилд зориулахаар тохирсон.

Мөн “Аудитын хороог Монголын талын төлөөлөл ахална.” гэдгийг бас өөрчилсөн байдаг юм.

Дубайн төлөвлөгөөгөөр бас нэг томоохон асуудал бол зардлын хэтрэлийн асуудал байдаг. Ил уурхайн одоо жишээ нь анхны 2010 оны техник, эдийн засгийн үндэслэлээр 5 жилийн хугацаанд 5.1 тэрбум долларын хөрөнгө оруулалт оруулна гэж заасан байдаг.

Тэгэхдээ яг одоо гүйцэтгэлээрээ бол 6.1 тэрбум. Анхны 4.7-оос 1.4 тэрбум долларын зардлын хэтрэлт гарсан байдаг. Үүнийг одоо жишээ нь 2010, 2011, 2012, 2013, 2014 оны санхүүгийн тайлан тэнцлүүдийг хүлээж авч зардлын хэтрэлийг хүлээн зөвшөөрсөн байгаа.

Мөн хөрөнгө оруулалтын татварын хөнгөлөлтийг 646 сая доллар, ирээдүйд шилжүүлэн тооцох алдагдлын дүнг 256 сая доллароор баталгаажуулсан байгаа.

Тэгэхээр бусад гол гол юмнууд, төслийн санхүүжилтээр ер нь “Дубайн төлөвлөгөө”-гөөр “Төслийн санхүүжилт дээр 6 тэрбум долларыг далд уурхайдаа авч ашиглана.” гээд төлөвлөгөөнд тохирсон байдаг.

Төслийн санхүүжилтээр босгосон эх үүсвэрээс өмнө авсан хувь нийлүүлэгчдийн зээлийн төлбөрийг төлөхөөр зохицуулалт хийсэн.

Баталгааны шимтгэл гэж орж ирсэн. Нийт төслийн санхүүжилтийн үндсэн дүн, хүү, шимтгэл, төлбөрийн тухайн үлдэгдлийн 1.5 хувьтай тэнцэх баталгааны шимтгэлийг бас оруулж ирсэн байгаа.

Барьцаалбар үүсгэсэн байгаа. Зээлийн санхүүжилт авахад бүх үндсэн хөрөнгө, ашигт малтмалын тусгай зөвшөөрлүүд Хөрөнгө оруулалтын гэрээ болон Хувь нийлүүлэгчдийн гэрээнд тусгагдсан бүх эрхүүдийг барьцаалсан байгаа.

Бүтээгдэхүүний борлуулалтын үнэлгээ. Үүнийг өнгөрөөчихье дөө.

Товчхондоо далд уурхайн бүтээн байгуулалт, санхүүжилтийн гол үндсэн зохицуулалтууд нь энэ байгаа.

Тэгээд эрчим хүч, бусад асуудлуудыг чиглэл чиглэлийнхээ танилцуулга дээр гарна.

Одоо манай Санхүү шинжилгээний хэлтсийн Ц.Алтанхуяг техник, эдийн засгийн үндэслэл, санхүү, татварын талаар танилцуулга хийнэ.

**Ц.Даваасүрэн:** Ц.Алтанхуягийн танилцуулга бол тэр санхүүгийн. Ийм юм шүү. Оюу Толгойн санхүүгийн тайлангийн үзүүлэлт, ТЭЗҮ гэсэн. Энэ дээр нь байгаа шүү.

Энэ дээр нэлээн Та нар анхаарах юм бол одоо жишээлбэл саяын хэлээд байгаа тэр нөгөө Монгол Улс ямар ямар төрлийн татвар аваад хэд орж байгаа юм. Нөгөө хөрөнгө оруулагч тал чинь одоо жишээлбэл манай ашигт малтмалаар жаран хэдхэн орж байхад эд нар зөвхөн Рио Тинто үйлчилгээ үзүүлсэн, баталгааны шимтгэл энэ тэр гээд хэд хэд авч байгааг бүгдийг нь харуулсан байгаа. Энэ нэлээн чухал шүү.

Танилцуулгаа хийе. 3 дугаар микрофоныг өгье.

***Хоёр.Оюу Толгой төслийн санхүүгийн тайлан, техник,***

***эдийн засгийн үндэслэл***

**Ц.Алтанхуяг:** Та бүхэнд энэ өдрийн мэндийг дэвшүүлье.

Миний хэсэг санхүүгийн тайлантай холбоотой буюу 2010-2020 оныг хүртэл яг санхүүгийн тайлангийн үзүүлэлтүүд ямар байгаа вэ гэсэн зүйлсийг бүлэглэж харуулж байгаа.

Энэ хэсэг дээр нийт төслийн маань нийт хөрөнгө болон ашиг алдагдлын үзүүлэлтүүдийг бүгдийг нь гаргаж ирсэн.

2020 оны жилийн эцсийн санхүүгийн тайлангаар нийт хөрөнгө маань 11.9 тэрбум төгрөгийн хөрөнгөтэй. Ойролцоогоор ер нь 12 тэрбум долларын хөрөнгөтэй байгаа.

Үүнийг балансынх нь өр төлбөр болон өөрийн хөрөнгийн харьцаа нь ямар байдалтай байгаа вэ гэсэн үзүүлэлтүүдийг гаргаж ирж байгаа.

Хамгийн эхнийх нь үзүүлэлт дээр хувь нийлүүлэгчдийн зээлийн үзүүлэлтийг гаргаж ирсэн. Яг одоогийн байдлаар жилийн эцсийн байдлаар 7.3 тэрбум долларын өртэй байгаа.

Гуравдагч этгээдийн зээл 4.3 тэрбум. Эздийн өмч буюу өөрийн хөрөнгө 4.4 тэрбум. Нийт алдагдлын дүн 4.3 тэрбум доллар гэсэн үзүүлэлттэй явж байгаа.

Яг нийт хөрөнгийнх нь бүтцийг нь аваад үзэх юм бол нийт хөрөнгийн 57 хувь нь далд уурхайн бүтээн байгуулалтын санхүүжилтийн хэсэгт зарцуулагдсан. Харин 38 хувь нь машин, тоног төхөөрөмж. 2 хувь нь барилга байгууламж. Бусад хөрөнгө нь ойролцоогоор 3-аас 5 хувийг нь эзэлж байгаа.

Дараагийнх нь хэсэг нь энэ нөгөө санхүүгийн тайлангийн алдагдал хэсэг дээр байгаа 4.3 тэрбум доллартой холбоотой хэсгүүдийг зааж өгсөн байгаа.

Тэгэхээр манай улс аж ахуйн нэгжийн орлогын албан татварын тайлангаарх алдагдал болон санхүүгийн тайлангийн алдагдал гэсэн хоёр үзүүлэлтийг авч үзсэн.

Тэгэхээр яагаад энэ дээр ийм гурван үзүүлэлт байгаа вэ гэхээр татварын улсын байцаагч акт бичээд алдагдал бууруулсан дүн болохоор энэ хэсэг дээр харуулж байгаа.

Тэгэхээр энэ алдагдал бууруулсан дүн ер нь 2013 оны татварын тайлангийн алдагдлыг нөгөө татварын улсын байцаагчийн актыг үндэслээд он онууддаа шилжүүлсээр алдагдал нь ойролцоогоор бууж өгсөн байгаа.

Ер нь татварын алдагдал 3 тэрбумаас 2 тэрбум 681 буюу ойролцоогоор 400 орчим сая ам.доллароор буусан. Санхүүгийн тайлангийн алдагдал 4.2 тэрбум доллартой тэнцүү байгаа.

Дараагийнх нь хэсэг мөнгөн гүйлгээний тайлан болон орлогын тайлангийн хэсгүүдийг бүгдийг нь энэ дээр гаргаж ирсэн байгаа. Эхний хэсэг дээр байгаа нь үйл ажиллагааны тайлангийн цэвэр мөнгөн гүйлгээтэй холбоотой үзүүлэлтүүд. Энэ нь өөрөөр хэлбэл юу гэсэн үг вэ гэхээр тухайн тайлант жилийн нийт орлогын дүн нь. Одоо өөрөөр хэлбэл ил уурхайн орлогын дүн нь түүнтэй холбогдон гарч байгаа зардлуудыг бүгдийг нь тайлагнасан.

Дараагийнх нь хэсэг нь болохоор санхүүжилтийн мөнгөн хөрөнгө буюу нөгөө хөрөнгө оруулалтад дутагдалтай байгаа хэсгүүд дээр нэмэлт санхүүжилт аваад тэрийг ямар зүйлсэд зарсан бэ гэдэг хэсгийг нь гаргаж ирж байгаа гэсэн үг.

Тэгэхээр бид энэ дээр Эрдэнэс Оюу Толгой компанийн зүгээс байнга ажиглалт хийж байгаа. Гэрээн дээр юу гэж заасан байдаг вэ гэхээр “Хэрэв чөлөөт мөнгөн хөрөнгийн үлдэгдэл үлдвэл тэр үлдэгдлээс далд уурхайн бүтээн байгуулалтын санхүүжилтийг санхүүжүүлнэ.” гэсэн тийм гэрээтэй байхгүй юу. Хувь нийлүүлэгчдийн гэрээ болон Хөрөнгө оруулалтын гэрээнд.

Үүнийг баталгаажуулж бичсэн газар нь “Техник, эдийн засгийн үндэслэл 2010” дээр заачихсан байдаг юм.

Тэгэхээр чөлөөт мөнгөн хөрөнгийн үлдэгдэл үлдэж байна уу. Хоёрдугаарт, санхүүжилтийн эх үүсвэр байна уу. Дараагийн санхүүжилтийн эх үүсвэрийн дутагдалтай байгаа хэсэг гэдгийг мөнгөн бүлээний тайлангийн энэ үйл ажиллагааны орлогын хэсэг дээр очиж бичиж өгдөг гэсэн үг.

Тэгэхээр эндээс хараад үзэхлээр одоо яг энэ цэнхэр хэсгүүд дээр байгаа энэ нэг хэсгүүд нь болохоор чөлөөт мөнгөн хөрөнгийн үйл ажиллагааны чөлөөт мөнгөн хөрөнгийн үлдэгдлийн хэсэг байхгүй юу.

Тэгэхээр одоо 2014, 2015 он дээр чөлөөт мөнгөн хөрөнгийн үлдэгдэл үлдэж байсан. Бусад орнууд дээр хангалттай хэмжээний тийм мөнгөн хөрөнгийн үлдэгдэл үлдээхгүй гэсэн үг.

Тэгэхээр зайлшгүй яаж байгаа вэ гэхээр нөгөө мөнгөн хөрөнгийн үлдэгдэл үлдэхгүй болохоор заавал ч үгүй нэмэлтээр хувь нийлүүлэгчдийн зээл болон хувьцааны санхүүжилтийг авна. Тэр нь болоод ирэнгүүт яг тухайн үедээ Аж ахуйн нэгжийн орлогын албан татварын тухай хуулийн 14.1 дүгээр хэсгээр зохицуулагдаж байсан. Өөрөөр хэлбэл нөгөө 25, 75 буюу өөрийн хөрөнгө нь 25, зээлийн хөрөнгө нь 75 гэсэн харьцаагаар санхүүжигдэж байгаа юм.

Тэгэхээр энэ хэсгээс юу гэж харагдаад байгаа вэ гэхээр ямар хэмжээний санхүүжилтүүд авсан, доод талд нь ямар хэмжээний хөрөнгө оруулалтын зардлуудыг гаргасан бэ гэсэн хэсгүүд гаргаж ирж байгаа юм.

Ерөнхийдөө 2013 оноос өмнө цэвэр нөгөө ил уурхайн хэсэг, баяжуулах үйлдвэрийн хэсгүүд дээр мөнгөн хөрөнгө нь зарцуулагдаж байсан. Харин 2016 оноос хойш цэвэр далд уурхайн бүтээн байгуулалтад зарцуулагдаж байсан гэсэн үг.

Тэгэхээр одоо ингээд өөрөөр хэлбэл 25, 75 гэсэн харьцааг байнга хадгалж авч байгаа ба ер нь орж ирсэн санхүүжилтийн дүн болохоор далд уурхайн бүтээн байгуулалтад зарцуулагдаж байгаа гэсэн үг юм.

Манай дээр 108 сая ам.долларын санхүүжилт орж ирсэн. Нийтдээ. Үүний өөрөөр хэлбэл 38 сая ам.доллар нь. Тэр хөрөнгийг юу гэж бүртгэж байсан бэ гэхээр “хувьцааны санхүүжилт” гэж бүртгэж байсан.

38 сая ам.доллар нь Монгол Улсын Засгийн газарт өгсөн мөнгө. Үлдсэн дүн нь Рио Тинтогийн хувь нийлүүлэгч тал.

Тэгэхээр эндээс юу гэж хэлэх гээд байгаа вэ гэхээр 2010 оны санхүүгийн хамгийн эхлэлтийн баланс бол 108 сая ам.доллароор эхэлсэн. Хувьцааны санхүүжилтээр эхэлсэн гэсэн үг.

108-аас 25 хувь нь ерөөсөө 38 сая ам.доллар л байсан гэсэн үг. Тийм.

Дараагийнх нь хэсэг нь 2010-2020 онуудын орлого, үр дүнгийн тайлангийн хэсгүүдийг бүгдийг нь харуулсан байгаа.

Ер нь та бүхэн мэдэж байгаа. Ил уурхайн бүтээн байгуулалтын ажил 2013 онд дуусаад 2013 оноос эхлээд урагшаа баяжмалаа тээвэрлэж эхэлсэн байгаа. Үүнийг 2013 оны 7 сарын 01-ээс гэж авч үздэг.

Энэ дээр аваад үзэх юм бол түүнээс хойших борлуулалтын орлого 8.9 тэрбум буюу ойролцоогоор одоо Монгол Улсын банк, санхүүгийн байгууллага болон татварын орлогын тайлан дээр бүртгэгдчихсэн байгаа орлогын дүн 8.9 тэрбум доллар байгаа.

Үүнээс борлуулсан бүтээгдэхүүний өртөг дээр 5.3 тэрбум доллар байгаа. Энэ нь нийт зардлынхаа 43 хувийг эзэлж байгаа.

Нийт ашгийн дүн 2 тэрбум 771. Ер нь бид стратегийн хөрөнгө оруулагчтай хийсэн гэрээгээр асуудал дээр орлого, үр дүнгийн тайланг нэлээн сайн ажиглаж байгаа.

Нөгөө ногдол ашиг хуваарилах хэсэг нь энэ орлого, үр дүнгийн тайлангаар тодорхойлогдож байгаа.

Үйл ажиллагааны цэвэр мөнгөн гүйлгээ бол нөгөө далд уурхайн бүтээн байгуулалтын санхүүжилтэд мөнгө гарч байна уу, үгүй юу гэдэг асуудлыг тодорхойлж байгаа тийм хэсгүүд байдаг.

Ер нь орлого, үр дүнгийн тайлангаар ойролцоогоор 4.3 тэрбум доллар. Энэ орлого, үр дүнгийн тал нь хамгийн томоохон үйл ажиллагааны зардлуудыг.

Тийм. 4.3 нь алдагдал гэсэн үг.

Тэгээд алдагдалд нөлөөлж байгаа хүчин зүйлсийг бүгдийг нь гаргаж ирсэн. Ерөнхий удирдлагын зардал санхүүгийн зардалд нэлээдгүй том хэмжээний зардлыг нь эзэлж байгаа.

Үүнээс гадна үнэ цэнийн бууралттай холбоотой бичилтүүд 2019 оны санхүүгийн тайлан дээр орж ирсэн. Үүнтэй холбоотой ерөнхийдөө дийлэнх алдагдал нь энэ зүйлс эзэлж байгаа юм гэдгийг харуулж байгаа юм.

Үүнийг нь хувь хэмжээгээр нь аваад үзэх юм бол борлуулсан бүтээгдэхүүний өртөг нийт орлогын 77 хувийг, бараа, материалын зардал нь 3 хувийг, ерөнхий удирдлагын зардал нь 24 хувийг, санхүүгийн зардал 33 хувийг, үндсэн хөрөнгийн үнэ цэнийн бууралттай холбоотой бичилтүүд 23 хувийг нь эзэлж байна гэсэн ийм тойм гарсан байгаа.

**“Хөрөнгийн үнэ цэнийн бууралт**[Impairment of Assets]**”** гээд нэг ийм бичилт шинээр гарч ирсэн. 2019 онд. Үндсэн хөрөнгийг одоо байгаа үнээс нь үнэ цэнийг нь бууруулаад. Өөрөөр хэлбэл зах зээлийн үнэлгээнд ийм хэмжээний хөрөнгө хүрэхгүй байна гээд. Ийм хэмжээний хөрөнгө. Элэгдлээс өөр.

Энэ “үнэ цэнийн бууралттай холбоотой бичилт” нь болохоор яг далд уурхайн бүтээн байгуулалт дээр холбоотой бичилт дээр гарч ирж байгаа. Энэ нь өөрөөр хэлбэл одоо үүнтэй холбоотой мэдээллүүдийг бид тухайн үедээ хөрөнгө оруулагч талуудад. Тийм.

**Ц.Түмэнцогт:** 2019 оны 7 дугаар сард Рио Тинто компаниас нөгөө геотехникийн нөхцөл байдлаас шалтгаалаад далд уурхай ашиглалтад орох хугацаа хойшилсон шүү дээ. Тийм ээ.

Тэгэхээр түүнээсээ шалтгаалаад ирээдүйдээ орох нөгөө **cash flow**[бэлэн мөнгөний урсгал]-ийнхаа **discount**[хөнгөлөлт] хийж байгаа тэр юугаа нөгөө төслийн эрсдэлт. Хугацаа хоцорч байгаа болохоор тэр үнэ цэнээ бууруулаад нягтлан бодох бүртгэлийн 36 гэсэн үү?

**Ц.Алтанхуяг:** Тийм.

**Ц.Түмэнцогт:** 36 гээд олон улсын стандарт[International Accounting Standards /**IAS 36**/]-ын дагуу ингээд discount-лаад, үнэ цэнийг нь бууруулсан тийм юм явсан. Тийм тийм. Discount хийж байгаад. Тийм.

**Ц.Алтанхуяг:** Яг ирсэн бичиг дээрээ таны ярьж байгаатай холбоотой бөгөөд нөгөө зах зээлийн үнэлгээ болон одоо байгаа хөрөнгийн үнэ цэн нь энэ хөрөнгийнхөө худалдаж авсан түүхэн өртөгтэйгөө тэнцэхгүй байна гэсэн. Тийм.

Ерөнхий удирдлагын зардал. Үгүй үгүй. **“Ерөнхий удирдлагын зардал”** гэдэг нь ганцхан **“менежментийн төлбөр”** биш. Түүнтэй холбоотой гарч байгаа бусад бичиг хэргийн зардал гээд.

Энэ дотор жишээлбэл оффисын ширээ, сандлын элэгдэл хүртэл явж байгаа. Тэгэхээр өөрөөр хэлбэл ганцхан “менежментийн төлбөр” гэж ойлгож болохгүй.

Дараагийн хэсэг нь нөгөө 25, 75 гэсэн санхүүжилттэй холбоотой хэсгүүдийг бүгдийг нь нэг хавтгай дээр харуулж байгаа.

Ер нь стратегийн хөрөнгө оруулагч болон манай талууд нийтдээ 4 тэрбум 162.9 сая ам.долларын хувьцааны санхүүжилт хийсэн. Үүний 66 хувийнх нь хэсэг нь 2 тэрбум 746.5 сая ам.доллар байгаа.

Монголын талын нийт хувьцаа 1 тэрбум 416.4 байгаа боловч яг нөгөө өртэй хэсэг нь 1 тэрбум 378.4 байгаа юм.

Энэ нь болохоор түрүүн би Та бүхэнд дурдсан 38 сая ам.доллартой холбоотойгоор энэ хоёр тоо зөрдөг.

 Үүнтэй нөгөө 1 тэрбум 378.4 хувьд ногдож байгаа хүү нь 804.4. Ингээд Монголын талд ойролцоогоор 2 тэрбум 100 орчим сая ам.долларын өртэй явж байгаа гэсэн үг.

Хувь нийлүүлэгчдийн зээлийг Та бүхэн хоёр дахь слайд дээрээс харж байна.

Ер нь стратегийн хөрөнгө оруулагчийн зүгээс хувь нийлүүлэгчдийн зээлээр 9 тэрбум 600 сая ам.долларын санхүүжилт авсан байгаа. Үүнд нийтдээ 2010-2020 оны 12 сарын 31-нийг хүртэл 3 тэрбум 738 сая ам.долларын хүү хуримтлагдсан.

Үүнээс тодорхой хэмжээний төлбөрүүд эргэн төлөгдчихөөд байгаа. Үндсэн зээлээс ойролцоогоор 4 тэрбум доллар. Зээлийн хүүд 1 тэрбум 274. Нягтлан бодох бүртгэлийн бичилт хийсний 770 сая гээд одоогийн байдлаар 7 тэрбум 285 сая ам.долларын үндсэн өр төлбөр өртэй байгаа гэсэн үг. Тийм. Одоо яг энэ хэсэг.

**“Төслийн санхүүжилт”** буюу **“ахлах эрэмбийн зээл”** гэж үүнийг нэрлэж байгаа. Энэ дээр 4.3 тэрбум. Үүнд хүү нь 1 тэрбум 91 сая ам.доллар байгаа. Нөгөө төслийн санхүүжилт маань өөрөө онцлогтой. Хүүгийн төлбөрийг жилд хоёр удаа төлнө. Нэг нь 6 сарын 29-нд. Нөгөөдөх нь 12 сарын 29-нд төлөх ийм гэрээтэй. Гэрээ байгуулчихсан ийм юм байгаа.

Банк, санхүүгийн байгууллага дээрээс босгосон. Тийм. Далд уурхайн бүтээн байгуулалтын санхүүжилтийн төлөвлөгөөгөөр авсан. Тийм. Босгосон мөнгө. Төслийн санхүүжилт. Тийм. 15 банк, санхүүгийн байгууллагаас авсан.

Ерөнхийдөө дээр байгаа хувь нийлүүлэгчдийн зээл байгаад байгаа биз. Одоо яг үүний эргэн төлөлтийнх нь дүн нь 5 тэрбум 274 байхгүй юу. Яг мөнгөөр бэлэн төлчихсөн.

Үүнээс төслийн санхүүжилтээр төлсөн дүн нь болохоор 4 тэрбум 274. Нөгөө Та бүхэн урагшаагаа харах юм бол мөнгөн гүйлгээний тайлангаа. Урагшаагаа нэг эргүүлчих дээ.

Ингээд чөлөөт мөнгөн хөрөнгийн үлдэгдэл гарсан байгаа биз. Энэ чөлөөт мөнгөн хөрөнгийн үлдэгдэл нь өөрөөр хэлбэл нөгөө хувь нийлүүлэгчдийн зээлээ эргэн төлсөн дүн байдаг юм. Тэр нь ойролцоогоор тэрбум доллар байдаг байхгүй юу.

Тэгээд “төслийн санхүүжилт” болон буюу “ахлах эрэмбийн зээл”-ээс төлсөн нь 4 тэрбум 274. Энэ чөлөөт мөнгөн хөрөнгийн үлдэгдлээс төлсөн дүн нь тэрбум орчим доллар байгаа. Ингээд 5 тэрбум 274 гэсэн төлбөрийг төлсөн гэсэн үг.

Тэгээд нөгөө далд уурхайн бүтээн байгуулалтын санхүүжилтийн төлөвлөгөөний 5.5.3-т энэ жишээлбэл төлсөн мөнгөө буцаагаад жишээлбэл хувь нийлүүлэгчдийн зээл болон хувьцааны санхүүжилтээр оруулж ирж болно гэсэн ийм хэсэг байдаг юм.

Тэгэхээр 2016 оноос 2020 оны 6 дугаар сарын 11-нийг хүртэл оруулж ирсэн байгаа. Энэ мөнгөнүүдийг буцаагаад дуудчихсан. Буцаагаад дуудчихсан юу нь болохоор хувь нийлүүлэгчдийн зээлд болохоор 2 тэрбум 579 сая ам.долларыг оруулж ирсэн. Хувьцаагаар бол 1 тэрбум 695 сая ам.долларыг оруулж ирсэн гэсэн үг. Хувь нийлүүлэгчдийн зээлээр болохоор 2 тэрбум 579, хувьцааны санхүүжилтээр 1 тэрбум 695.

Ингээд жил жилүүдэд дуудсан, яаж ч дуудсан, хувь нийлүүлэгчдийн зээлээр дуудсан уу, хувьцааны санхүүжилтээр дуудсан уу гэдгийг нь жилд. Тийм. Оруулж ирж байгааг яг энэ схем байхгүй юу. Энэ схем нь буцаагаад оруулж ирж байгаа схем нь.

Буцаагаад одоо өөрөөр хэлбэл 4 тэрбум 340-өөсөө буцаагаад далд уурхайн санхүүжилтийн төлөвлөгөөнд оруулж ирсэн мөнгө. Өөрөөр хэлбэл далд уурхайн бүтээн байгуулалтын санхүүжилтийн төлөвлөгөөний 5.5.3-т нөгөө зээлээ эргэж төлж болно. Төлсөн зээлийг далд уурхайн бүтээн байгуулалтын сан.

 Тэр мөнгөөрөө 4 тэрбум 374 сая ам.долларыг оруулж ирсэн. Тэр чигээр нь эргүүлээд оруулж ирсэн. Тэгсэн юм.

Ер нь далд уурхайн бүтээн байгуулалтын санхүүжилтийг санхүүжүүлэх зорилгоор орж ирж байгаа гэсэн үг. Тийм.

Энэ дээр ерөнхийдөө “ахлах эрэмбийн зээл” буюу “төслийн санхүүжилт”-тэй холбоотой бүх мэдээллүүдийг оруулж ирсэн байгаа.

Түрүүний Н.Алтанхуяг сайдын хэлсэн төслийн санхүүжилт хийсэн байгууллагуудын нэр нь байж байгаа. Энэ хоёр дахь хэсэг нь ер нь яг энэ төслийн санхүүжилт ойролцоогоор хэдэн хувийн хүүтэй вэ гэсэн асуудал гарч ирж байгаа.

Нэгдүгээр хэсэг нь цаанаасаа яг гэрээ байгуулсан дүнгүүд буюу хуулийн асуудлыг нь зааж өгсөн. Хэдий хэмжээний хугацаатай, ямар зээлүүдийг яаж төлөх вэ гэсэн юутай.

Ерөнхийдөө зээл маань дөрвөн шугамаар орж ирж байгаа. Та бүхэн одоо жишээлбэл олон улсын санхүүгийн байгууллагын “А” зээл, экспорт, зээлийн агентуудын зээл, мега даатгагдсан зээл, олон улсын банк, санхүүгийн байгууллагуудын зээл гээд. Ингээд 4 тэрбум 332 сая ам.доллар.

Нийтдээ 15 жил, 14 жил гээд төлөгдөх хугацаануудыг бүгдийг нь заагаад өгчихсөн.

Зээлдэгч байгууллага нь болохоор Оюу Толгой компани. Хүүгийн хувь хэмжээ нь цаад байгууллагаасаа ойролцоогоор хэдэн хувийн хүүтэй авч байгаа вэ гэдэг нь гаргаж ирсэн. Тэр дээр 3.75, 6.75 гээд ийм хувиудтай зээлж байгаа. Үүнийг хүснэгтээс харж болно.

Жилийн хүү нь дуусгавар болсны дараа ямар хүүтэй болох вэ гэхээр ойролцоогоор энэ хувиуд дээр нэг нэг хувь нэмэгдэх төсөөлөлтэй байгаа гэсэн үг.

Ер нь төслийн санхүүжилт нь хэдийгээр цаад байгууллагаас 6.75, 3.75 гэсэн зээлүүлэгтэй авч байгаа боловч зээл авсан нөхцөлөөсөө шалтгаалаад тодорхой зардлууд нэмэгдэж байгаа. Тэр зардлуудыг ойролцоогоор нэмээд үзэхлээр төслийн санхүүжилт маань 6 орчим хувьтай болох байх гэсэн.

Энэ дээр хамгийн наад талын жишээ гэхэд манай Монголд нөгөө хүүгээс тооцох дундын суутгалын татвар байгаа. Хоёр дахь нь, мегагийн төлбөртэй холбоотой асуудлууд байна.

Рио Тинто **guarantee fee**[баталгааны төлбөр]-тэй холбоотой асуудлууд байна. Тийм. 1.9. Тэгээд урьдчилгаа төлбөрүүдийн асуудлууд байгаа. Үүнтэй холбоотой энэ зардлуудыг нэмсээр байгаад ер нь 6 хувьтай тэнцэх юм болов уу гэсэн. Тэмцэх ийм төсөөлөл гаргаж ирсэн байгаа.

Дараагийнх нь нөгөө “ахлах эрэмбийн зээл”-үүдийн аа нөхцөлүүдийг гаргаж ирж байгаа. Доод талынх нь энэ цэнхрээр бичигдчихсэн байгаа дүнгүүд нь ерөнхийдөө үндсэн төлбөр нь байгаа. Хэдий хэмжээний хүүгийн зардлууд гарах вэ гээд дээд талд нь биччихсэн. Эргэн төлөгдөх хугацаануудыг нь бүгдийг нь заагаад өгчихсөн байгаа.

Ер нь “ахлах эрэмбийн зээл” маань 2.2 тэрбум долларын хүү төлөх төсөөлөлтэй. Нийтдээ 6.5 тэрбум доллар эргэж төлөх юм байна гэсэн юм гарч ирж байгаа.

Тэгэхдээ энэ бол зөвхөн гэрээ байгуулагдах үед гарч байсан нөхцөлүүд. Одоо бол нөгөө төслийн санхүүжилт өөрөө хойшлогдох ч юм уу, аливаа нэгэн асуудлаас болоод энэ хүү өөрчлөгдөх тийм магадлал. Хүү болон хугацаан дээр өөрчлөгдөх тийм магадлал байгаа гэсэн үг.

Энэ дээр болоод ирэнгүүт Оюу Толгой төсөлтэй холбоотой ер нь талуудын үр өгөөжийн асуудлуудыг бүгдийг нь гаргаж ирсэн. Энэ дээр ямар нөхцөлүүдийг барьсан бэ гэхээр 2010 оны техник, эдийн засгийн үндэслэлд байгаа нөхцөлүүдийг харуулах гэж оролдсон.

Хамгийн эхлээд нийт орлогын дүн. Түрүүн би Та бүхэнд хэлсэн. 9 тэрбум. Хувь нийлүүлэгчдийн зээл 7.3 тэрбум, төслийн санхүүжилт 4.3, хувьцааны санхүүжилт 4.1 тэрбум долларын хувьцааны санхүүжилтүүд байна гэсэн үг.

Тэр хувьцааны зээл хэсэг дээр Та бүхэн хараад үзэх юм бол нийтдээ хувьцааны тоо 791 сая ширхэг хувьцаа байгаа. Үүнээс стратегийн хөрөнгө оруулагч 522.1 сая ширхэг хувьцааг эзэмшиж байгаа.

Монгол Улсын Засгийн газар 268.9 сая ширхэг хувьцаа эзэмшиж байна.

4.3-аараа буцаагаад дуудаж байгаа шүү дээ. Энэ чинь 4.3 бол нэг нөхцөлтэй. Төлөх нөхцөлтэй байхгүй юу. Дахиад буцаагаад дуудаж байгаа чинь “хувь нийлүүлэгчдийн зээл”, хувьцаагаар орж ирж байгаа гэсэн үг.

9.6 байж байгаад одоо та нөгөө хувь нийлүүлэгчдийн зээл хэсэг дээр байгаа. Тэр дээр та хүү нь 3 тэрбум 738 гэж байна. Тийм ээ. Чөлөөт мөнгөн хөрөнгийн урсгалаас төлсөн 1 тэрбум гэж байна. Тийм үү. Төслийн санхүүжилтээс төлсөн 4.3 тэрбум байгаа биз. Ойролцоогоор. Үндсэн зээлд шилжүүлэн буюу харьцааг тодорхойлох үүднээс 770 сая ам.долларыг хүүгийн зардлаас үндсэн зээл рүү төлбөр төлсөн нэг тийм хэсэг байгаад байгаа байхгүй юу.

Тэгэхээр энэ бол ингээд төлөгдөж байгаа гэсэн үг. Гэхдээ би таны асуултыг ойлгоод байна л даа.

**Ц.Даваасүрэн:** 3 дугаар микрофоныг өгье.

**Ц.Алтанхуяг:** Өөрөөр хэлбэл санхүүгийн тайлан дээр гаргаж ирж байгаа санхүүжилтийн бүтцүүд нь л энэ хэлбэр байгаа шүү л гэдгийг нь хэлж байгаа юм.

4.3 гэдэг бол өөрөөр хэлбэл Оюу Толгой төсөл тодорхой хугацааны явцад төлөх ёстой дүн нь 4.3.

4.3-ыг буцаагаад хувь нийлүүлэгчдийнх нь зээлийг төлсөн боловч буцаагаад тэрийгээ эргүүлээд оруулж ирж байгаа нь болохоор энэ хувь нийлүүлэгчдийн зээл хэсэг дээр байгаа гэсэн үг. Гэрээ угаасаа ингэж хийгдсэн.

**Ц.Даваасүрэн:** 2 дугаар микрофон. Б.Солонго дарга. 2 дугаар микроныг өгье.

**Б.Солонго:** Энэ хувь нийлүүлэгчдийн зээлийн үлдэгдэл яг өнөөдрийн байдлаар 7.7 тэрбум америк доллар байгаа.

Тэгээд яагаад тэр 9.6-аас эргэн төлөлт хийгдээд байхад буурахгүй байна гэхээр далд уурхайн одоо үргэлжилж байгаа бүтээн байгуулалтдаа ашиглаад нэмж хувь нийлэгчдийн зээл дуудаад байгаа.

Тэгээд түрүүн хэлсэн нөгөө гурвыг харьцах нэг гээд нэмэн капиталжуулалтын нөгөө манай яг татварын хууль дээр байдаг үндсэн 25, 75 гэсэн харьцааг хадгалах үүднээс яг хувьцаанд нь 25 хувь. 75 хувь нь хувь нийлүүлэгчдийн зээл гэдэг хэлбэрээр санхүүжилт олгоод байгаа.

Тэгээд 4.3 тэрбум төслийн санхүүжилтийн зээл дээр нэмэх нь ойролцоогоор 7.7 тэрбум хувь нийлэгчдийн зээл гээд энэ компани нийт 11 орчим америк долларын өртэй байгаа. Тийм.

Тэгэхээр өмнө нь 2015 оны сүүл, 2016 онд хувь нийлэгчдийн зээлийг 4.3 тэрбумыг эргүүлж төлсөн ч гэсэн тэр зээлээ буцааж одоо нөгөө далд уурхайн бүтээн байгуулалт, ашиг ашиглах боломжтой хувь нийлүүлэгчдийн зээл хэлбэрээр оруулж ирж болно гэдэг заалтыг далд уурхайн бүтээн байгуулалт, санхүүжилтийн төлөвлөгөөнд оруулчихсан.

Тэгэхээр өөрсдийнхөө эргүүлээд авчихсан байсан мөнгөө буцаж Оюу Толгойд зээлүүлээд байгаа. Ер нь хүү, юуны асуудал аягүй гарна л даа. Энэ дээр. Тийм. Хямдруулаагүй.

Хүү нь буугаагүй. “Туркойз Хилл” компани Оюу Толгойд...

**Ц.Даваасүрэн:** Үгүй, үгүй. Тэгэхдээ яагаад 9.6 чинь яг хэвээрээ яваад байна вэ гэдэг асуудал байгаад байгаа байхгүй юу.

Одоо энд болохоор 7 гээд байна шүү дээ. Биш ээ биш. Тэр биш. Тэгэхээр чинь нөгөө 9.6-гаас чинь 4.6-аар буурах ёстой байсан байхгүй юу. Буурахгүй байгаад байгаа байхгүй юу даа.

**Б.Солонго:** Тийм. Тэгээд эргүүлээд зээл...

**Ц.Даваасүрэн:** Б.Солонго дарга болохоор одоо 7.3 болсон гээд байдаг. Эднийх болохоор 9.6 гээд танилцуулаад байгаа хоёр чинь яагаад ингээд зөрөөд байна?

**Б.Солонго:** Одоо 9.6 биш шүү дээ. 7.7 байхгүй юу.

Одоо тэр нэг **Грийд-1**[Grid Loan #1 – Shareholder Debt], **Грийд-2**[Grid Loan #2 – Shareholder Debt] зээл гээд байдаг. Мөн биз дээ. Тийм. Зээлийнхээ хувь нийлүүлэгчдийн зээлийг хэзээ олгосноосоо хамааруулаад Грийд-1, Грийд-2 гээд зээл өгөөд явсан.

Тэгээд “Туркойз Хилл”-ээс Оюу Толгойд өгөхдөө 6.5 дээр нэмэх нь LIBOR гэсэн зээлийн хүүтэй тогтмол өгдөг.

Төслийн санхүүжилтийн зээлийн хүүг бол уг нь үүнээс арай бага. Тийм. Бага бага. Тийм. Угаасаа зээл авч төслийн санхүүжилт хийхдээ дунджаар 4 орчим хувь байна уу даа? Тийм байгаа.

**Ц.Даваасүрэн:** Н.Алтанхуяг гишүүний микрофоныг.

**Н.Алтанхуяг:** Одоо хэдүүлээ байна шүү дээ. Нөгөө нэг алгебрын долоо томьёог үзсэний дараа би үгүй мөн их дурлаж билээ. Тэр долоон томьёог тонгочуулаад л наана цаана болгоод л. Одоо яг тэр лүү явж байгаа.

Эд нар юу хийж байгаа юм гээч. Хэдүүлээ жаахан том зургаар юмаа харах хэрэгтэй. Тэр Дубайн гэрээ гээд чичрэн барин, хууль зөрчин барин, гадна дотнынхон нийлж хийж байна гэдэг чинь ерөөсөө энэ Оюу Толгой чинь хөрөнгө оруулалт биш, зүгээр л ингээд л баахан зээлийн санхүүжилт хийдэг л болчихсон юм.

Тэрийг манай Засгийн газрууд зогсоох гэж оролдсон нь үгүй ээ, чи эхлээд энэ анхныхаа хөрөнгө оруулалтын хэтрэлтийгээ нэг янзлаадхаач дээ. Стоп. Зогс. Бид ингэж л барьж зогсоож торгоож байсан юм.

Тэр далд уурхайн санхүүжилт гэдэг бол одоо та нарын хэлээд байгаа үнэн байхгүй юу. Анхныхыгаа хаачихсан. Одоо тэгээд та нар далд уурхай санхүүжүүлье гэсэн чинь одоо зээл авч таарна шүү дээ.

Ингээд явсаар байгаад 2039 он гэхэд энэ манай баялгийн peak[оргил үе] нь дуусна. Үндсэн объём чинь ингээд дуусна. Тэр хооронд бид ингээд л тойрч суугаад л нэг хүү эргүүлээд л. Тэрний санхүүжилт, энэний санхүүжилт гээд л.

Тэгээд бид нар дээр яг үндсэндээ хорин хэдэн тэрбум төгрөгийн алдагдал бичигдэнэ. Түүнийхээ төгсгөлд тэрийг гийгүүлээд хаах юм гэнэ лээ. Энэ зургаа нэг харах хэрэгтэй шүү дээ. Энэ чинь бидний баялаг байхгүй юу.

Тэгээд биднийг чинь одоо нэг ийм гадаадын нэг их олон санхүүжилтийн нэр томьёотой ноцолдуулаад л. Тэгээд бид хэд аягүй бол миний хэл хугарчих гээд байна л даа. Ямар пай ч гэнэ вэ. Ямар юм ч гэнэ вэ. Тэгээд тэрүүгээр нь жаахан ноцолдоод. Үгүй. Нээрээ. Та нар битгий тийм юмаар оролдоод бай гэж хэлэх гэж байгаа юм.

Одоо том зургаа хараад нэг алалцвал алалцаад, зогсоовол зогсоо. Тэгэхгүй бол одоо юу яасан наад санхүүжилт. Наадахыг чинь ярих тусам бид онхолдож унана. Одоо тэр Б.Болд гэдэг нөхөр ирчхээд. Миний бүр дургүй хүрлээ. Монголчууд монголчуудтайгаа байлдах юм байна. Монголчуудыг монголчуудаар нь алуулах юм байна.

Би энэ Ардын намын гишүүдэд хэлчихье. Та нар тэр Үндэсний телевизээр орж ярь л даа. Намайг яриулдаггүй юм байж. Тэр орж ирээд Монголын Үндэсний телевизээр нэг их баатарлаг гавьяа байгуулсан юм шиг ярьдаг чинь яаж байгаа юм. Бид улс мөн юм уу, биш юм уу. Бид нарт шонгүй индэр нь тэр нэг гадаадаас ирсэн нөхөр ирчхээд ийм байхгүй юу гээд бас дахиад financial хичээл заагаад байгаа юм. Юун солиорчихсон улс вэ.

Одоо болиоч ээ. Би яах гэж энэ ажлын хэсэгт орсон юм. Би та нарт зовлон хэлье гэсэн юм. Түүнээс одоо ингээд л долоон томьёоны гаргалгаатай ноцолдвол тэгээд дуусна шүү.

**Ц.Даваасүрэн:** Одоо хэдүүлээ харилцан ярихгүй шүү. Одоо зөвхөн мэдээллээ хийе.

Үргэлжлүүлье. Одоо асуухгүй шүү. Одоо ингээд их гоё хэсэг рүү орно. Киноны хамгийн гоё хэсэг рүү орох гэж байна.

Монголчууд хэдийг авдаг вэ. Хардаа. Тийм. Харин би та нарыг залхууруулахгүйн тулд хэлэлцүүлгийг чинь хойшлуулъя гээд байна шүү дээ. Эхлээд сонсчих. Одоо энд хамгийн гол хэсэг гарч ирнэ.

Манай нөөц ашигласны төлбөр байна шүү дээ 62-хон сая доллар авч байхад эд нар зээлийн баталгаа гаргасан гээд 100-гаад саяыг авч байгаа. Одоо та нар сонсоорой.

**Ц.Алтанхуяг:** Түрүүчийн юм нь дээр нэмэлтээр хэлэхэд далд уурхайн бүтээн байгуулалтын санхүүжилтийн төлөвлөгөөний 5.4 дээр Оюу Толгой ХХК далд уурхайн төслийн санхүүжилтээс татан авч хүлээн авсан мөнгөн хөрөнгийн дүнг Рио Тинто компанид төвлөрүүлэх аливаа санхүүжилтийн үлдэгдэл дүнгийн бүртгэлийг өөрийн санхүүгийн бүртгэл тооцоонд ил тод хөтөлж Оюу Толгойд тайлагнана гэсний зарчмын дагуу, өөрөөр хэлбэл далдуу уурхайн бүтээн байгуулалтын санхүүжилтийн төлөвлөгөөний 5.4-т хийсэн зарчмаар энэ бичилтийг хийж байгаа. Нягтлан бодох бүртгэлд тусгаж байгаа гэсэн үг.

Дараагийнх нь хэсэг нь яг энэ хоёрдугаар мөр нь болохоор ер нь зардалтай холбоотой хэсгүүдийг бүгдийг нь юу яачихсан байгаа. Жишээлбэл, хамгийн эхнийх нь 12 тэрбум долларын хөрөнгө оруулалтын зардал гарсан байна. Үйл ажиллагааны зардал дээр 9.3 тэрбум долларын зардал гаргасан. Ашигт малтмалын нөөц ашигласны төлбөрөөр 520 сая ам.доллар гарсан. Санхүүгийн тайлангийн орлогын тайлангийн алдагдал ойролцоогоор 4.5 тэрбум доллар байгаа.

Татварын тайлангийн алдагдал бол ирээдүйд шилжүүлэн тооцно. Тийм. 2.6 тэрбум доллар байгаа. Энэ нь өөрөөр хэлбэл юу гэж хэлэх гээд байгаа вэ гэхээр татварын суурь, аж ахуйн нэгжийн орлогын албан татварын нийтлэг хувь хэмжээний татвар бол энэ сууриар багасна гэсэн үг. Тийм. Татварын тайлангаар гарсан алдагдлыг. Өөрөөр хэлбэл алдагдал хоёр янз байгаа. Тийм.

Нэг нь, санхүүгийн тайлангийн алдагдал. Цэвэр санхүүгийн тайлангийн ашиг бол цэвэр ногдол ашиг хуваарилах гэж гэрээгээр тохирчихсон. Дараагийнх нь, татварын тайлангийн алдагдал татварын ирээдүйд шилжүүлэх татварын суурийг багасгаж өгнө гэсэн. Хасна гэсэн үг. Тийм. Аж нэгжийн орлогын албан татвар 8 жил шилжүүлэн тооцож байгаа. Тийм. 100 хувь шилжүүлэн тооцож байгаа.

Дараагийнх нь, алдагдлаас ийшээгээ гарсан энэ зардлууд нь болохоор цэвэр, одоо нөгөө Рио Тинто компанитай холбоотой зардлууд байгаа.

2010 оны техник, эдийн засгийн үндэслэлд хөрөнгө оруулагч тал ямар ямар зүйлсээр ашиг олох вэ, өгөөж хүртэх үү. Монголын тал ямар зүйлсээр өгөөж хүртэх вэ гэсэн тийм техник, эдийн засгийн үндэслэл дээр тодорхой томьёолол орж өгсөн байдаг.

Манай дээр болохоор аж ахуйн нэгжийн орлогын албан татвар дийлэнх хувийг нь эзэлж байсан. Үүний дараа ногдол ашиг бол хоёрдугаар хэсэгт эрэмбэлэгдэж байсан. Гурав дахь хэсэг дээр нь болохоор ашигт малтмалын нөөц ашигласны төлбөр болон бусад татвар гэсэн хэсгээр эзэлж байсан.

Тэгэхээр одоо өөрөөр хэлбэл юу гэж хэлэх гээд байна вэ гэхээр яг өнөөгийн байдлаар ногдол ашиг гарах тийм ашгийн суурь үүсээгүй байгаа. Түүнчлэн аж ахуйн нэгжийн орлогын албан татвар дээр та бүхэн харж байсан байх. 2014, 2015 он дээр гарч ирж байсан. Тэгээд алдагдал ирээдүйд шилжсэн.

Энэ хэсэг дээр болохоор нөгөө татварын ямар хөнгөлөлт үзүүлсэн бэ гэдэг дээр 116 сая ам.доллар гээд биччихсэн байгаа биз. Ийм хэмжээний татварын хөнгөлөлтийг бид үзүүлчихээд байна гэсэн үг.

Шилжүүлэн тооцно. Ер нь бол хоёр асуудал байгаа. Энд аж ахуйн нэгжийн орлогын албан татварын хууль дээр шилжүүлэн тооцож болно гэсэн тийм нэгдүгээрт заалт байдаг. Тухайн үед мөрдөгдөж байсан.

Хоёрдугаарт гэх юм бол нөгөө Хөрөнгө оруулалтын гэрээнийхээ 2.2 дээр бас яг үүнийг ирээдүйд шилжүүлэн тооцох. Тийм. Хөрөнгө оруулалтын гэрээний.

**Ц.Даваасүрэн:** 3 микрофон.

**Ц.Алтанхуяг:** Энэ алдагдлыг ирээдүйд шилжүүлэн тооцохтой холбогдуулаад Хөрөнгө оруулалтын гэрээг байгуулахаас өмнө 8 сард нь, яг 2009 оны 8 сард нь Аж ахуйн нэгжийн орлогын албан татварын хуульд нэмэлт, өөрчлөлт оруулсан байгаа.

Тэгэхээр ер нь илүү Оюу Толгойд ашигтай болгож хуульдаа манайх нэмэлт, өөрчлөлт оруулсан. Тэгээд уул уурхайн салбарт алдагдлыг ирээдүйд шилжүүлэх нөхцөлүүдийг 8 жилийн туршид. 2009 оны 8 дугаар сард оруулсан нэмэлт, өөрчлөлтүүд байгаа. Тийм. Тэгээд үүгээр 8 жилийн туршид 100 хувь төлөх татварын зорилгоор гарсан ашгаасаа татварын суурийг бууруулж, ерөнхийдөө 10 хувь алдагдлыг хасаж. Тэгэхээр Монгол Улсад 8 жилийн туршид ашигтай ажилласан ч гэсэн 8 жилийн туршид татвар төлөхөөргүй байгаа.

Тэгээд дээрээс нь Аж ахуйн нэгжийн орлогын албан татварын тухай хуульд тухайн үед оруулж ирсэн нэг өөрчлөлт нь уул уурхайн салбарт уг нь мөрдөгддөггүй байсан татварын хөнгөлөлттэй холбоотой заалтыг бас уул уурхайн салбарт стратегийн ач холбогдолтой уул уурхайн бүтээн байгуулалтад дагаж мөрдүүлэх болгоод. Тэгэхээр 3 жилийн турш бас татварын хөнгөлөлт эдлэхээр байгаа.

Тэр татварын хөнгөлөлт эдлэх дүнг нь бас “Далд уурхайн бүтээн байгуулалт, санхүүжилтийн төлөвлөгөө”-гөөр баталгаажуулсан байгаа.

Тэгэхээр татварын хөнгөлөлт эдлэх 3 жил. Дараа нь ирээдүйд шилжүүлэх нөгөө алдагдлынхаа дүнг 8 жил гээд. Тэгээд нийт 11 жилийн хугацаанд Монгол Улсад ашигтай ажилласан ч гэсэн татвар огт төлөхөөргүй байгаа. Аж ахуйн нэгжийн орлогын албан татварыг.

**Ц.Даваасүрэн:** Одоо хэн байна? 1 дүгээр микрофон. Үргэлжлүүлэх юм байна. Тийм ээ. Одоо яг гол хэсэг шүү.

**Ц.Алтанхуяг:** Хөрөнгө оруулагч талууд дараах зардлуудад мөнгө аваад явж байгаа.

Энэ дээр нь урьдчилж төлсөн татвар гээд манайтай 2009 онд гэрээ байгуулах үедээ 150 сая ам.долларын. Татварын урьдчилгаа төлбөрт 11 сая ам.долларын хүү тооцож авсан байгаа.

Хувь нийлүүлэгчдийн зээл болохоор Та бүхэн харж байвал хоёр янз байгаад байгаа. Нэгнийх нь болохоор 3 тэрбум 738, 2 тэрбум 44 буюу тэр доод талынх нь хэсгүүд нь дандаа нөгөө мөнгөөр хүлээж авчихсан байгаа хэсгүүд байгаа. Дээд талынх нь болохоор, одоо өөрөөр хэлбэл санхүүгийн тайландаа ийм хэмжээний өр төлбөрийг өгнө гэсэн байдлаар буюу аккруэл суурь гэж бидний ярьдаг юм. Тийм хэлбэрээр төлсөн байгаа. Бичигдсэн зүйлсийг нь хэлж байгаа.

Тэгээд Рио Тинтогийн үйлчилгээний төлбөрт 468 сая ам доллар. Баталгааны шимтгэлд 297. Тэгээд менежментийн төлбөр дээр 747. Монгол Улсын Засгийн газрын өр бол 804 сая ам.доллар байна гэсэн ийм юм байж байгаа.

Хамгийн сүүлчийн энэ хэсэг дээр яг бэлнээр хүлээж авсан болон аккруэлдсэн өр төлбөрүүдийн зүйлсийг нь харж байна.

Ерөнхийдөө манайх 44 хувьтай, айлын тал 56 хувьтай явж байна гэсэн ийм төсөөлөл ажиглагдаж байгаа. “Өгөөж нь”. Тийм. 44, 56 гэсэн хувьтай.

**Ц.Даваасүрэн:** Нөгөө 53 байх ёстой өгөөж чинь одоо л 44 болсон байна гэсэн үг шүү.

**Ц.Алтанхуяг:** Тийм. 150 нь татварын урьдчилгаа төлбөр. Урьдчилгаа. Нөгөө 100 орчим сая ам.доллар нь. Эргээд хэлье.

**Н.Алтанхуяг:** Ингэсэн шүү дээ. Одоо нууц биш. Нэг юм ойлгоё. Хэдүүлээ. Чалкогоос 350 сая доллар. Миний санаж байгаагаар. Оюу Толгойгоос 250 сая доллар хүүтэй авсан байхгүй юу. Тэрийг өөрөө 100, 150 гэж салгаж хэлээд байгаа юм уу? 250-аас тусдаа 150 гээд байгаа юм уу?

**Ц.Алтанхуяг:** Үгүй. 250 дотор чинь татварын урьдчилгаа төлбөрийн 150 байгаа гэсэн үг. Дотор нь. Тийм. Нэмээд 100 байгаа гэсэн үг. Тийм.

100 дээр нэмэх 150. Тийм. Тэрний 150-ынх нь 11 сая долларын асуудал бол байгаа.

Түрүүн Б.Солонго даргын хэлсэн татварын хөнгөлөлт дээр яг одоогийн байдлаар 812 сая ам.долларын үлдэгдэлтэй байгаа гэсэн үг. Тийм ээ. Үүнийг далд уурхайн бүтээн байгуулалтын санхүүжилтийн төлөвлөгөөгөөр 2010-2012 онд 256 орчим. Тийм. 256 сая ам.долларыг нь баталгаажуулчихсан. 812 сая ам.доллароос үлдсэн 600 орчим сая ам.долларыг баталгаажуулаагүй явж байгаа гэсэн үг. 500 орчим сая.

Баталгаажуулна гэдэг нь өөрөөр хэлбэл ингэж хэлж байгаа юм. Яг татварын хөнгөлөлтийн чинь дүн хэд вэ гэдэг зүйлсийг хоёр тал гэрээгээрээ заавал ч үгүй тохирсон байх ёстой байхгүй юу. Тэгэхээр 256 сая ам.доллар бол баталгаажчихсан. Ийм хэмжээний татварын хөнгөлөлт эдэлж болно.

Үлдсэн дүн нь маргаантай буюу Монгол Улс. Зүгээр “Дал уурхайн бүтээн байгуулалтын санхүүжилтийн төлөвлөгөөн дээр яг тэр дүнг нь бичээд өгчихсөн. Бид цаашид хийх ёстой ажлын нэг хэсэг нь болчхоод байгаа гэсэн үг.

Дараагийнх нь хэсгүүд нь саяын нийт дүнгээр биччихсэн байгаа дүнгүүдийг задаргаа задаргаагаар нь он оноор нь гаргаж ирсэн зүйл байгаа. Энэ дээр хамгийн түрүүнд ярих зүйл Монгол Улсын.

Ер нь Оюу Толгой төслөөс Монгол Улсад орох мөнгөн урсгалын дараалал нь ямар байдалтай болсон бэ гэдэг асуудлыг гаргаж ирсэн.

**Ц.Даваасүрэн:** Үүнийг манай гишүүд нэлээн анхаараарай. Одоо бид ямар өгөөж хүртээд байгаа юм бэ гэдэг.

Түрүүн бид санхүүгийн луйврын схемүүдийг нь сонслоо. Тийм үү Үнэхээр луйврын адал явдалтай кино шиг л юм боллоо шүү дээ. Сая бол.

Тэр дээрээ хэд хэдийг аль аль тал аваад байна вэ гэдэг нь дараагийн слайд, энэ хоёроос харагдана шүү.

**Ц.Алтанхуяг:** Эхнийх нь хэсэг дээр хөрөнгө оруулагч тал болон Монголын тал яг адилхан нэг түвшинд ямар ямар зүйлсийг хүртэж байгаа вэ гэдгийг нь хэлчихсэн байгаа.

Манай Монголын тал болохоор нөгөө роялти, нөөц, суутган татвар, гаалийн татвар, үл хөдлөх хөрөнгийн албан татвар ч гэдэг юм уу, нийгмийн даатгал, тэгээд цалин хөлс, дотоодын ханган нийлүүлэлттэй холбоотой зардлуудыг хүртэж байгаа.

Яг нөгөө тал яг адилхан хугацаанд юу хүртэж байгаа вэ гэхээр, менежментийн төлбөр, Рио Тинто сервис үйлчилгээ, хувь нийлүүлэгчийн.

**Ц.Даваасүрэн:** Одоо ч жишээлбэл ингээд баялгаа гол ашигласны төлбөр нь тэр АМНАТ гээд байгаа буюу нөөцийн төлбөр. Тийм үү. Бид баялагтаа авч байгаа мөнгө энэ.

Тэгэхэд 2020 онд гэхэд 69, 2019 онд 72 сая. Гэтэл эд нарын зөвхөн Рио Тинто үйлчилгээ үзүүлсний төлбөр нь 81, баталгаа гаргасных нь 82, менежментийнх нь 88. Хар л даа.

Бидний нөөцөө ашигласны авч байгаагаас илүү авч байгаа байхгүй юу.

**Ц.Алтанхуяг:** Тэгээд ерөнхийдөө орлогынх нь төрлүүдийг дотор нь 4 хуваагаад ангилж үзсэн байгаа.

Бусад татвар, ашигт малтмалын нөөц ашигласны төлбөр, НӨАТ, аж ахуйн нэгжийн орлогын албан татвар. Энэ хэсэг нь Улсын болон орон нутгийн төсөвт төвлөрүүлсэн дүнгүүдийг нь хэлж байгаа юм. Хойд талын хоёр хэсэг дээр байгаа биз. Ажилтан, албан хаагч дээр гарсан зардал буюу ер нь голдуу нийгмийн даатгалын шимтгэл болон бэлтгэн нийлүүлэгчдэд төлсөн НӨАТ гэсэн хоёр дүн нь ойролцоогоор 1.2 тэрбум доллар байгаа.

Яг орон нутгийн төсөв буюу улсын төсөвт төвлөрүүлсэн дүн нь ойролцоогоор 1.8 тэрбум доллар байна гэсэн үг.

Дараагийнх нь хэсэг нь нөгөө талын авч байгаа зардлуудын нийлбэрүүдийг бүгдийг нь биччихсэн байгаа.

Менежментийн үйлчилгээний төлбөр ингээд эхний гурван хэсэг дээр нь яг цэвэр мөнгөөр төлөгдсөн. Одоо өөрөөр хэлбэл орлогоос хасах нь зардлын хэсгүүд дээр бичигдэж байгаа. Мөнгөөр хуваарилагдаж байгаа зардал.

Хувь нийлүүлэгчдийн зээл дээр түрүүн Та бүхэн асуугаад байсан. Ийм хэмжээний зардлын хуримтлал, хүүгийн зардлын хуримтлал үүсчихсэн байгаа. Энэ хоёр дээр нь хүүгийн төлөлт хийгдсэн гэсэн үг байхгүй юу.

**Ц.Даваасүрэн:** Тэр чинь нөгөө Дубайн юунаас төлөлт. Тийм ээ.

**Ц.Алтанхуяг:** Энэ 968 болохоор Дубайгаас. Энэ хоёр нь болохоор чөлөөт мөнгөн хөрөнгийн үлдэгдлээс. Тийм. Ингэж төлж байгаа гэсэн үг.

Манай Монголын хуримтлагдсан хүү нөгөө нийлмэл хүүгийн арга ч гэдэг юм уу, тэр байдлаасаа болоод тогтмол өсөлттэй гарч байгаа. Айлын талын нийт зардал нь 3 тэрбум 558 байна гэсэн ийм дүн. Одоо авчихсан. Мөнгөөр авчихсан байна гэсэн үг. Тийм.

**Ц.Даваасүрэн:** Ж.Мөнхбат гишүүний микрофоныг өгчихдөө.

**Ж.Мөнхбат:** Тэр өмнөх хуудсан дээр байна шүү дээ. Монголын талын авч байгаа юм. Роялти авч байгаа, НӨАТ авч байгаа, суутган татвар авч байгаа. Тийм үү. Ингээд л одоо нийгмийн даатгалын шимтгэл энэ тэр гээд л. Бараг арваад юм авч байгаа юм. Долоо найман юм.

Тэгээд энэ 2011 оноос хойш Монгол Улс 2015 онд 142 сая доллар авсан юм билээ. Хамгийн өндөр нь. Дараагийнх нь 71-ийг л авсан байгаа. Сүүлийн найм, есөн жилийн хугацаанд.

Тэгэхэд нөгөө тал ерөөсөө дөрөвхөн юм авч байгаа. Үйлчилгээний төлбөр. Тийм ээ. Сервис. Тэгээд шимтгэл. Хүү.

Тэгэхэд ингээд хардаа. 2014 онд бүр 241. Тэгээд дандаа 80, 100-гаас дээш. Тэгээд л ингээд энэ дөрвөн юм нь нийлэхэд бараг 400, 500. Хагас тэрбум доллар. Ингээд л жилдээ. Жилдээ шүү. Ингэж л авч явж байгаа.

Тэгээд сая Б.Солонго даргын хэлж байгаа. 11 жилийн татвар төлөхгүй байх нөхцөл байдал үүссэн. Яг л энэ бодитой нөхцөл байдал ийм л байгаа юм билээ. Тэгээд үүнийг бид сайн анхаарах ёстой юм билээ шүү. Манай Түр хороо.

Ер нь Монгол Улсад хамгийн ашиггүй, хор хохиролтой болж байгаа. Тэгээд тэр **“нийлмэл хүү”** гэж яриад байна шүү дээ. 9-хөн жилийн өмнө 20-хон сая долларын хүү төлж байсан бол өнөөдөр ингээд 149 болоод явчихсан. Тийм үү. Нөгөө улирал дээр нэмэх нь LIBOR гээд явчхаж байгаа биз дээ. Тэгээд хүүгийн хүү тооцоод. Улирал тутамд хүүгийн хүү тооцоод. Энэ бол зүгээр л нөгөө ёстой Манжийн үеийн мөнгө хүүлэлт бол цаашаа. Тийм л юм явж байгаа байхгүй юу.

Тэгээд үүнийг манай Түр хороо жаахан хатуухан яриад. Ер нь би энэ дээр нэгэнт үг хэлсэн дээрээ үүнийг Их Хурал дээр яг ингэж сонсговол яадаг юм. Нээлттэйгээр. Жаахан товчлоод. Ард түмэн мэдэг л дээ. Ард түмэн байтугай Их Хурлын гишүүд нь. Тийм. Тэгээд яах вэ энэ нээлттэй явж байгаа.

Тийм учраас одоо тэр Б.Болд гээд нөхөр түрүүн хэн хэлчихлээ. Манай Н.Алтанхуяг гишүүн хэлэв үү.

Ер нь Монгол Улсын эрх ашгийн эсрэг зүгээр нэг монгол хүн ирээд одоо ингээд тархи угаалт явагдаж байгаа шүү дээ. Өчнөөн сайхан ажлын байр бий болгочихсон, татвар төлчихсөн. Ийм л юм явж байгаа.

Одоо тэрийг ер нь зогсоох хэрэгтэй. Тэр Шанзав Бадамдоржтой дүйцэх хэмжээний нөхөр ирчихсэн. Одоо Монголын эсрэг, хувь заяаны эсрэг, ард түмний эрх ашгийн эсрэг юм яриад явж байгаа шүү. Үүнийг манай Түр хорооны гишүүд анхааралдаа аваарай гэдгийг хэлье.

**Ц.Даваасүрэн:** Дараа нь асууна хэдүүлээ. Одоо гол хэсэг дээрээ явж байна.

Яг л одоо өгөөж нь ямар байгаа юм гэдгийг. Бидний маргалдаад байгаа сэдэв.

**Ц.Алтанхуяг:** Төгсгөлийнх нь. Энэ слайдны энэ доод талын хэсэг дээр нь он онуудад ер нь ямар хэмжээний өгөөжүүд хоёр тал хүртсэн юм. Тэрний хувь хэмжээнүүдийг ерөнхийдөө гаргачихсан байна гэсэн үг.

Тэгэхдээ энэ дээр болохоор бид жил жилээр нь авсан байгаа. Далд уурхайн бүтээн байгуулалтын санхүүжилтийн төлөвлөгөөн дээр юу гэж ярьдаг вэ гэхээр жилүүдийн нийлбэрээр авна гэсэн үг байгаа юм.

Тэгэхээр өөрөөр хэлбэл дуусахад ямар хэмжээний өгөөж гарах вэ гэдэг л асуудал яригдахаар юм болов уу гэсэн. Тийм.

**Ц.Даваасүрэн:** Нөгөө төслийн хугацаа дуусахад уу?

**Ц.Алтанхуяг:** Тийм. Нийлбэр дүн нь.

**Ц.Даваасүрэн:** Одоо та нар жишээлбэл ингээд л хар л даа. Одоо хоёр зээлийн хүү төлж байгаа нь нийлээд 600 сая байгаа байхгүй юу. 600 саяыг 365-д хуваахад өдөрт 1.7-гоос 8 сая долларын хүү төлж байна гэсэн үг. Өдөрт бид нар. Үргэлжлүүлье.

**Ц.Алтанхуяг:** Одоо нэг слайд.

**Ц.Даваасүрэн:** Энэ нөгөө гол хэсгүүдээ.

**Ц.Алтанхуяг:** Энэ хэсэг дээр 2022 оноос ерөнхийдөө санхүүжилт бол нөгөө чөлөөт мөнгөн хөрөнгийн үлдэгдэл бол. Тэгвэл дуусчихсан шүү дээ.

**Ц.Даваасүрэн:** Болсон уу?

**Ц.Алтанхуяг:** Болсон.

**Ц.Даваасүрэн:** Одоо уул уурхайн хэсгийг. Товчхондоо. Ж.Бат-Эрдэнэ гишүүн асуух юм уу? Саяынх дээр үү?

Уг нь ингээд хэдүүлээ хамгийн сүүлд асууя гэсэн. Ж.Бат-Эрдэнэ гишүүн. Бүгдээрээ ингээд асуугаад байвал энэ дуусахгүй.

Одоо жишээлбэл Монголын талын авсан 1.8 тэрбум доллар. Тэр дугуй тойргийн голд байж байгаа. 1.8 тэрбум доллар. Арын хуудсан дээр чинь нөгөө талын авсан чинь 3.5 тэрбум доллар.

Уул уурхайн хэсгийг товчхон танилцуулчихъя. Дараа нь Х.Болорчулуун гишүүн. Тэгээд Г.Тэмүүлэн гишүүн.

Гурван мэдээлэл хийх учраас хэдүүлээ жаахан товчилж явахгүй бол болохгүй. 3 дугаар микрофоныг өгье.

***Гурав.Оюу Толгой төслийн тусгай зөвшөөрөл, геотехник, далд уурхайн бүтээн байгуулалт***

**Л.Өнөрбаатар:** Та бүхэнд энэ өдрийн мэндийг хүргэе.

Геологи, уул уурхайтай холбоотой асуудлуудыг ер нь товч байдлаар оруулчихсан байгаа. Уг нь дэлгэрэнгүй байсан юм. Үүнийг жаахан товчлоод оруулчихсан байгаа.

Оюу Толгой компанийн хувьд Оюу Толгойн орд гэж ярихаараа бид Оюу Толгой компани нь л байдаг гэж ойлгодог байх. Тэгэхдээ энэ дээр лицензийн хувьд нийт 5 лиценз байдаг. Оюу Толгой орчим бүлэг ордын хэмжээнд гэж ярих юм бол.

Хамгийн гол лиценз бол Оюу Толгой. Одоо өнөөдрийн үйл ажиллагаа явуулж байгаа 6709 лиценз гээд голын цэнхэр. Энэ дээр яг Оюутын ордууд нь байрладаг. Үүний гол цэнхэр хэсэг нь ил уурхай буюу “Оюутны орд”. Хойд хэсэгт байгаа ягаан нь “Хюгогийн орд”. Хюго нь дотроо “Хойд Хюго”, “Өмнөд Хюго” гээд байгаа.

Урд хэсэгтээ “Херуга” гээд орд байрлаж байгаа. Энэ орд нь ерөнхийдөө энэ 5 лицензийн 2-ыг нь **“Онтре”** гээд компани эзэмшиж байгаа. Тэр компанийн лицензийн талбайд байрладаг байгаа.

Тэгэхээр юу гэсэн үг вэ гэхээр Оюу Толгойн бүлэг ордын “Херуга” гэдэг орд нь үндсэндээ “Онтре” компанийн лиценз дээр байрлаад, Хойд Хюгогийн үргэлжлэл хэсэг нь бас “Ондре”-гийн талбай дээр байрлаад байгаа юм.

Энэ лицензүүдийн хажуу талын төсөл зургаас харуулах юм бол одоо энэ Хойд Хюгог ашиглахдаа нэг хоёрдугаар давхраа ашиглахаар төлөвлөсөн байгаа. Үүнийх нь “Хойд Хюго”-гийн нэгдүгээр давхар нь өнөөдөр бидний яриад байгаа 5.3 тэрбум доллароос 6.8 тэрбум доллар босгосон хөрөнгө оруулалтын асуудал яг энэ Хойд Хюгогийн нэгдүгээр давхартаа яригдаад байгаа.

Тэгээд “Онтре”-гийн ордын "Хойд Хюго"-гийн нэгдүгээр давхраас 2035 оны хавьцаа хүдрийг нь олборлохоор яригдаж байгаа юм.

Дараагийнх. Саяны лицензийн асуудал ярьсантай холбоотой “Онтре” гэдэг компанийн талаар дэлгэрэнгүй танилцуулахад “Онтре ресорс”. Монголд бүртгэлтэй “Онтре” гэдэг компани ерөнхийдөө саяын энэ “Жавхлант” болон “Шивээ толгой” гэдэг ордны лицензүүдийг эзэмшиж байгаа.

Энэ компанийг Канадын хөрөнгийн бирж дээр бүртгэлтэй **“Онтре Ресорсес”**[Entrée Resources Ltd] компани гээд компани бүрэн эзэмшдэг.

Энэ компанийг 9.5 хувийг нь Рио Тинто компани, 7.9 хувийг “Туркойз Хилл” компани эзэмшиж байгаа. Нийт 17.4 хувийг нь эзэмшдэг. Харилцан хамааралтай этгээдүүд эзэмшдэг орд байгаа юм.

Энэ орд энэ асуудал дээр юу үүсээд байгаа вэ гэхээр Ашигт малтмалын тухай хуулиараа бол төрийн оролцоогүй хайгуул хийсэн стратегийн ордын 34 хувийг нь Монгол Улсын Засгийн газар эзэмших ёстой байтал “Онтре” компани болон Оюу Толгой компанийн хоорондын хийсэн хувьцаа худалдаж авах, ашиг хуваах гэрээний хүрээнд “Онтре” компани энэ ордоос гарах бүтээгдэхүүний 20 хувийг нь эзэмшээд, 20 хувийн зардлыг нь гаргана. Оюу Толгой болохоор 80 хувийн бүтээгдэхүүн эзэмшээд, 80 хувийн зардлыг хариуцахаар гэрээ байгаа.

Энэ гэрээний хүрээнд Монгол Улсын Засгийн газар Оюу Толгойн 80 хувиас л 34 хувийг нь эзэмшигч тийм нөхцөл байдал үүсчхээд байгаа юм.

Тэгээд ерөнхийдөө “Онтре” гэдэг компанийн асуудлыг яагаад одоо яриад байна гэхээр энэ компани нь өөрийнх нь томоохон хувьцаа эзэмшигч. Одоо энэ схем дээр зурсан **“Сэндсторм Гоулд”**[**Sandstorm** Gold Royalties] гээд алтыг урьдчилсан нөхцөлөөр авдаг ийм компанитай бас хувьцаагаа зараад. Тодорхой 14 хувийн хувьцаагаа зараад бас тодорхой хэмжээний 35 орчим сая долларын хөрөнгө оруулалт аваад ирээдүйд гарах металлуудаа, зэс, алт гэсэн металлуудаа маш бага тогтмол үнээр зарахаар гэрээ байгуулчхаад байгаа юм.

Ерөнхийдөө энэ асуудал Засгийн газрын Хэрэг эрхлэх газрын дэд дарга Б.Ганбат даргын ахалсан ажлын хэсэг энд орох байгаа. Техникийн ажлын хэсэг дээр энэ асуудал яригдаад тодорхой саналууд багцлагдаад явж байгаа.

Энэ асуудлын хүрээнд ирээдүйд, 2021 онд Оюу Толгой компани ТЭЗҮ-гээ өгсөн тохиолдол “Онтре”-гийн бас энэ асуудлыг салгаж авч харж үзье. Санхүүгийн тооцооллыг нь харъя гэсэн асуудал яригдаж байгаа.

Мөн Хууль зүйн яамнаас энэ “Онтре” гэдэг компани бол. Ер нь “Онтре”-гийн цаад санаа нь хөрөнгө оруулалтын гэрээний хөнгөлөлтөд хамрагдах л сонирхолтой тийм компани байгаад байгаа.

Тэгээд Хууль зүйн яамнаас өгсөн санал болохоор энэ компани нь хөрөнгө оруулалтын гэрээнд хамрагдахааргүй байна. Хэрвээ хамрагдах тохиолдолд саналаа гаргасны хүрээнд, хөрөнгө оруулалтын гэрээнд заасны дагуу саналаа гаргасны хүрээнд хамрагдах боломжтой юм гэсэн байдлаар санал өгчихсөн явж байгаа.

Ер нь ТЭЗҮ-г нь авч байж энэ ордын санхүү, зардал, зээл гэсэн асуудлыг нь харж байж л ерөнхийдөө энэ компанитай гэрээ хэлэлцээр хийх, Оюу Толгой компанитай энэ асуудлаар ярилцах боломж үүсэх юм гэсэн байдалтай одоогоор дүгнэлт гаргаад байгаа юм.

Энэ болохоор техникийн хамтарсан хэсэг. Тийм. Техникийн хамтарсан хэсгийн хүрээнд ажлын хэсгийн гишүүнээр Хууль зүйн яамнаас орсон байгаа. Өнгөрсөн онд өгсөн санал гэж ойлгож болно. 2020 онд.

6 сарын дараа л өгсөн л дөө. Г.Билгүүн Төрийн нарийн болохоороо ажлын хэсэгт байсан. Тэр үедээ өгсөн санал гэж ойлгож болно. Тэгэхээр өмнө нь гэсэн үг. Тийм.

Одоо хэрвээ шилжүүлээд Оюу Толгойн нэг орд болох юм бол дахиад л өнөөдрийн яригдаж байгаа асуудлуудтай багцлагдаад л нэг.

**Б.Солонго:** Гэхдээ Н.Алтанхуяг гишүүн ээ. Энэ дээр Засгийн газрын ажлын хэсгийн байр суурь эцэслэгдэж гараагүй байгаа.

Хууль зүй, дотоод хэргийн яамнаас өнгөрсөн жилд ийм нэг санал ирүүлж байсан юм билээ. Гэхдээ энэ бол яг бидний одоо барьж байгаа юу гэсэн үг биш. Энэ асуудлыг нэлээн ул суурьтай судлах шаардлагатай.

**Ц.Даваасүрэн:** Н.Алтанхуяг гишүүн ээ.

Бид энэний түрүүний хуралдаанаараа нэг чиглэл өгсөн шүү дээ. Засгийн газарт. Тэр дотор энэ орсон байгаа. Тодорхой бодлого. Монголын талын хувь эзэмшлийг тогтоо гээд ингээд.

Үргэлжлүүл үргэлжлүүл.

**Л.Өнөрбаатар:** Улсын Их Хурлын 92 дугаар тогтоол дээр энэ нөөцийг шинэчлэн хүлээж авах асуудал болсон байгаа.

Үүнтэй холбоотойгоор Оюу Толгой компаниас бүлэг ордын нөөцийг 2020 оны 2 сард ирүүлээд. Өнгөрсөн сард энэ асуудлыг Эрдэс баялгийн мэргэжлийн зөвлөлөөр хэлэлцсэн байгаа.

Нөөцийн тайлан дээр ямар асуудал үүсчхээд байгаа гэхээр зардлын өсөлттэй холбоотойгоор захын агуулга өндөр болсонтой холбоотой нөөц багасаад байгаа асуудал байгаа.

Энэ нь 2014 онд Оюу Толгой компани хамгийн сүүлд нөөцийнхөө тайланг өгсөн байдаг. Тэгээд 2020 оны тайлантай харьцуулаад харах юм бол хүдрийн хувьд 518 мянган тонн хүдрээр буурсан буюу 8.4 хувиар буурсан.

Ил уурхай дээр захын агуулга 0.22 байсан бол 24 болж өссөн.

Далд уурхай дээр зах агуулга 0.35 байсан бол 41 хувь болж өссөн.

Хүдэрт байгаа зэс металлаар нь харах юм бол зэс бол 1.3 сая тонноор буурсан байгаа. Алтны хувьд 56 тонноор, мөнгөний хувьд 422 тонноор буурсан байгаа.

Зэсийг нь харьцуулаад үзэх юм бол 1.6 сая тонны нөөцтэй байдаг. Ийм хэмжээний нөөц сугарахаар байгаа. Зэсийн хувьд. Алтны хувьд 56 тонн гээд Бороотой харьцуулах юм бол Бороогийнх чинь бол 42 тонн байгаа. Мөнгөний хувьд Салхитынхтай харьцуулах юм бол Салхитынх бол 768 мянган тонн мөнгөний нөөцтэй.

Ингээд харах юм бол иймэрхүү ордууд нөөцөөс нь. Хэрвээ байгаагаар нь тайланг хүлээж авах юм бол буурах нөхцөл байдал үүсээд байгаа.

**Ц.Даваасүрэн:** Бүхэл бүтэн манай Гачууртын ордыг жишээлбэл байхгүй болгочих гээд байгаа юм байна. Тийм ээ? Алт дээр гэхэд.

**Л.Өнөрбаатар:** Яг зөв.

Энэ нь ерөнхийдөө урт хугацааны. Оюу Толгойгоос өгч байгаа тайлбар бол урт хугацааны эрчим хүчний үнэ өсөхөөр байгаа. Мөн зарим нэгэн засварын зардлууд өссөнтэй холбоотой гэж хариуг өгдөг.

**Ц.Даваасүрэн:** Эрчим хүчний зардал агуулгад юу гэж нөлөөлөх юм?

**Л.Өнөрбаатар:** Тэгээд энэ асуудал Эрдэс баялгийн мэргэжлийн зөвлөлөөр өнгөрсөн хурлаар ороод буцаачихсан байгаа. Тодорхой хэмжээний зардлуудаар дэлгэрэнгүй тайлбар авъя гэсэн шалтгаанаар буцаачихсан байгаа.

Нөөцийн тайланг хүлээж аваагүй байгаа.

**Ц.Даваасүрэн:** Тэдний саналыг бид сонсож байгаа юм. Одоо бид чинь ингэнэ шүү дээ. Энэ мэдээллүүдийг авч байгаад тэгээд нөгөө өмнө нь өгсөн чиглэлээ тодруулахаар бол тодруулаад явна шүү дээ. Н.Алтанхуяг гишүүн ээ.

**Л.Өнөрбаатар:** Нөөцийн тайланг нь буцаачихсан байгаа. Ямар ч байсан нөөцийн тайланг нь буцаачихсан байгаа. Зардал өссөн шалтгаануудын талаар нэмэлт тайлбар авахаар буцаачихсан байгаа.

Хэрвээ ТЭЗҮ-ийн асуудал нөөцийн тайланг хүлээгээд нөөцийн сан, нөөцийг нь бүртгэсний дараа тэр нөөц дээр үзэж ТЭЗҮ-г нь авдаг. Тийм болохоор нөөцийг хүлээж авсны дараа ТЭЗҮ-г нь авахаар одоо ярьж байгаа.

Урт хугацааны нэгжийн өртөгт бас нөлөөлж байгаа.

Захын агуулга өсөхөөр ямар нөхцөл байдалд хүргэж байгаа юм гээд зургаар харуулах юм бол одоо ийм байгаад байгаа. Жишээ нь, ил уурхай дээр захын явуулах өсчих юм бол нөөцийн хүрээ хумигдаад, гаднах улаан хэсэг ингээд хасагдана л гэсэн үг байгаад байгаа. Далд уурхай дээр ингээд иймэрхүү жишээ харуулсан байгаад байгаа юм.

Энэ болохоор зардал чинь өөрөө ингээд өсчхөөр, нэгжийн өртөг өсчхөөр зардлаа дийлэхгүй нөөцүүд чинь ингээд хумигдаж байгаа байхгүй юу. Ашиггүй болохоор хаяж байна гэсэн үг. Зардлаа дийлэхгүй болохоор хаяж байна л гэсэн үг. Тийм. Энгийнээр хэлэхэд. Тийм.

**Ж.Мөнхбат:** Сорчилж авч байна гэсэн үг.

**Л.Өнөрбаатар:** Тийм. Сорчилж авч байна гэсэн үг.

Ил уурхайн хүрээ яах вэ жишээ маягаар ингэж ил уурхайн хүрээ ингэж багасна. Далд уурхай дээр жишээ нь биетээс нь ингэж хасагдана гэсэн байдлаар жишээ харуулж байгаа юм.

Дараагийн асуудал бол Оюу Толгой компани дээр одоо энэ зардлын хэтрэлтэй холбоотой гол асуудал ерөнхийдөө яг геотехникийн асуудал байдаг. Энэ блокчлон олборлох арга бол өөрөө чулуулаг 380-аас одоо 450 метр өндөртэй чулуулгийг одоо юу гэж хэлэх юм. Яг доор нь 2 мянга орчим. Одоо энгийнээр хэлэх юм бол элсэн цаг шиг тийм хүдэр буулгуур хийгээд. Түүгээрээ доош нь гоожуулж авах юм уу, тиймэрхүү. Энгийн байдлаар хэлэхэд. Тийм арга байгаа.

Энэ аргыг хэрэглэх гол шалтгаан нь чулуулгийн өөрийнх нь хатуулгийн шинж чанар буюу өөрийнх нь бүтэц нь байгаад байгаа. Энэ чулуулаг чинь өөрөө доошоо нурж орж ирэхдээ хоорондоо бутлагдаад хүдэр унахаар байгаад байгаа юм.

Тэгээд 2015 онд өнөөдрийнх шиг бас зардлын хэтрэлт гарсан. Тэгэхэд өнөөдөр ч бас үүсээд байгаа асуудал бол гол нь геотехникийн асуудалтай уялдсан байгаа.

Тэгэхээр геотехникийн асуудлаар 2015 онд ямар асуудал үүссэн гэхээр. Жишээ нь, зураг төсөлтэй холбоотой ямар асуудал үүссэн гэхээр 3 босоо амтай, 2 агааржуулалтын цооногтойгоор 2010 оны ТЭЗҮ дээр төлөвлөж байсан бол одоо 2015 оны ТЭЗҮ дээр 5 босоо амтай, нэмээд конвер хийгдэхээр болсон байгаа.

Зураг төсөл нь өөрчлөгдсөн байгаа. Энэ бас геотехникийн асуудалтай л уялдаатай. Агааржуулалтын цооног гэж юу байдаг юм гэхээр зүгээр **raise bore** буюу өрөмдлөг хийгээд. Энгийнээр хэлэх юм бол доошоо өрөмдлөг хийгээд.

Энэ зураг төсөл ер нь буруу хийгдсэнтэй холбоотой бас нэмэлт барилга байгууламжууд баригдаж байна гэсэн үг л дээ. Одоо энэ агааржуулалтын цооног гэж юу байдаг юм гэхээр энэ дээр байгаа.

Яагаад 2 агааржуулалтын цооног 2 босоо ам болсон шалтгааныг тайлбарлах юм бол тухайн үедээ энэ **raise bore** буюу одоо агааржуулалтын цооног өрөмдөх явцад энэ геотехникийн чулуулгийн шинж чанар нь болохоор бас буруу авсантай холбоотой. Одоо энэ баруун доод буланд байгаа энэ доошоо өрөмдлөг хийгээд доороос нь 2.5 метрийн диаметртэй хутга зоогоод дээшээ татах явцад чулуулгийнх нь өөрөө ан цавчилттай байсан тул хутга нь өөрөө дээшээ татагдахгүй доошоогоо хоёр ч удаа унаад энэ ажил бүтэлгүйтсэн байгаа.

Үүнээс болоод ерөнхийдөө энэ агааржуулалтын цооног чинь өөрөө 3-аас 6 сая долларын орчим зардалтай байх юмыг босоо амаар сольж байгаа байхгүй юу. Босоо ам чинь өөрөө тоноглолоосоо шалтгаалаад агааржуулалтын босоо ам бол 100-гаас, 200 сая доллар ч юм уу. Тийм ээ. Нэг босоо ам чинь тиймэрхүү зардалтай байгаа.

Тэгэхээр чинь бас энэ дээр зардлын хэтрэлтэй холбоотой асуудал үүсэж байгаа. Мөн босоо ам хоёроор анх чулуулаг болон хүн тээвэрлэнэ гэж төлөвлөж байсан бол зураг төсөл өөрчлөгдөөд налуу конверийн малталтаар буюу конверийн малталт хийгээд 12 километр коверийн малталт хийгээд. Түүгээрээ чулуулгаа гаргана гээд зураг төсөлд өөрчлөлт орсон байгаа. Үүнтэй холбоотой бас ингээд зардал өсөх шалтгаан болсон.

Энэний гол хэлэх гээд байгаа зүйл болохоор чулуулгийн геотехникийн нөхцөл гээд байгаа зүйл байгаа. Энэ бол Монголд уул уурхайн сургуулиудад энэ нь орж байгаа. Бас тусдаа шинжлэх ухаан байгаа. Энэ блокчлон олборлох аргатай холбоотой цөөн хэдэн сургуулиудад тусгай хөтөлбөрөөр энэ хичээлийг заадаг ийм асуудал байгаа.

Яг энэ асуудалтай холбоотой зардлын хэтрэлт үүсээд байгаа. 2015 онд үүссэн байгаа. 2020 онд дахиад л бас энэ асуудалтай холбоотой үүсээд байгаа. Чулуулгаа дутуу судалж байна л гэсэн үг л дээ. Ерөнхийдөө.

Нэмээд хэлэхэд хэвтээ малталтын тоо 89 километр 2010 онд байсан бол 203 километр болсон. Босоо амны тоо 3-аас 5 болсон. Агааржуулалтын цооног байхаа болиод налуу конверийн малталтууд ингээд нэмэгдсэн.

203 километр болчхож байгаа юм.

Оюу Толгойн компанийн тайлбарладаг зүйл нь болохоороо яг 2010 оны ТЭЗҮ-г **“Айвенхоу Майнз”**-ийн үед хийсэн. Тийм ээ. Одоо 2015 оны ТЭЗҮ-г бид далд уурхайн “Хойд Хюго”-гийн нэгдүгээр давхрын ТЭЗҮ-г бид эцсийн байдлаар хийж байна гэсэн шалтгааныг тухайн үедээ хэлээд л тодорхой тайлбар өгөхгүй байсаар байгаад л ингээд өгч л байсан л даа. ТЭЗҮ-гээ.

Та бүхэн мэдэж байгаа байх. 5.3-аас 6.7 тэрбум доллар хугацаа 22 сараар хойшилж байгаа асуудал байгаа. Энэ юунаас болж үүссэн гэхээр бас л одоо энэ чулуулгийн шинж чанараас болж байгаа.

Одоо энэ "Хойд Хюго"-гийн нэгдүгээр давхрыг голоор нь зүсээд харах юм бол одоо энэ **Panel 0**, **Panel 1, 2, 3** гээд хувааr ашиглахаар төлөвлөж байсан байгаа. Дээд талын хэсэг дээр нь 2016 онд чулуулгийнх нь өөрийнх нь ан цавшлыг. Одоо та нар зураасыг харж байгаа бол. Ийм ан цавшилтай байсан бол яг 2019 оноос ч юм уу, 2018 оноос малталт очоод яг **Panel 0** дээр.

Анх 2016 онд дандаа босоо өрөмдлөгийн дээж буюу газрын дээрээс өрөмдөөд энэ чулуулгийг судалсан байгаа юм. Тэгээд 2018 оноос ч юм уу, одоо энэ малталтууд **Panel 0** дээр очоод ингээд харахад энэ чулуулгууд. Хажуунаас нь очоод харахад энэ чулуулгийн ан цав шил нь ингээд нэмэгдчихлээ. Одоо маш их ан цавшилтай болж байна.

Тэгээд энэ барилга байгууламжийг барих үед энэ өөрөө эрсдэл. Барилга байгууламжууд нурах эрсдэл. Одоо ан цавтай болохоор барилга байгууламж дээр даралт ирэхээр ан цавтай үед хагарал гарах, нуралт үүсэх шалтгаан үүсэх болохоор зураг төслөө шинэчилсэн байгаа. 2020 онд. Үүнтэй холбоотой зардлын хэтрэл үүсээд байгаа юм.

Гол үүссэн асуудал бол Та бүхэн мэдэж байгаа. Эхлээд хугацааны хойшлолт үүсээд байгаа. Хамгийн гол хойшлолт нь энэ Panel 0-ийн тогтвортой үйлдвэрлэл эхлэх хугацаа 2021 оны 01 сар гэж байсан бол одоо 2022 оны 10 сар буюу 21 сараар хойшилчихсон байгаа.

Энэ дотроо хамгийн гол зүйл нь босоо ам хоёртой холбоотой ажил 5.5 сараар хойшилсон. Геотехникийн болон уурхайн дахин төлөвлөлттэй холбоотой 8.5 сарын хойшлолт үүссэн.

Тэгээд бас КОВИД-ын цар тахалтай холбоотойгоор 3 сараар хойшилж байгаа гэсэн тайлбарыг өгөөд байгаа.

Зардлын хувьд нийт 5.3 бол 6.7 болсон буюу 1.4 тэрбумаар нэмэгдээд 26 хувийн өсөлттэй тооцооллыг ирүүлсэн байгаа. Энэ нь техник, эдийн засгийн үндэслэлдээ тусаад удахгүй Эрдэс баялгийн мэргэжлийн зөвлөлд ирүүлнэ гэж ойлгож байгаа.

Далд уурхайн "Хойд Хюго"-гийн нэгдүгээр давхрын капитал зардал 5.3-аас 6.7 болж өсөж байгаа юм. 1.4 тэрбумаар.

Дотроо ингээд очоод босоо ам болон жишээ нь одоо далд уурхай дээр бол 79 хувь ч юм уу. Задлаад дотор нь ингээд ялгаа гарах юм бол бас өртгүүд нь өндөр байгаа л даа. Хамгийн гол өсөлттэй холбоотой асуудал нь далд уурхайтай холбоотой 3 тэрбум доллар анх төлөвлөж байсан бол одоо 4.1 буюу 1.1 тэрбум нь далд уурхайг эзэлчхээд байгаа байхгүй юу.

Далд уурхай дээр ерөнхийдөө малталтуудын хэмжээ нэмэгдэж байгаа. Үүнтэй холбоотой бэхэлгээний зардлууд нэмэгдэнэ. Тийм ээ. Материал зөөвөрлөх систем буюу налуу малталт байгаа. Конверийн малталт. Түүнтэй холбоотой малталтын хэмжээ нэмэгдэж байгаа. Орон зайнууд нэмэгдэж байгаа асуудлуудтай холбоотой зардлууд нэмэгдсэн талаар өгөөд байгаа.

Иймэрхүү зардлын өсөлт.

**Ц.Даваасүрэн:** Тэгээд Та нар ингээд одоо 89-ийгөө 200 болгоно. Босоог нь налуу болгоно энэ тэр гэдгийг нь Та нар зөвшөөрдөг юм уу? Тэд нар ингээд л хурдан олборлох гээд л, хурдан авах гээд л ийм өмнө нь ярьж байсан аргаа өөрчлөөд л байгаа юм биш биз дээ.

**Л.Өнөрбаатар:** Босоог налуу болгоно гээд.

Энэ асуудал Ашигт малтмалын тухай хуулиараа яг Эрдэс баялгийн мэргэжлийн зөвлөлд энэ компаниуд ТЭЗҮ-гээ өгөөд хуулийн дагуу боловсруулаад тэгээд хүлээлгэн өгсний үндсэн дээр энэ зураг төсөл, ТЭЗҮ-г тухайн компани дагаж мөрдөх.

Энэ ТЭЗҮ-ийг боловсруулагдаад эцэслэгдээд Эрдэс баялгийн мэргэжлийн зөвлөлд хэлэлцээд. Одоо өгөөгүй байгаа гэсэн үг.

Энэ болохоор 2015 оны ТЭЗҮ-гээрээ хүлээлгээд өгчихсөн байгаад байгаа. Тэр ТЭЗҮ-нийхээ дагуу л явж байна гэсэн үг. 2015 онд Дубайн төлөвлөгөө байгуулагдаад. Дараа нь тэгээд тохиролцоо хийгдсэн гээд л тэгээд хүлээж байгаа.

**Ц.Даваасүрэн:** Гурван мэдээллээ хийчхэв үү? Чинийх дуусчихсан уу? Дуусаж байгаа юм уу? Дууссан юм уу? Дуусаагүй юм уу?

**Л.Өнөрбаатар:** Дуусчихлаа.

**Ц.Даваасүрэн:** Та нар нэг юм орхилоо. Одоо та нарын хэлээгүй юм байна шүү дээ.

Гэрээний хөрөнгө оруулалтын гэрээний ямар ямар заалтууд дээр зөрчил үүсээд байна вэ гэдгийг Та нар ерөөсөө танилцуулсангүй. Тэрийг нэг танилцуулчих.

Одоо ер нь ингээд гэрээгээрээ явахад ямар ямар зөрчил үүсээд байна вэ гэж. Бид тодорхой шийдвэр гаргахад мэдээлэл дутуу байна гэсэн учраас манай гишүүдийн хүсэлтээр өнөөдөр үүнийг сонсож байгаа шүү.

Тийм учраас Та нар гэрээтэй холбогдолтой яг ямар зөрчил үүсээд байгаа юм? Байгаль орчны хүлээсэн үүргүүдийг хэр биелүүлээд байгаа юм? Хөрөнгө оруулалтын гэрээний ямар ямар заалтууд нь өнөөдөр зөрчигдөөд байгаа юм? Тэр талаар нэг мэдээлэл хийгээдэх.

Нэрээ хэлээрэй. 1 дүгээр микрофон.

**Ж.Наранпүрэв:** Өдрийн мэнд. “Эрдэнэс Оюу Толгой” Ж.Наранпүрэв.

Ер нь тоймлоод хэлэх юм бол үүнийг бас. Ц.Даваасүрэн дарга аа. Нэг ийм асуудал байгаа.

Монгол Улсын Их Хурлын 2019 оны 92 дугаар тогтоолын хэрэгжилтийг хангуулах ажлын хэсэг дээр уг ажлын хэсэгт гишүүнээр оролцсон байгууллагуудаас саналаа ирүүл гэсний дагуу хүргэгдсэн ийм санал байгаа.

Тэр саналууд дээр уг ажлын хэсэгт оролцож байгаа гишүүн болгоноос нууцын баталгаа авсан байгаа. Тэгэхээр тэр баталгаатай холбогдуулаад манай байгууллагаас бас саналаа хүргүүлсэн. “Эрдэнэс Оюу Толгой” компаниас тэгээд тэнд дурдагдсан асуудлуудаас тоймлоод Та бүхэнд танилцуулъя гэж бодож байна.

Бүлэглээд гэсэн үг л дээ.

**Ц.Даваасүрэн:** Тэд нар гэрээгээ зөрчсөн асуудлыг бид нууцалдаг байж болохгүй шүү дээ.

**Ж.Наранпүрэв:** Үгүй үгүй. Тэр утгаараа биш. Тийшээ хүргэгдсэн мэдээлэл учраас гэдгийг л одоо танд танилцуулж байгаа юм.

Хамгийн нэгдүгээр асуудал Монголын **“опцион”** эрхийг нэмэгдүүлэх тухай асуудал яригдаж байгаа. Улсын Их Хурлын 2008 оны 40 дүгээр тогтоолоор. Мөн 2009 оны 57 дугаар тогтоолоор анхны хөрөнгө оруулалтаа нөхсөний дараа төрийн эзэмшлийн хувьцааны хэмжээг 50-иас доошгүй хувьд хүргэнэ гэсэн ийм зорилттой.

Яг одоо хөрөнгө оруулалтын гэрээгээр тавигдаж байгаа нөхцөл юу вэ гэхээр одоо бол гэрээ 30 жилийн хугацаанд байгуулагдсан. Уг гэрээг тодорхой шалгуур тавиад сунгасны дараа дахиад 20 жилээр сунгах. Дахиад 20 жилээр сунгах буюу нийтдээ 70 жилийн баримжаа бий.

Энэ явцад ямар асуудал үүсэж байгаа вэ гэхээр анхны хөрөнгө оруулалтаа нөхсөний дараа төрийн эзэмшлийн хэмжээг 50 хувьд хүргэх тухай асуудал дээр засаглалын асуудал хөндөгдөж байгаа.

Компанийн тухай хуульд заасны дагуу Хөрөнгө оруулалтын гэрээ болон дахин тодотгосон Хувь нийлүүлэгчдийн гэрээн дээр хэдийгээр төрийн өмчит компани “опцион” эрхээ нэмэгдүүлээд 50 хувьд хүргэсэн ч гэсэн засаглалын эрх нь одоо байгаа 34, 66 дээрээ хадгалагдаж байгаа.

Энэ бол Монгол Улсын Компанийн тухай хуультай бас төдийлөн нийцэж байна уу, үгүй юу гэдэг нь өөрөө эргэлзээтэй асуудал болж байгаа буюу бидний урьдчилсан байдлаар үзэж байгаагаар Монгол Улсын Компанийн тухай хуульд нийцээгүй байна гэсэн. Компанийн түвшинд анхны ийм дүгнэлт гарсан.

Хоёр дахь асуудал нь юу байна вэ гэхээр зэрэг саяын Та бүхний Л.Өнөрбаатар даргын танилцуулаад байгаа асуудал байна. Их олон гишүүд ярьж байна. ТЭЗҮ-гийн асуудал. ТЭЗҮ дээр хоёр бүлэг асуудал байгаа.

Эхний асуудал нь ямар асуудал яригддаг вэ гэхээр зэрэг Хөрөнгө оруулалтын гэрээн дээр ганцхан 6709А гэдэг талбайн ТЭЗҮ2г батална гэсэн асуудал яригддаг юм байна лээ.

Гэтэл 2010, 2015 оны ТЭЗҮ дээрээ аваачаад тэд нар яасан бэ гэхээр “Онтре Гоулд”-ын 15225А, 3148Х, 15226А, 3150Х гэсэн тусгай зөвшөөрлүүдийн нөөцийн тайлангаа Оюу Толгой төслийн ТЭЗҮ рүү цуг оруулаад хэлэлцүүлсэн.

Тэгэхээр Л.Өнөрбаатар даргын ярьж байгаа асуудалтай холбогдоход ямар асуудал үүсдэг вэ гэхээр зэрэг энэ захын агууламж ихсэх, багасах, ордын хэмжээ, нөөц ашиглалтын хугацаа ихсэх, багасах, тэлэх, буурах бүх процесс “Онтре Гоулд” компанийн энэ лицензтэй шууд холбоотой.

Тэгэхээр энэ даралтыг авах уу, үгүй юу гэдэг асуудал дээр бас хууль зүйн хувьд нэлээн нарийвчилж үзмээр асуудлууд байгаа юм байна лээ.

Хоёрдугаарт, ТЭЗҮ-тэй холбоотой ямар асуудал яригддаг вэ гэхээр **“Далд уурхайн бүтээн байгуулалт, санхүүжилтийн төлөвлөгөө”**-н дээр ТЭЗҮ-ийн өгөөжийг ТЭЗҮ дээр техникийн хувьд боломжтой, эдийн засгийн хувьд өгөөжтэй байх, баримт бичиг дээрээ Монголын талын хүртэх үр өгөөжийг гурван зүйлээр хэмжсэн. Тэр нь татварын асуудал байдаг. АМНАТ байдаг. Ногдол ашиг байдаг. Энэ гурвын баланс Монголын өгөөж нь 53 хувь дээрээ зогсоно гэсэн ийм заалттай боловч “Далд уурхайн бүтээн байгуулалт, санхүүжилтийнхээ төлөвлөгөө” дээр заахдаа үүнийг заавал мөрдөх баримт бичиг биш ээ гэчихсэн юм билээ.

Яг одоо Монгол Улсад хүчин төгөлдөр үйлчилж байгаа Ашигт малтмалын тухай хуулиар, Газрын тухай хуулиар, холбогдох хууль тогтоомжид зааснаар энэ ТЭЗҮ-ийн асуудлыг бид дотооддоо нэлээн нарийн авч үзмээр юм билээ.

ТЭЗҮ одоо яг дагаж мөрдөх баримт бичиг мөн үү, биш үү гэдгийг нэгдүгээрт тогтоох ёстой.

Хоёрдугаарт, ТЭЗҮ-г яаж батлах вэ гэдэг процессыг нэлээн нарийвчилж үзмээр юм билээ.

Гуравдугаарт, ТЭЗҮ зөрчигдөх ба өөрчлөгдсөн тохиолдолд өгөөжид нөлөөлж байгаа бол хариуцлага ярих юм уу, эсвэл тэрийг боловсруулсан, баталсан, хянасан хүмүүстэйгээ асуудал ярих юм уу гэдэг нэг ийм хууль зүйн асуудал байгаа юм шиг харагдана лээ.

Тийм учраас бид бас энэ тал дээр одоо боловсруулалт хийгээд ажиллаж байна. ТЭЗҮ-тэй холбоотой ийм асуудал байна.

Гурав дахь асуудал нь, эцсийн бүтээгдэхүүний тухай асуудал байгаа. Хөрөнгө оруулалтын гэрээний 3.19 гэдэг ийм заалт бий. 3.19 дээр яаж байгаа вэ гэхээр, хайлуулах үйлдвэрийн тухай асуудал дээр судалгааны ажлыг хийнэ л гэж байгаа юм. Түүнээс биш яг үйлдвэр барина гэсэн ийм үүрэг хүлээгээгүй.

Тэгэхээр ойлголтын ямар төөрөгдөл үүсдэг вэ гэхээр Улсын Их Хурлын 2008 оны 40 дүгээр тогтоол дээр эцсийн бүтээгдэхүүн үйлдвэрлэх тухай асуудлыг их тодорхой заасан байдаг. Хөрөнгө оруулалтын гэрээн дээр энэ асуудлыг судалгааны түвшинд хумиад орхичихсон учраас одоо тийм тодорхой үр дүн гарах найдлага бага л харагдаж байгаа.

Үндсэн дөрөв дэх асуудал бол эрчим хүчний тухай асуудал. Сая Л.Өнөрбаатар дарга бас ярьж байна. Энэ зардлын хэтрэлтэй холбоотой асуудал дээр эрчим хүчний асуудал хөндөгдөж байгаа гэж.

Энэ асуудал Хөрөнгө оруулалтын гэрээнийхээ 7.3-аар гэрээний хэрэгжилттэй холбоотой асуудал буюу 4 жилийн дотор эрчим хүчээр. Ялангуяа нүүрсээр ажилладаг ийм эрчим хүчийг Монголын нутаг дэвсгэр дээрээс эрчим хүчээ авна гэдэг Хөрөнгө оруулалтын гэрээний заалттай. Энэ хугацаа 2017 оны 9 сарын 01-ний өдөр дууссан.

Одоо үүнээс хойш бараг үндсэндээ 3 гаруй жил, 3 жил 6 сар орчим хугацаа өнгөрсөн байна.

Энэ хугацаанд бас цөөнгүй ажиллагаанууд хийгдсэн юм билээ. Монгол Улсын Засгийн газраас, Эрчим хүчний яамнаас. Ингээд 2021 оны 7 дугаар сарын 01-ний өдөр гэхэд төрийн өмчит цахилгаан станцаа барих ажлыг эхлүүлэх тухай ийм гэрээ хэлэлцээ, үүрэг хүлээгээд ажиллаж байгаа юм билээ.

Сүүлд нь дурдах буюу эцэст нь дурдах нэг асуудал бол энэ Компанийн тухай хуульд заасан хамааралтай хэлцлийн тухай асуудал байгаа. Нэмэлт, өөрчлөлт оруулж дахин тодотгосон Хувь нийлүүлэгчдийн гэрээний 6.2 гэдэг заалт байгаа. Мөн дээрээс нь 7.4, 18 гээд их олон заалтуудаараа хамааралтай хэлцэл бол энэ гэрээнд хамаарахгүй гэчихсэн юм билээ. Өөрөөр хэлбэл Компанийн тухай хуульд заасан хамааралтай хэлцэл энэ гэрээнд хамаарахгүй гэчихсэн юм билээ.

Тэгэхээр үүний цаана одоо энэ борлуулалтын гэрээ ч гэнэ үү, ханган нийлүүлэлтийн гэрээ ч гэнэ үү энэ их олон гэрээнүүдийн цаана ямар үр дагавар байгаа вэ гэдгийг төсөөлөхөд түвэгтэй болж байгаа юм билээ.

Тийм учраас энэ гэрээний заалтыг хэрвээ хөрөнгө оруулагч талтай гэрээ хэлцэл байгуулж хэлэлцээ яриа хийхдээ бас нэлээн анхаарвал зохих ийм асуудал байгаа юм уу даа гэж ингэж бидний зүгээс үзсэн.

Эцэст нь АМНАТ тооцох бүтээгдэхүүний тухай асуудал бий. АМНАТ-ыг тооцохдоо Хөрөнгө оруулалтын гэрээгээрээ **зэс**, **алт**, **мөнгө**, **молибден** гэж байсан бол Дубайн төлөвлөгөөгөөр тоог нь цөөрүүлээд, **молибденыг** нь орхиод дээрээс нь Хөрөнгө оруулалтын гэрээнийхээ 16.40.2 гэдэг заалтаар агуулагдах аливаа металл эрдсийг бас энэ бүтээгдэхүүндээ тооцно гэсэн нь татвар тооцох аргачлал дээр энэний өмнөх ажлын хэсгүүд дээр татварын нөхдүүд их тодорхой тайлбарлаж байна лээ. Тооцогдохгүй явж байгаа.

Тийм учраас АМНАТ тооцох хуулийн аргачлал бас нэлээн алдагдаад байна уу гэсэн ийм үзүүлэлтүүд бий. Баярлалаа.

**Ц.Даваасүрэн:** Эхний зөрчил чинь юу гээд байлаа? Эхний хоёрт чинь юу гээд байлаа?

**Ж.Наранпүрэв:** Эхний хоёр асуудал энэ **“опцион эрх”**-ийн асуудал байгаа. Тэгээд ТЭЗҮ-гийн асуудал байгаа.

**Ц.Даваасүрэн:** Хувьцаа билүү..? Чи юуг яагаад оруулахгүй байна? Нөгөө манай хөрөнгийн бирж дээр хувьцааныхаа 10 хувийг борлуулах ёстой шүү дээ. Стратегийн орд л юм чинь. Тэрийг яагаад та хэд хөндөхгүй байгаа юм?

**Ж.Наранпүрэв:** Тэр дээр бас бид нэлээн нарийвчилж харах ёстой юмнууд байгаа юм билээ. Одоо яг бэлэн болчихсон юмнуудаасаа л танилцуулж байгаа.

**Ц.Даваасүрэн:** Нэг иймэрхүү зөрчлүүд байна гэж. Г.Тэмүүлэн гишүүн танилцуулгаа. Х.Болорчулуун гишүүн.

Манай хэд дараа нь асуулт байгаа учраас хүлээж байгаарай. Манай “Эрдэнэс Оюу Толгой”-гийнхон. Х.Болорчулуун гишүүн. Та нар аль болох л товчхон танилцуулна шүү. Микрофон дээр ярьсан нь дээр шүү. Х.Болорчулуун гишүүн ээ. Сууж байгаад. Слайдыг нь гаргаад өгчих.

**Х.Болорчулуун:** Өнөөдөр 2021 оны 01 сарын 01-ний байдлаар Оюу Толгойгоос 1.8 сая тонн зэс, 76 тонн алт, 216 тонн мөнгө гараад байгаа. Нийт 8.9 миллиард долларын борлуулалт хийгээд байгаа. Энэ нь нийт Оюу Толгойн баялгийн 5, 6 хувиас хэтрэхгүй.

Тэгэхээр бид ерэн хэдэн хувь нь үлдсэн ийм үедээ энэ муу гэрээг засах янзлах ойлголцолд хүрээд явж байгаадаа бас баяртай байна.

Ер нь Оюу Толгойн гэрээ яагаад муу болсон бэ гэдгийг Та нар бүгд мэдэж байгаа. Сая хэсэн ярьсан хүмүүс гарлаа. Явж явж хуулийн хулгай гэдэг чинь хамгийн том хулгай байдаг. Яг ийм хуулийн хулгай явсан. Монголын тухайн үеийн Их Хурлын гишүүдийг лоббидсон, авлигажсан.

Ганцхан тэр ирээдүйд алдагдлыг шилжүүлэх асуудал байна шүү дээ. Тэр гэхэд 2009 оны 10 сарын 06-ны өдөр гэрээ байгуулагдсан. 40 хоногийн өмнө. 8 сарын 25-ны өдөр. 8 тэрбумаас дээших томоохон хөрөнгө оруулбал ирээдүйд 8 жилээр алдагдаж шилжүүлэхээр хийчихсэн. Түүнээс гэхэд л Монгол Улс маш олон миллиард долларын алдагдал хүлээчхэж байгаа юм.

Тухайн үед Сангийн сайд С.Баярцогт байлаа. Хууль зүйн сайд нь Ц.Нямдорж байсан. Хууль зүйн яамнаас. Энэ ээлжит бус хурлаар оруулсан шүү. Бүр. Тэгэхээр маш их өндөр лобби байгаа биз. 8 сарын 25-ны өдөр. Ийм муухай хуулийн хулгай хийж байгаад л энэ гэрээг байгуулсан. Ийм хохиролтой болж байгаа юм.

Би энэ дээр. Сая ч хүмүүс ярилаа. Үнэхээр зардлыг зориудаар өсгөсөн. Түүнээс гадна хүү бодох. Хүү бодохдоо нийлмэл хүүгээр бодсон. Хувь нийлүүлэгчдийн гэрээ гэж байгаа. Түүн дээр нийлмэл хүүг заагаад өгчихсөн.

Тэгэхдээ энэ Хувь нийлүүлэгчийн гэрээ, Хөрөнгө оруулагчийн гэрээг маш нууц гэсэн тодотголтой байсан юм. Маш нууц гээд. Яагаад гэвэл тэр чинь нөгөө нийлмэл хүүний булхайгаа үндсэндээ дарах гээд. Слайд дээр гаргачих даа.

Нийлмэл хүү гэдэг бол Т.Жефферсоны хэлдгээр цэрэг дайнаас илүү хүчтэй гэсэн капиталист онолын үг хэлсэн байдаг юм. Яг л тийм маягаар Монгол Улсыг шулчихсан юм.

2010 оноос авхуулаад 2051 он хүртэл хүүгээр шулах процессыг харуулсан. 34 хувийн хүү. Манайх чинь 34 хувиа төлж чадахгүй. Анх 1.3 миллиард долларыг зээлээр авсан. Тэр нь 2051 он гэхэд 2.7 миллиард доллар хүрнэ. Тэгтэл нийлмэл хүүгээр бодоод. Нөгөөдөх нь 23.4 миллиард доллар хүрчхэж байгаа юм. Нөгөө 2.7 миллиард доллар нь.

Үндсэн зээлээсээ 9 дахин их. Жирийн хүүгээр бодвол энэ график. Улаанууд нийлмэл хүүгийн график. Жирийн хүүгээр бодвол энэ ногоон. Одоо 2.7 тэрбум доллар чинь 4.3 болж байгаа юм.

**Ц.Даваасүрэн:** 2.3 гээд түрүүн би хэлээд байсан. Биш юм уу?

**Х.Болорчулуун:** 2.7.

**Ц.Даваасүрэн:** Биш ээ биш. Анхны Монголын талын авсан 1.4 чинь 2.3 болчихсон гээд байгаа билүү?

**Х.Болорчулуун:** Одоо бол 2.1 байгаа. 1 орчим. Одоо 2.1 орчим байгаа биз дээ.

1.3 тэрбум доллар. Тэгээд яг ингэж бодоод ирэхээр манайх 34 хувьдаа ашиг хүртэж чадахгүй болж байгаа юм. Энэ ашиг нь гэсэн чинь энэ доор ингээд үл харагдаж байгаа энэ жижигхэн. 2038 онд нэг дөрвөн зуун хэдэн сая доллар. Бага багаар жаахан дуслуулаад. Нийт 1.7 тэрбум долларын ашиг хүртэнэ гэсэн ийм мөрөөдлийн юу байж байгаа юм.

Ашиг нь ийм байхад хүүлж байгаа ашиг нь ийм өндөр. Одоо яг 2051 он хүртэл энэ борлуулалтын орлого нь энэ цэнхэр. Гэтэл энэ доод талаар нь яг толин тусгалаар нөгөө зардлуудаа ингээд тооцоод гаргачихсан. Яг адилхан. Бүр борлуулалтын орлого өндөр байх тусам л зардлыг нь өндөр болгоод. Хэзээ ч ашиг авахгүйгээр болгочихсон.

Энэ өндөр нь нөгөө “Хойд Хюго”-гийн орд. Үндсэндээ 80 хувийг нь 2038 он гэхэд дуусгачихна. 80 хувийг нь. Яах вэ, энэ далд уурхайн бүтээн байгуулалт хойшиллоо гээд хоёр, гурван жил хойшлоод 2040 он гэхэд үндсэндээ дуусгачихна. Юун нөгөө 70 жил, 100 жил биш ээ. Үндсэндээ хорин хэдэн жил дотор маш хүчтэй техникээр аваад дуусах ийм процесс явж байгаа.

Тэгээд цаана нь ил уурхай замаар нь олборлох юу нь байж байгаа. Энэ олборлолтынх нь яг өрнөл график нь.

Тэгэхээр би энэ дээр. Сая ч хүмүүс ярилаа. Яаж хөрөнгө оруулагч биш, зээл зуучлагч, мөнгө хүүлэгч маягаар ажиллаж байгаа. Бид үүнтэй хөөцөлдөөд, үүнийг тэрийг нь засъя, үүнийг нь засъя гэж явахаасаа илүү ер нь энэ гэрээ хэлцлийн үед бид нэг анхаарах зайлшгүй гаргалгаа гаргах хэрэгтэй гэж бодож байна.

Би энэ дээр энэ зардлын хэтрэлтэй хөөцөлдөөд, энэ нийлмэл хүүтэй хөөцөлдөөд байхаа больё. Харин тэр АМНАТ-ыг бид яг Эрдэнэт шиг авъя. 17, 18 хувиар авъя.

Тийм асуудлыг Түр хорооноос гаргая. Түр хорооноос гаргая. Яагаад гэвэл АМНАТ гэдэг чинь яг үнэндээ 7 төрлийн татварыг хөнгөлсөн байгаа шүү дээ. Хөнгөлсөн гэж юу.., тогтворжуулсан. АМНАТ бол өөрөө энэ чинь татвар гэхээсээ илүү “эздийн хувь”. Роялти буюу одоо “эзний хувь”. Үүнийг бид зайлшгүй авах ёстой юм. Энэ асуудлыг тавих хэрэгтэй.

Түүнээс гадна усны татварыг бид хамт л авах хэрэгтэй байна. Үүнийг ер нь Түр хорооноос тэр АМНАТ авах, усны татвараа нэмэгдүүлэх энэ тэрийг бас энэ ажлын хэсэгт чиглэл болгож оруулах хэрэгтэй байна.

Түрүүний 18 юунаас гадна.

**Ц.Даваасүрэн:** Саналыг дараа нь яръя гэсэн шүү дээ. Эхлээд хэдүүлээ танилцуулгаа хийчихье. Тэгээд асуултаа асууя. Тэгээд хэдүүлээ дараа нь саналаа ярья.

**Х.Болорчулуун:** Үүнийг Та нарт тараасан байгаа. Хүснэгтээр.

34 хувийн зээлийн үндсэн дүн болон хүүгийн харьцуулалт. Энэ үндсэн зээл. Нийлмэл хүүгээр бодсон, энгийн хүүгээр бодсон нь. Энэ харагдаж байна.

**Ц.Даваасүрэн:** Ерөнхийдөө 2.3 ч байна уу, 1.4 тэрбум долларын зээл чинь төслийн төгсгөлд хорин хоёр аравны хэд болох билээ? 22.4 болно гэж байгаа юм.

**Х.Болорчулуун:** Тийм. 2051 он хүртэл. 2037, 2038 оноос нэг жаахан ашиг хүртэх маягтай дусагнаж эхлээд тэгээд л цаашаа хэсэг байхгүй болоод ингээд л.

Энэ чинь гэрээн дээрээ хүн жилийн LIBOR нэмэх нь 6.5 гэж байгаа боловч тэр чинь нийлмэл хүүгээр бодоод улиралдаа тооцоод. Тэр дээрээ хүү. Хүү дээр хүү тооцох замаар ингээд явчихсан болохоор энэ чинь маш өндөр болж байгаа байхгүй юу. Тийм.

Миний хэлэх зүйл ерөнхийдөө товчхондоо ийм байна.

**Ц.Даваасүрэн:** Баярлалаа. Г.Тэмүүлэн гишүүн.

Х.Болорчулуун гишүүний гол хэлж байгаа нь бол нөгөө манай 34 хувийн зээл 1.4 чинь одоо 2051 он гээд төсөл дуусахад 22.3 тэрбум доллар болох нь гэж. 10 дахин. Тийм. Өрөнд орж.

Манай Г.Тэмүүлэн гишүүн бас Та бүгдэд танилцуулга бэлдсэн байгаа. Г.Тэмүүлэн гишүүнийг сонсъё.

**Г.Тэмүүлэн:** Би энэ танилцуулгыг нөгөө Оюу Толгойн ажлын хэсэг дээр бас танилцуулгыг нь хэлсэн. Тэгэхээр Та бүхэнд товчхон, аль болохоор мэдээлэл өгч, ойлголцлын зөрүүг арилгах үүднээс танилцуулга хийж байгаа.

Та бүхэн бүгдээрээ ойлгоод аваарай. Ер нь гэрээ хэлцэл гэдэг бол угаасаа төсөл дээр байдаг л зүйл. Тэгээд бид энэ удаагийн Засгийн газар болоод Улсын Их Хурлаас бүрдсэн хэлэлцээ хийх багийн асуудал өмнө нь байсан л жишиг.

Ер нь нийтдээ бид 2009 онд байгуулсан Хөрөнгө оруулалтын гэрээ болоод Хувь нийлүүлэгчдийн гэрээ маань сүүлд нийтдээ 9 удаа нэмэлт, өөрчлөлтүүд орсон байгаа юм. 9 удаагийн нэмэлт, өөрчлөлт орсон.

Тэгэхээр нийтдээ Та бүхэн харж байгаа байх. Оюу Толгой төсөлтэй холбоотой 16 гэрээ байгаа байх. Үүний 11 нь Хөрөнгө оруулалтын гэрээ болоод Хувь нийлүүлэгчдийн гэрээтэй хамааралтай гэрээ байгаа. Тус бүр дээр нь би Хөрөнгө оруулалтын гэрээний нэмэлт, өөрчлөлтөд нийтдээ 5 удаа, Хувь нийлүүлэгчдийн гэрээний нэмэлт, өөрчлөлтөд нийтдээ 4 удаа орсон.

Тэгэхээр энэ бол бизнес харилцаанд байдаг л жишиг. Энэ удаагийн бидний хийх гэрээний нэмэлт, өөрчлөлт бол зарчмын хувьд сууриар нь ерөнхийдөө том дүнгээр өөрчлөх шаардлага байна гэдгийг би дараагийн танилцуулгуудаас хэлээд явъя.

Энд бид Хөрөнгө оруулалтын гэрээ болоод Хувь нийлүүлэгчдийн гэрээн дээр нэр томьёо талаасаа нэг алдчихсан зүйл байгаа. Тэгээд би дараа дараагийн ч гэсэн бидний бас төрийн ой санамж талаасаа анхаарах ёстой зүйл бол Та бүхэн харж байгаа байх.

Хөрөнгө оруулалтын гэрээ, Хувь нийлүүлэгчдийн гэрээний нэмэлт, өөрчлөлт оруулах зарчим нь гэж байгаа. Тэгээд бид хуулийн хэллэг талаасаа энэ дээр нэг алдаатай зүйл гаргасан. Энэ нь юу вэ гэхээр Хувь нийлүүлэгчдийн гэрээн дээр зөв байдлаар оруулсан. Энэ гэрээнд нэмэлт, өөрчлөлт оруулбал бид гэрээнд дахин өөр гэрээ байгуулах замаар нэмэлт, өөрчлөлтийг оруулж болно гэж нэр томьёолсон.

Энэ бол зарчмын хувьд хууль зүй талаасаа. Хөрөнгө оруулалтын гэрээн дээрээ бид буцаагаад бичгээр харилцан тохиролцсоны үндсэн дээр энэхүү гэрээнд нэмэлт, өөрчлөлт оруулна гэж байгаа. **Mutual consent recorded in write** гэж байгаа.

Тэгэхээр ерөөсөө бичгээр харилцан тохиролцсон буюу бичгээр албан бичиг ч байсан, эсвэл одоо юу гэдэг юм талууд хооронд. Одоо саяын тэр төлөвлөгөө гэнэ үү, санамж бичиг гэнэ үү. Энэ байдлаар орсон өөрчлөлт Хөрөнгө оруулалтын гэрээний нэмэлт, өөрчлөлт болж гарахад.

Тэгэхээр ерөөсөө Хөрөнгө оруулалтын гэрээтэй холбоотой асуудлуудаар Монголын талаас Монгол Улсын Засгийн газраас маш их анхааралтай, хянамгай байх зайлшгүй шаардлага байгаа.

Би үүний нэг жишээг нь харуулаадахъя. Энэ юу вэ гэхээр 2014 оны 10 сарын 01-н буюу Н.Алтанхуяг сайдыг Ерөнхий сайд байх үед Татварын ерөнхий газрын дарга нь Т.Батмагнай гээд залуу байсан. Тэр даргад ирсэн албан бичиг байгаа.

Уг нь аливаа албан бичиг тухайн компанийнхаа логотойгоо байдаг. Гэтэл энд гурван лого гурвуулаа орж ирсэн байгаа. Рио Тинто, Оюу Толгой, Туркойз Хилл гээд.

Гурван гүйцэтгэх захирлууд нь гурвуулаа энэ дээр гарын үсгээ зурсан. Энд ямар асуудлуудыг хөндсөн юм бэ гэхээр ерөөсөө бүх татвартай холбоотой. Одоо эд нар тэр 2015 оны гэрээнд оруулах гэж зорьж байсан бүх асуудлууд. Өнөөдрийг хүртэл Монгол Улсын Засгийн газар буюу Татварын ерөнхий газартай маргаантай байдаг арбитр дээр очсон асуудлууд байгаа.

Тэгэхээр нэгдүгээрт татварын акттай холбоотой асуудлууд байгаа. Хоёрдугаарт нь, татварын хөнгөлөлтийг тооцох аргачлал болоод хугацаатай холбоотой асуудлууд байдаг. АМНАТ-ыг тооцох аргачлалууд байдаг. Гадаадад хийгдсэн үйлчилгээ буюу одоо нөгөө “суутган татвар”. Менежментийн төлбөр дээр суутган татвар авдаг ч гэдэг юм уу. Энэ асуудлууд. Элэгдэл хорогдол тооцох.

Ерөөсөө тэгэхээр татвартай холбоотой үндсэн суурь таван асуудал байсан. Тэгээд энэ бичиг дээр Т.Батмагнай дарга ямар нэг байдлаар “тэгье”, “зөвшөөрч байна”, “энэ дээр өөрчлөлт оруулъя”, “энэ асуудлыг ярилцъя” гээд хариу өгсөн бол энэ нь шууд Хөрөнгө оруулалтын гэрээний нэмэлт, өөрчлөлт болж байгаа.

Тэгээд бид тухайн үед энэ асуудлыг Н.Алтанхуяг Ерөнхий сайд дээр бас танилцуулаад, Хэрэг эрхлэх газрын даргатай бид ярьж байгаад ингээд энэ дээр бас тухайн үед арга хэмжээ аваад явсан.

Тэгэхдээ энэ бичиг хувийг “Эрдэнэс Оюу Толгой”-д гэж хаягласан боловч тухайн үед “Эрдэнэс Оюу Толгой” компани дээр ирээгүй. Тэгэхээр энэ бол нэг талаасаа Рио Тинто компанийн бас нэг ёс зүй, этикийн асуудал байгаад байгаа юм.

Эд нар магадгүй Хөрөнгө оруулалтын гэрээн дээр нэмэлт, өөрчлөлт оруулах тэр заалт, тэр үг үсгийг эхнээсээ бас бодлоготойгоор хийж байж. Юу гэдэг юм иймэрхүү байдлаар гэрээнд өөрчлөлт оруулах орон зайнуудыг хийсэн байгаа.

Тэгэхээр энэ бол Монголын одоо бидний л дараа дараадаа анхаарч байх нэг том асуудал болоод байгаа.

Би энэ албан бичгийг Та бүхэнд харуулж байгаа. Энэ юу вэ гэхээр Н.Алтанхуяг Ерөнхий сайдад 2014 оны 10 сарын 03-нд явж байсан албан бичиг. Сая Татварын ерөнхий газар явсан бичгийнхээ дараагаар явж байсан.

Энэ бичиг дээр ерөнхийдөө бид Хөрөнгө оруулалтын гэрээтэй нийцээгүй нэг л асуудал байгаа. Түүнээс бусад нь, дийлэнх нь нийцэж байгаа. Нийцэхгүй байгаа асуудал бол бид менежментийн төлбөртэй холбоотой дахин өөр менежментийн төлбөрийг авах асуудлыг ярьж байгаа юм гэж байгаа.

Тэгэхдээ энд бусад нөгөө техник, эдийн засгийн үндэслэлийг хүлээн зөвшөөрөхгүй гэдэг юм уу, бусад эсвэл дахин хэд хэдэн үе шаттайгаар бид ордыг ашиглах гэж байгаа, үр өгөөжид баталгаа өгөхгүй, эдийн засгийн суурь дээр баталгаа өгөхгүй ч гэдэг юм уу. Энэ бүх асуудлууд тавигдсан.

Мөн татвартай холбоотой бид энэ аргачлалыг өөрчлөх асуудлуудыг тавьж байгаа гэдэг асуудлуудаа хөндөөд. Анх Монгол Улсын Засгийн газарт энэ 2015 оны гэрээг байгуулах албан ёсоор хандсан албан бичгийн анхных нь энэ болж байгаа юм.

Үүнээс өмнө ТУЗ-ийн түвшинд, Оюу Толгой компанийн түвшинд 2010 оноос хойш ер нь энэ хөрс сууриудыг бэлдэж ирж байсан. Тэгэхээр ерөөсөө 2015 оны тэр байгуулсан бүх гэрээ тухайн тэр тусгагдсан бүх санкц, механизмууд эхнээсээ төлөвлөгөөтэйгөөр байсан гэдэг нь эндээс ойлгомжтой байгаа юм.

Энэ дээр яг түрүүний тэр асуудлуудыг бас тавьчихсан. Энд би Та бүхэнд ерөөсөө мэдээлэл өгөх гээд байгаа юм. Саяын тэр нэг баахан санхүүжилтийн арга механизмуудыг манай танилцуулгууд, “Эрдэнэс Оюу Толгой” ч хэллээ, манай Х.Болорчулуун гишүүн ч гэсэн ерөнхийд ярьсан.

Саяын тэр төслийн санхүүжилт гэдэг юм уу, эсвэл энгийн хувьцааны санхүүжилт гэдэг юм уу, хувь нийлүүлэгчдийн зээл гэдэг юм уу. Эд нарын өөрийнх нь зөрүү ойлголтууд нь юу байдаг юм бэ гэдэг асуудал байгаа юм л даа.

Тэгэхээр ерөөсөө бид эхнээсээ энэ төслийг “энгийн хувьцааны санхүүжилт”-ээр хийнэ гэж тооцож харж байсан. Ерөнхийдөө тухайн юу гэдэг юм, компанийг бид байгууллаа гээд аваад үзэх юм бол тухайн тэр компанид хэрэгтэй дүрмийн санг нь нэмэгдүүлэх асуудлыг тухайн талууд хийсэн санхүүжилтээ хийгээд хувьцаагаа нэмэгдүүлээд ингээд л явдаг нь механизмаар тооцож байсан.

Гуравдагч яах вэ, зүгээр энэ хоёр санхүүжилт байж болно. Хэдий байсан ч гэсэн магадгүй тэглээ гэхэд Рио Тинто өөрөө энэ санхүүжилтүүдийг бүрдүүлэх. Эргээгээд бүх зээлийн эргэн төлөлт нь Оюу Толгой компани дээрээс хийгдэнэ гэдэг нь суурь зарчим байгаад байгаа юм. Хөрөнгө оруулалтын гэрээ болоод техник, эдийн засгийн үндэслэл дээр тохирсон том суурь зарчмын асуудал.

Хоёр дахь нь, бид техник, эдийн засгийн үндэслэл болоод хөрөнгө оруулалтын гэрээ хоёрыг хоорондоо салшгүй баримт бичиг юм гэдгийг зааж өгч, энэ дээр тодорхой суурь тоонуудыг зааж өгч байгаа.

Тэгэхээр бид Хөрөнгө оруулалтын гэрээ 2010оны 3 сарын 31-нд хүчин төгөлдөр болж байсан. Хүчин нь төгөлдөр болоход бид баталгаажуулсан хоёр үнийн дүн тухайн тэр магадгүй Фрийдмантай холбоотой хөрөнгө оруулалтын гэрээ байгуулах хүртэлх өмнө хийгдсэн хөрөнгө оруулалтуудыг бид гэрээн дээр тусгасан. Ойролцоогоор 1 тэрбум гэж байсан бол үүнийг 667 гэдэг байдлаар бүр манай татварын шалгалтынхан ороод, олон улсын хөндлөнгийн аудитынхныг оруулаад ингээд баталгаажуулж байсан юм.

Дээрээс нь нэмж ерөөсөө энэ төсөлд хэрэгтэй нэмэлт хөрөнгө оруулалт маань хэдэн юм бэ гэдгийг 4.4 гэдгээр бид бүр ингээд бас актаар тодорхойлоод л. Ингээд хоёр тал энэ дээрээ гарын үсэг зураад баталгаажуулсан байгаа. Нийт дүнгээрээ 5.1 тэрбум доллар ерөөсөө энэ төсөлд шаардлагатай өөрийнхөө мөнгөн урсгалыг олох хүртэлх төслийн мөнгө, хөрөнгө гэдгийг зааж өгч байгаа юм.

Эдгээр бүгд гэрээний заалтууд. Та бүхэн харж байгаа байх. 16.19 гэдэг юм уу, 9.5 гэдэг юм уу. Ингээд бид үүнийг техник, эдийн засгийн үндэслэл, гэрээ хоёрыг уяж өгч байгаа.

Энд ерөөсөө суурь зарчим нь юу юм гэхээр Монголын тал ерөөсөө энэ чинь 8 төрлийн татварыг тогтворжуулж байгаа. Татварыг тогтворжуулж байгаа. Тэндээс ямар нэг аргачлал гэдэг юм уу, тухайн тэр одоо юу гэдэг юм хуулийг тогтоож байгаа асуудал бол энд байхгүй.

Үүнийхээ хариуд бид ерөөсөө ямар үүрэг даалгаврыг нөгөө талдаа өгч байгаа юм бэ гэхээр нэгдүгээрт Та бүхэн санхүүжилтийг бүрдүүлэх үүргийг хөрөнгө оруулагч талд үүрэг болгож байгаа. Тэгэхээр энэ бол 2012 оны 3 сар гэхэд бүх санхүүжилтийг бүрдүүлсэн байна. Тэрийгээ албан бичгээр мэдэгдсэн байна гэдэг гэрээний заалт байгаа юм. Энэ заалт зөрчигдсөн. 2012 оны 3 сард багтааж ямар нэг бичиг байдлаар манайд хандсан зүйл бол байхгүй.

Хоёрдугаарх нь, анхны хөрөнгө оруулалт буюу одоо нийт хөрөнгө оруулалтын хэмжээ 5 тэрбум доллар байна гэдэг асуудлыг бас зааж өгч байсан. Энэ бол хөрөнгө оруулалтын хэмжээн дээр бид хязгаарлалт тавьж байгаа. Санхүүжилтийнх нь хариуцах эрх үүрэг дээр нь бас хязгаарлалтыг тавьж өгч байгаа.

Гурав дахь нь, бүх эрсдэлийг хөрөнгө оруулагч тал буюу Рио Тинто хариуцна. Монголын тал ямар ч тохиолдолд эрсдэл хүлээхгүй. Хувьцаанд болоод бидний үр өгөөжид гэдэг асуудлаар тавьж байсан.

Дөрөвдүгээрх нь, техник, эдийн засгийн үндэслэл. Ерөөсөө ордын техник, эдийн засгийн үндэслэлийг бид цогцоор нь авч үзнэ. Энэ бол нөгөө ордын нэгдэл байдалтай холбоотой. Төслийн нийт хугацаанд бид гарах зардлыг төслийн нийт хугацаанд орох орлогыг цогцоор нь авч харах дүр зургийг бий болгож байгаа.

Тэгээд үүнийг бид хөрөнгө оруулалтын гэрээн дээр цогцоор нь зааж өгч байж. Ингэсний үндсэн дээр ерөөсөө үр өгөөжөө л баталгаажуулж авч үзэх гэж байгаа хэлбэр. Бид 8 төрлийн татвар тогтворжуулсныхаа төлөөсөнд ерөөсөө Монголын талын үр өгөөж доод талд нь нэрлэсэн үнэ цэнээр 53 хувиас доошгүй. Өнөөгийн үнэ цэнээр 58 хувиас доошгүй байна гэдэг асуудлыг тавьж өгсөн.

Дээрээс нь бид бүтээн байгуулалт, ямар нэгэн санхүүжилт гаргахгүй. Эрсдэлгүй гэдэг юм уу. Ордыг бүлэг цогц байдлаар нь авч үзэж байгаа гэдэг асуудлыг тавьж байгаа.

Тэгэхээр 2010 оны техник, эдийн засгийн үндэслэлийн хамгийн суурь бүх мэдээллүүдийг нь энд оруулчих. Энд юу вэ гэхээр бид зэсийн үнийг хамгийн хямд байхад буюу 4400 байхад. Өнөөдөр зэсийн үнэ 9700-гаас дээш давчихсан. Ер нь ирэх 10 жилийн хугацаанд доод тал нь бараг 10 мянгаас дээш давах болов уу гэсэн ерөнхий төлөвлөгөө прогноз байгаа.

Тэгэхээр бид хамгийн муу хувилбараар зэсийн үнэ 4400 байхад нийт борлуулалтын орлого нийтдээ 118 буюу 120 орчим тэрбум доллар байна гэж тооцож үзэж байгаа.

Ийм хувилбар, талуудын үр өгөөж ямар түвшинд байх юм бэ гэхээр нөгөө нэг хөрөнгө оруулалтын зардал, үйл ажиллагааны зардлаа хасаад эргээд манайд тал ингээд түрүүнд татваруудаа аваад эхлэх. Энэ бол нийтдээ 53 хувьтай буюу нэрлэсэн үнэ цэнээр байсан.

Нөгөө талынх цэвэр татварын дараах ашиг буюу тэндээсээ ногдол ашиг авах, одоо үр өгөөж хүртэх юутай байгаад байгаа. Тэгэхээр манай Монголын бол тал татвар, ногдол ашиг. Нөгөө тал цэвэр ногдол ашиг гэдэг ерөөсөө эдийн засгийн суурь үндсэн ойлголттой байгаа.

Тэгэхээр 2015 онд энэ гэрээ байгуулагдсан. Түүнээс өмнө бид нар одоо юу гэдэг юм, эсвэл энэ асуудлыг цогц байдлаар нь судалж авч үзье гээд. Яагаад энэ нөхцөл байдал дээр нь өөрчлөлтүүд орчхов. Рио Тинтогийн стратеги дээ, бодлого дээр нь яагаад энэ өөрчлөлт орчхов гэдэг асуудлыг судалж үзсэн.

Тэгэнгүүт 2010 оноос хойших. Та бүхэн харж байгаа байх. Дээд талынх нь бэлэн мөнгөний. Бэлэн мөнгөөр дээд талд 2010-аас 2014 оны хооронд жишээ нь ингээд Рио Тинтогийн санхүүгийн байдал жаахан хүндхэн талдаа.

Ингээд банкны зээл болоод төлөгдөх бонд нь 13-аас 25 гээд. 4-хөн жилийн дотор ерөөсөө хоёр дахин Рио Тинтогийн өөрийнх нь дансанд байх гэдэг юм уу, төлөгдөх ёстой зээлийнх нь хувь хэмжээ нэмэгдээд ирчхэж байгаа юм.

Эндээс аваад үзэхээр ерөнхийдөө яг хугацаа нь тулчихсан гэдэг юм уу, өндөр хүүтэй, 5-аас дээш хувийн хүүтэй бондын болоод зээлийн өрийн үлдэгдэл 6.5 болчхож байгаа юм. Тэгэхээр 25-ын бараг одоо юу гэдэг юм 25 хувь нь хугацаанд тулчихсан зээлийн асуудлууд үүсэж байгаа юм.

Үүнтэйгээ холбоотойгоор нөхдүүд 2013 оноос хойш ер нь жижиг ордуудаа зарах борлуулах гэдэг юм уу, үр ашиггүй төслүүд дээр тодорхой зардлын таналтуудыг хийх ажлуудыг үе шаттайгаар хийж ирж байсан. Тэгэхээр нөхцөл байдал, эдийн засаг, санхүүгийн хувьд Рио Тинто хүндхэн байсан гэдэг нь харагдаж байгаа.

 Тэгэхээр эд нарын хувьд хямд эх үүсвэртэй санхүүгийн эх үүсвэр зайлшгүй шаардлагатай болсон байгаа. Санхүүжилт. Одоо эндээс Та бүхэн хараарай. Рио Тинто ер нь дэлхийн төмрийн хүдрийн номер нэг тоглогч. Энэ байр сууриа ирэх арав, хорин жилийн хугацаанд хадгалахын тулд эндээс төмрүүдийн зах зээлийг Та бүхэн бас харж байгаа байх.

Тэгэхээр **Rio Tinto** **Vale**, **BHP Billiton** хоёртой нийлээд энэ гурав том тоглолтыг 2014 оноос хойш эхлээд, 2013 оноос хойш хийж эхэлсэн байгаа.

Тэгэхээр юу вэ гэхээр ерөөсөө 2000 оноос хойш төмрийн хүдрийн эрэлт хэрэгцээ асар их хурдацтайгаар өсөж байгаа. Тэр дундаа Хятадын зах зээл буюу энэ хар нь Хятадын зах зээл. Дээдэх тэр саарал нь дэлхийн зах зээл болчхож байгаа юм.

Тэгэхээр энэ бол ерөөсөө 20-хон жилийн дотор бараг хоёр дахин өсөж байгаа нь асуудал гарч ирж байгаа. Эрэлт хэрэгцээ. Өнөөдрийг хүртэл Рио Тинтогийн төмрийн хүдрийн үйлдвэр болоод олборт нь дэлхийд номер нэгээрээ байгаад байгаа.

Дээрээс нь нэмэх нь хөнгөн цагаан дээр бид дэлхий дээр бас номер нэг тоглогч болж байгаа. Зэсээрээ магадгүй дөрөв, тавд орж байгаа. Тэгэхээр энэ эрх ашгийн эрэмбийн хувьд зэсийнх нь төсөл Рио Тинтог том группийнх нь хэмжээнд аваад үзэхээр тодорхой эрэмбийн хүрээнд бас нэлээн доошоогоо.

Тэгэхээр эд нар нэгдүгээрт яах вэ гэхээр 2013 оноос хойш яагаад энэ төслүүдийг хийсэн гэхээр ерөөсөө төмрийн хүдрийнхээ салбар луугаа маш их хөрөнгө оруулалт хийж байгаа. Тэгээд олборлолтынхоо хэмжээг нэмэгдүүлж байгаа. Олборлолтын хэмжээ нь нэмэгдээд, хөрөнгө оруулалтыг их хэмжээгээр хийгээд ирэнгүүт төмрийн хүдрийн үнэ дэлхийн зах зээл дээр 2013 оноос хойш, 2015 оноос хойш бүр огцом хурдацтайгаар унасан. Одоог хүртэл унаж байгаад дөнгөж сая энэ жил 2020 оны сүүлээс эхлээд нэмэгдэж эхэлсэн байгаа. Төмрийн хүдэр.

Тэгэхээр энэ 7 жилийн хугацаанд юу болсон гэхээр бүх жижиг тоглогч нарыг дэлхийн зах зээл дээр шахаж гаргаж байгаа. Хятадын зах зээлийг ерөөсөө өнөөдөр энэ 3 том компани эзэлж байгаа. Төмрүүдийн зах зээл дээр.

Тэгэхээр ерөөсөө Туркойз давхар одоо юу гэдэг юм, төмрийн хүдрийн зах зээлд жижиг тоглогч нарыг шахах. Туркойз Хиллийн жижиг хувьцаа эзэмшигчдийг шахаж явах энэ хоёр бодлого давхар энэ зэрэгцээд явсан. **Rights Offer**-ийн буюу шинээр хувьцаа гаргах, жижиг хувьцаа эзэмшигчдийг шахах бодлогыг 2013 оноос хойш хоёр, гурван удаагийн оролдлогыг хийгээд ингээд ерөнхийдөө гаргачихсан.

Энд Та бүхэн одоо би яг саяын энэ дүгнэлтийг батлахын тулд одоо ингээд бас нэг харж байгаа юм. 2020 он хүртэлх ерөнхийдөө прогнозуудыг бас харж байгаа байх. Одоо хийгдсэн. Одоо жишээ нь энэ 2012 оноос хойш чинь ингээд төмрийн хүдэрт хийгдэж байгаа хөрөнгө оруулалтынхаа хэмжээ нь бол энэ цэнхрээр. Экспортынх нь хэмжээ нь улаанаар байгаад байгаа. Тэгтэл ерөөсөө хөрөнгө оруулалтыг огцом тэр хоёр, гуравхан жилийн дотор нэмэгдүүлээд экспортынхоо хэмжээг нэмэгдүүлж байгаа юм.

Тэгэхээр олборлолтын хэмжээ нэмэгдэж байна. Экспортын хэмжээ нэмэгдэж байна. Гэтэл эсрэгээрээ төмрийн хүдрийн үнэ 2014 оноос 97 байж байгаад огцом ерөөсөө хоёр дахин унаад 50 руу орж ирж байгаа.

Тэгээд энэ маань ингээд өсөхгүй байж байж байгаад ингээд одоо 2019, 2020 оноос хойш 100-гаас дээш даваад явчихсан. Өнөөдөр 115-тай байгаад байгаа байх. Тэгэхээр цаашдаа төмрийн хүдрийн үнэ ингээд тогтворжоод явна. Энэ дээр зах зээл дэх тоглогч нар нь бол энэ гурав гурвуулаа болчхож байгаа юм.

Рио Тинтогийн хувьцааг Та бүхэн харж байгаа байх. Бас тогтвортой. Ерөнхийдөө дандаа 70 доллароос дээш байдаг байсан бол 2014, 2015 он. Саяын тэр асар их зардал гаргаад хөрөнгө оруулалт төмрийн хүдрийн салбарт хийнгүүт өөрийнх нь хувьцаа нь 30 руу орж ирж байгаа юм. 30 руу орж ирж байгаад одоо буцаж хамгийн түүхэн сүүлийн магадгүй 10 жилийн хугацаан дахь хамгийн түүхэн дүнд хүрч байгаа. Энэ яг өнөөдрийн байдлаар 117 доллар болчихсон байгаа.

Тэгэхээр ерөөсөө 2015 онд 30 байсан бол үүнийгээ 4 дахин хувьцааныхаа үнийг нэмэгдүүлж байна. Эсрэгээрээ “Туркойз Хилл” буюу манай Оюу Толгойн хувьцааг эзэмшиж байгаа цэвэр бид нартай адил жижиг хувьцаа эзэмшигч нар “Туркойз Хилл” дээр байдаг. Зэсийн төсөл дээр. Гэтэл энэ хувьцаа өссөн түүх бол сүүлийн 10 жилд ерөөсөө байхгүй болчхоод байгаа юм. Одоо бол 1.7 доллартой болчхоод байдаг. Тийм ээ.

Тэгэхээр энэ бол хуучин гэрээ байгуулах үед 1.8 байж байгаад түүхэн дээд үе дээрээ 30 доллар хүрээд. Одоо ингээд 1.8, 1.7-гоос дээш өсөхөө больчихсон. Тэгэхээр энэ бол тухайн тэр Рио Тинто энэ Оюу Толгой төслийг яг цэвэр өөрийнхөө том эрх ашгийн төлөө ашигласан байна. Бидний Оюу Толгой дээр үндэслэж босгосон энэ санхүүжилтийн механизм маань Рио Тинтогийн бусад төслүүд дээр буюу тэр дундаа шууд төмрийн хүдрийн энэ зах зээлийг нь өргөтгөх, төмрийн хүдрийнхээ зах зээлийг барьж авахад ашигласан санхүүгийн механизм болсон байна гэдэг нь эндээс харагдаад байна гэж харж байгаа.

Тэгэхээр ерөөсөө гурав, дөрвөн том асуудлууд байгаа. Өмнө нь гэрээ зөрчсөн байсан заалтуудыг бид ямар нэг байдлаар зөрчөөгүй гэж 2015 оны гэрээгээр баталгаажуулах гэж үзэж байгаа.

Техник, эдийн засгийн үндэслэлийг ач холбогдолгүй болгож байгаа. Үе шатуудад хувааж байгаа. Бид техник, эдийн засгийн үндэслэл цогц, нэгдмэл нэг байдалтай байна гэдэг асуудлыг хийж байсан бол байхгүй болгож байгаа.

Дээрээс нь бидний нөгөө техник, эдийн засгийн үндэслэл дээр хийгээд өгчихсөн байсан талуудын хүртэх үр өгөөжийг бид энэ дээр баталгаа гаргаж чадахгүй гэдэг асуудлыг тавьж байгаа.

Тэгээд бусад татварын аргачлалын асуудлууд. Нөгөө Т.Батмагнайн даргад тавьж байсан АМНАТ-ыг тооцох, суутган татвар, хөрөнгө оруулалтын татварын хөнгөлөлт ч гэдэг юм уу хугацаатай холбоотой асуудлууд.

Хамгийн том асуудал нь ерөөсөө нөгөө санхүүжилтийн механизм хийх. Төслийн санхүүжилт буюу Оюу Толгой дээр дэлхийн түүхэнд уул уурхайн салбарт байгаагүй хамгийн том хэмжээний санхүүжилтийг 4.2 тэрбум долларыг анх удаагаа босгож байгаа. Тэгэхээр энэ бол уул уурхайн түүхэнд төслийн санхүүжилтээр босгосон хамгийн том санхүүжилт.

Дээрээс нь энэ дээрээсээ нэмж бид хөрөнгө оруулалтын гэрээн дээр ямар нэг нэмэлт төлбөрийг, ямар нэг нэмэлт хураамжийн Рио Тинто авах эрх байхгүй гэж хязгаарлачихсан байсан асуудлыг үүгээр бас нээж өгч байгаа. Сая нөгөө Рио Тинтогийн баталгааны шимтгэл, менежментийн давхар үйлчилгээний сервисийн төлбөр ч гэдэг юм уу энэ асуудлуудыг үүгээр гаргаж ирж байгаа.

Ингээд төслийн санхүүжилтийн хүрээнд Оюу Толгойн бүх тухайн тэр нөгөө дансыг нь, үл хөдлөх хөрөнгийг нь, тухайн ашигт малтмалын тусгай зөвшөөрлийг нь барьцаанд авах эрхүүдээ ингээд бүрэн авч байгаа. Монголын талын 34 хувь ч гэсэн энэ дээр давхар орчихсон явж байгаа.

Тэгээд менежментийн үйлчилгээний нэмэлт гэрээ гэдэг хоёр гэрээг байгуулна. Хуучин Хөрөнгө оруулалтын гэрээ буюу Хувь нийлүүлэгчдийн гэрээн дээр менежментийн төлбөр гэдэг ганцхан нэр томьёог бид хийсэн байсан бол Рио Тинтогийн үйлчилгээний сервисийн төлбөр гэдэг юм уу нэг тийм гаж нэмэлт төлбөрийг гаргаж ирж байгаа асуудал энэ дээр бий болж ирж байгаа.

Ингээд энэ бол бидний нөгөө нэг техник, эдийн засгийн үндэслэл болоод хөрөнгө оруулалтын гэрээтэй огт уялдаагүй холбоогүй ийм арваад асуудлуудыг оруулж ирээд 2015 онд байгуулчихсан.

Тэгэхээр энэ хоёр маань үндсэндээ сууриараа ямар ч ач холбогдолгүй болчхож байгаа юм. Бидний тухайн үед гэрээ байгуулах, техник, эдийн засгийн үндэслэл дээр суурилж тооцооллоо хийсэн асуудлууд маань байхгүй болчхож байгаа.

Техник, эдийн засгийн үндэслэлийг бид ерөөсөө анхны хөрөнгө оруулалт буюу 5 тэрбум доллар. Ингээд анхныхаа хөрөнгө оруулалт гэдэг зүйлийг бид хязгаарлаж өгсөн нь 2013 оны 8 сараас хойш энэ төсөл бүтээгдэхүүнээ олборлоод эхэлсэн. Бүтээгдэхүүнээ экспортлоод эхэлсэн. Бэлэн мөнгөний урсгалтай болоод эхэлсэн. Доллар үйлдвэрлээд эхэлсэн. Гадаадад экспортлоод эхэлсэн. Үүнээсээ цаашаа өөрөө өөрийнхөө бэлэн мөнгөнийхөө урсгал дээр суурилж, өөрийнхөө чадамж дээр суурилж ирээдүйд шаардагдах хөрөнгө оруулалтуудаа хийгээд урт хугацаанд ашиглана гэдэг асуудал байсан юм.

Гэтэл нөхдүүд маань энэ асуудлыг үе шатуудад хувааж эхэлж байгаа. Бидний нөгөө анхны хөрөнгө оруулалт гэдэг асуудлыг маань ингээд зардлаа нэмэнгүүтээ ингээд 2015 он хүртэлх нь бол нэгдүгээр үе шат юм.

Хоёрдугаар үе шат нь 2015 оноос хойших юм.

Гуравдугаар үе шат нь магадгүй 2020 оны ТЭЗҮ гээд одоо энэ батлуулах гээд яваад байгаа энэ ТЭЗҮ байгаа юм.

Тэгэхээр ерөөсөө бид энэ төсөл бол хоёрхон үе шаттай. Хөрөнгө оруулалтын гэрээгээр. Та бүхэн хараарай.

Нэгд, барилга, бүтээн байгуулалтын үе шат. Энэ бол 2013 оны 8 сард дуусгавар болсон. 2013 оны 8 сараас хойш цэвэр үйлдвэрлэлийн үйл ажиллагаа.

Ерөөсөө л ийм л хоёр үе шаттай. Өөр гэрээн дээр ямар нэгэн үе шат байхгүй. Гэтэл нөхдүүд одоо бид нар ч гэсэн нэгдүгээр үе шат, хоёрдугаар үе шат, далд уурхайн бүтээн байгуулалтын үе шат гэж бид ч гэсэн ингэж ярьж байгаа нь энэ гэрээний эсрэг нэр томьёоны асуудал болж байгаа.

Үүнийг нөхдүүд 2015 оны тэр **assumption**[таамаглал] дээр хийгээд өгчихсөн асуудал.

Дахиад энэ үе шатууд хэзээ ч дуусахгүй. Сая тэр 2015 онд хийсэн техник, эдийн засгийн өсөлт болоод гэрээгээр юуг хийж өгсөн бэ гэхээр зөвхөн тэр үе шатандаа зарцуулах, зөвхөн тэр таван жилдээ зарцуулагдах хөрөнгө оруулалт, зардлыг л гаргаж ирж байгаа. Тухайн тэр үедээ олох л олборлолтынхоо мөнгөн дүнг гаргаж ирж байгаа юм.

Тэгэхээр бид цогцоор нь ерөөсөө хэчнээн хэмжээний хөрөнгө оруулалт шаардах юм. Хэдэн жил үргэлжлэх гээд байгаа юм. Ямар орлого олох гээд байгаа чинь тодорхойгүй болох гээд байгаа юм.

Тэгэхээр одоо бол бид энэ дээр цэг тавиад, гэрээнийхээ үг үсгэн дээ хэрэгжилтийг шахаж шаардаад ингээд нэг ер нь хатуухан ярих цаг болчхоод байна гэж харагдаад байгаа.

Одоо ерөнхийдөө гол үндсэн асуудал маань бол ингээд 15 банк авчхаад байгаа. 4.3 тэрбум долларын санхүүжилт авчихсан. Дахиад нэмээд үүгээрээ дахиад 1.7-г ч гэдэг юм уу босгох эрх нь нээлттэй байгаад байдаг.

Үүний хамгийн том асуудал бол бидний энэ ерөөсөө төвлөрүүлсэн мөнгөн хөрөнгөө нэгдүгээрт өөр дээрээ төвлөрүүлчих байгаа. Оюу Толгой дээр байршуулаагүй.

Тэгэнгүүтээ өөр дээрээ байршуулж байгаад буцаад нөгөө зээл рүүгээ татаад ашиглачхаж байгаа. Ингээд ерөнхийдөө Оюу Толгойн экспортын бүх орлогыг 100 хувь гадаадад байршуулж байгаа юм. Энэ бол тухайн тэр банкууд зээл олгосныхоо төлөөсөнд орлогыг нь баталгаатай байлгах, орлогын дансыг манай банкнуудаар байлгана гэдэг нь эрхээ авч байгаа асуудал болж байгаа юм.

Тэгэхээр ерөөсөө Монголын талтай макро түвшиндээ ямар нэг үр нөлөөл байхгүй төслийн санхүүжилтийн асуудал нь эндээс гарч ирж байгаа.

Би энд одоо Та бүхэн нөгөө түрүүний яагаад зээл нь төлөгдөөд байтал зээлийнх нь дүн нь буухгүй байгаад байгаа юм бэ гэдгийг зүгээр энэ 2015 он хүртэлх ерөнхий тухайн үед танилцуулж байсан Үндэсний аюулгүйн зөвлөл, Засгийн газар болоод бүлэг дээр танилцуулж байсан мэдээллийг бас Та бүхэнтэй хуваалцъя гээд байгаа юм л даа.

Тэгэхээр эхний багана нь юу вэ гэхээр Рио Тинтогийн баланс, Рио Тинтогийн тайлан дээр яаж харагдаж байна вэ гэхээр ерөөсөө эдний хувьцааны санхүүжилт буюу 2.3 тэрбум нь ч эдний дээр бол улаанаар гарна. Дээрээс нь нэмж хийсэн эд нарын хувь нийлүүлэгчдийн зээлээр хийсэн санхүүжилт. Ингээд нийтдээ тухайн үед 9.4 тэрбум долларын санхүүжилт буюу өр авлага Рио Тинтогийн баланс дээр улаанаар ингээд үүсчихсэн байсан.

Оюу Толгой компани дээр юу вэ гэхээр нэгдүгээрт хувьцааны санхүүжилт гэдэг цэвэр хувь нийлүүлэгч талуудын гаргаж байгаа, хувьцаа эзэмшиж байгаа, дүрмийн сангаа нэмэгдүүлж байгаа, ямар нэг байдлаар эргэн төлөлт шаардагдахгүй цэвэр хөрөнгө оруулалт болчхож байгаа юм. Бид энэ зарчмаар явна гэж бодож байсан бол нөхдүүд дээрээс нь яг цэвэр 7.1 нь Рио Тинтогийн өөрийнх нь буцаагаад ногдол ашиг хуваарилж эхлэхэд эргээгээд компанийг ашигтай ажиллуулсныхаа төлөө ногдол ашгаа буцаан авах зээлийн эргэн төлөлт болж байгаа юм. Эргэн төлөлт.

Гэтэл энэ төсөл ашигтай ажиллуулах үндсэн гол механизм байсан бол саяын тэр төслийн санхүүжилт буюу 2015 оны тэр гэрээнүүд орж ирснээрээ юу болж байна гэхээр банкуудын шар буюу одоо банкнуудын зээл орж ирж байгаа. 4.3 тэрбум. Нэмэлт санхүүгийн эх үүсвэр.

Дээрээс нь нэмэх нь 2013 оноос хойш Оюу Толгой компани маань жилд 2014, 2015 оных нь нийт цэвэр мөнгөн урсгал буюу энэ борлуулалтынх нь орлого нь 1.5 тэрбум доллар байсан. Ингээд аваад үзэхээр энд нийт дүнтэйгээ төслийн санхүүжилт, бэлэн мөнгөнийх нь борлуулалтын орлогоос нэмсэн дүн нь бараг ойролцоогоор 6 тэрбум доллар болчхож байгаа юм.

Энэ 6 ингээд гэрээ байгуулагдлаа. Энэ хоёр механизм хоёулаа хэрэгжээд эхэллээ. Ингээд юу болсон гэхэд ерөнхийдөө Оюу Толгой компани дээр өссөн өр зээлийн хэмжээ буухгүй болчхож байгаа юм. Гэтэл тухайн тэр одоо юу гэдэг юм зээлийнх нь арга хэлбэрийг нь өөрчлөөд хуучин хувь нийлүүлэгчдийн зээл буюу Рио Тинтогоос гаргасан байсан зээлийнхээ төслийн санхүүжилт рүү нь шууд эргэн төлөлт болгоод ингээд оруулчхаар Рио Тинтогийн баланс дээрх өр зээл буюу эрсдэл нь ерөөсөө байхгүй болчхож байгаа юм.

Тэгэхээр ерөөсөө одоо үлдэж байгаа нь ганцхан эдний хувьцааны санхүүжилт буюу одоогийн байдлаар бараг 2.4 байна уу, 2.9 болчхож байгаа. Тийм ээ. Тэгэхээр ерөөсөө энэ л үлдэж байгаа. Энэ цэвэр магадгүй дараа нь үүнийгээ өөрсдийнхөө хувьцааг өндөр үнэ эргээд зараад борлуулаад явах ч гэсэн энэ нөхцөл байдал бол бэлэн болчхож байна гэдэг энэ л дүр зураг.

Тэгэхээр ерөөсөө төслийн санхүүжилтийн гол үндсэн агуулга, гол үндсэн суурь зарчим нь ерөөсөө энэ дээр л гарч ирж байгаа юм. Уг нь энэ зээл төслийг ашигтай ажиллуулаад ногдол ашиг, хувьцаа эзэмшигчийн хувьд ногдол ашгаар авах байсан асуудлыг л түрүүлж зээлийн эргэн төлөлт байдлаар буцаагаад хийж багадаад оруулчхаж байгаа.

Тэгэхээр энэ төслийн санхүүжилт бол ерөөсөө энэ компанийн далд уурхайн бүтээн байгуулалт нь нэг талаасаа эхлэлээсээ бол зорилго нь зориулагдаагүй. Зээлийн эргэн төлөлтийг хийхэд хувьцааны санхүүжилтийг эргэн төлөлтөд зориулахад зориулсан санхүүжилт гэдэг нь эндээс харагдаж байгаа.

Менежментийн төлбөр гэдэг асуудал. Одоо бид гэрээн дээр ерөөсөө ганцхан менежментийн баг байна гэдэг нь асуудлыг гэрээн дээр зааж өгсөн. Хувь нийлүүлэгчдийн гэрээн дээр. Дээрээс нь менежментийн баг гэдэг нь бол Рио Тинтог нь ч оруулна, Рио Тинтогийн хамаарал бүхий этгээдүүд ч орно. Бүгдээрээ нийлээд тухайн тэр үйлдвэрлэлийн үйл ажиллагаа хүртэл 3 жил, түүнээс хойш 6 хувиар ч гэдэг юм уу ингээд нэг тогтсон дүнгээр тарчихсан байсан юм.

Гэтэл саяын тэр 2015 оны гэрээ орж ирснээсээ болоод энэ дээр юу болж байна вэ гэхээр "менежментийн баг" гэдэг зүйлийг дахиад хоёр салж байгаа. "Менежментийн баг" гэж нэг. Тэр нь Рио Тинтогийн "харилцан хамаарал бүхий этгээдүүд". Дахиад **“менежер”** гэдэг шинэ нэр томьёо гаргаж ирж байгаа. “Менежер” гэдэг нэр томьёо гэрээнд ерөөсөө байхгүй. Үүнийг Рио Тинто гээд.

Ингээд нэг нь саяын нөгөө гэрээнд заасан байсан гурав, зургаа гэдэг хуваарь. Нөгөөдөх нь байнгын сар болгон нэхэмжлэл явуулаад дуртай мөнгөн дүнгээрээ. Магадгүй одоо юу гэдэг юм, тэд нараас явуулсан PR зөвлөх, стратегийн зөвлөх, борлуулалтын гэрээг хийсний төлөө ч гэдэг юм уу сар болгон нэхэмжлэл бичиж гаргаад ингээд аваад явж байгаа.

Тэгээд өнөөдрийн яагаад менежментийн төлбөр хоёр давхардуулж аваад, яагаад хоёр. Манай юу гэдэг юм. АМНАТ-аас өндөр дүнтэй гарч ирж байгаа асуудал бол ерөөсөө үүгээр хийж өгч байгаа асуудал байгаа.

Суурь бидний асуудал бол ерөөсөө бидний 2010 онд, 2009 онд гэрээ байгуулж байсан үндсэн суурь маань бол бид энэ төслийг ашигтай ажиллуулна. Рио Тинто гэдэг компани төслийг ашигтай ажиллуулаад эргээгээд ногдол ашгаар өөрийнхөө үр өгөөжийг хүртэнэ. Бид ч гэсэн татвар болоод ногдол ашгаар юмаа авна гээд ашигт суурилж тооцоолол юмнуудаа хийж байсан бол түүгээрээ тооцож бид 53, 47 гэдэг үр өгөөжийн түвшинд хадгалж байсан бол өнөөдөр Та бүхэн харж байгаа байх.

Өнөөдөр аваад үзэнгүүт хувь нийлүүлэгчдийн зээлийн хүү гэдэг юм уу, 2 тэрбум доллар ч гэдэг юм уу. Ингээд нийтдээ эд нарын хуримтлагдсан байдлаар авсан нь бараг 3 тэрбум доллар болчхож байгаа юм. Үр өгөөж нь. Гэтэл эсрэгээрээ биднийх бараг нийлээд нийлээд 800, 900 сая доллароос ч хэтрэхгүй. Бид нараас хоёр, гурав дахин өндөр хэмжээний үр өгөөжийг аваад байгаа.

Тэгэхээр энэ нь өөрөө юу болж байна вэ гэхээр ерөөсөө саяын 2015 оноос хойш суурь одоо юу гэдэг юм, гэрээ байгуулсан 11 жилийн түүхэнд бүх эд нарын зарчим нь зардал дээр суурилсан. Бид үр өгөөж дээр суурилаад байдаг. Нөгөө тал бол зардал дээр суурилсан энэ зарчмаар төслийн үйл ажиллагааг явуулаад байна.

Одоо бид цаашаа дахиад энэ дээр илүү дутуу юм хараад байх ямар ч шаардлага байхгүй болчхоод байгаа юм. Энэ угаасаа 10 жилийн түүхэнд хангалттай. Одоо бид энэ дээр сууриар нь гэрээгээ өөрчлөх, сууриар нь асуудлыг тавих.

Эргээд юу гэдэг юм, энэ гэрээг шууд бизнес хэлбэрээр **“exit”** хийгээд гараад, дахиад өөрсдийнхөө алдагдсан үр өгөөжөө нөхөх асуудлыг ярихгүй бол болохгүй болчхоод байгаа.

Бид энэ төсөл 2013 оноос хойш борлуулалтаа хийгээд 5.4 жилийн дотор бүх өмнө оруулсан 5.1 тэрбум доллароо, хөрөнгө оруулалтаа нөхнө гэж харж байсан. 2019 оны жилийн эцсээс авхуулаад бид ногдол ашиг хүртэнэ гэж харж байсан. Өнөөдөр байхгүй болчихсон. 2021 он гарчихсан байгаа. Тийм ээ.

Одоо дахиад бид эндээс хэзээ ч ногдол ашгаа авна гэсэн зүйл байхгүй.

Тэгэхээр ерөөсөө суурь зарчим нь ингэж яваад байгаа учраас энэ дээр бид **“full stop”** буюу **“бүтэн зогсолт”** хийж байгаад асуудлыг харах зайлшгүй шаардлага л байгаа.

Бидний жишээ нь одоо юу гэдэг юм, хөрөнгө оруулагч талын ногдол ашиг дөрөвдүгээр эгнээнд байх гэдэг юм уу, манайх бол тавдугаар эгнээнд ч гэдэг юм уу, зээлийнхээ хүүг төлөөд ногдол ашиг авах гэдэг юм уу. Зургаа, долоо дээр байсан бол одоо юу болж байна вэ гэхээр саяын 2015 оны тэр гэрээнүүд орж ирснээрээ ерөөсөө **“менежментийн төлбөр”**, Рио Тинтогийн **“үйлчилгээний төлбөр”**.

Дээрээс хувь нийлүүлэгчдийн зээлийн хүү ч гэдэг юм уу ерөөсөө зээлээр санхүүжилтийг механизмаа өөрчлөнгүүт зээлийн хүүгээрээ эд нар орлого олох энэ механизмуудыг хийж өгөөд байгаа юм.

Тэгтэл эд нар нь яаж байна гэхээр эрх ашгийн эрэмбийн хувьд нөгөө нэг төлөгдөх хуваарилалтынхаа хувьд манай АМНАТ болоод роялтитай. Бусад нөгөө нэг одоо юу гэдэг юм, гааль болоод суутган татвар, нийгмийн даатгалын шимтгэл эд нартай зэрэгцэж цуг аваад байгаа асуудал болж ирж байгаа юм.

Тэгэхээр бид татвар авангуут биднээс хоёр, гурав дахин их хэмжээний татвар шиг зүйл эд нар бий болгочхоод яваад байна. Хуучин байсан эрх ашгийн эрэмбэ нь ерөөсөө зээлийнхээ хүүг хамгийн сүүлд төлнө. Дараа нь манайд ногдол ашиг өгнө. Түүнийхээ өмнө өөрсдийнхөө ногдол ашгийг авна гэж байсан энэ механизм бол ерөөсөө ямар ч хэрэггүй болчхоод байгаа юм.

Тэгэхээр одоо бол дахиад л нөгөө мөнгөн урсгал нь дараалал сууриар нь эд нар өөрчлөгдчихсөн учраас бид дахиж харах зайлшгүй шаардлага байна гэж хэлэх гээд байгаа юм.

Тэгээд бид нарын 2019 онд батлагдсан 92 дугаар тогтоол. Улсын Их Хурлын тогтоол. Энэ ерөнхийдөө цогцоор нь хараад хийчихсэн тогтоол шийдвэр гэж би харж байгаа юм.

Тэгээд энэ дээр яах вэ суурь зарчмын асуудлыг зааж өгсөн нь нэгдүгээрт бид үр өгөөжөө нэгдүгээрт дараа дараагийн хэлэлцээр дээр. “Бүтэн зогсолт” хийгээд сууриар нь гэрээгээ авч үзье гэвэл үр өгөөжийн түвшинд жишээ нь бид өмнө нь тогтсон байсан суурь зарчмаас хөдлөхгүй байх асуудал байгаа. Нэгдүгээрт. Үр өгөөжийн түвшин.

Хоёрдугаарт, магадгүй хувь эзэмшил нь нэмэгдүүлсэн ч гэсэн бидний өр зээл нэмэгдэх гэдэг юм уу, эсвэл энэ компани үр ашиггүй ажиллах тэр зарчим үйлчлээд байгаа учраас бид энэ дээр өөр механизмаа харах хэрэгтэй болчхоод байгаа.

Нөгөө айлын тал бидний АМНАТ-тай зэрэгцэж мөнгө аваад байгаа бол магадгүй бид АМНАТ-аа нэмэгдүүлэх гэдэг юм уу, хамгийн түрүүнд авах татварынхаа хувь хэмжээний асуудлуудыг нэмэгдүүлэх. Эсвэл шууд энгийн хэлбэр. Ерөөсөө гарч байгаа бүтээгдэхүүн дээрээс нь хувь эзэмшил, нөгөө бүтээгдэхүүнээ тохироод өөрсдөө борлуулах эрхээ аваад ч гэдэг юм уу ингээд явбал илүү шударга хувилбар луу байж магадгүй гэдэг асуудал байгаа.

Хоёрт, 2015 онд байгуулсан 3 гэрээ байгаа шүү. Та бүхэн анзаараарай. Одоо бид нийтлэгээр нь “Дубайн гэрээ” гэж яриад байгаа боловч нэгдүгээрх нь **“Төлөвлөгөө”**. Нөгөөдөх нь, одоо юу гэдэг юм, тухайн тэр **“Санхүүжилтийн нэмэлт төлөвлөгөө”** гэж байгаа. Тэгээд **“Менежментийн гэрээ”** гэж байгаа. Гэрээнүүд гэж байгаад байгаа. Хоёр гэрээ байгаа байх.

Ингээд нийтдээ энэ гэрээнүүдийг байгуулж байж цогцоор нь ерөөсөө энэ саяын механизмууд чинь бүгдээрээ ашиглаж эхэлж байгаа. Эдгээрийг цуцлах зайлшгүй шаардлага байгаад байгаа.

Яагаад вэ гэхээр магадгүй бид хувьцааны санхүүжилтийг яг энэ хэлбэрээр явах юм бол хувьцааны санхүүжилтийг нэмэгдүүлэх, ямар нэг байдлаар бусад хэлбэрээр санхүүжилт хийх асуудлууд дээр цэг тавих зайлшгүй шаардлага байна гэж хараад байгаа.

Ер нь гэрээн дээр бид саяын тэр хөрөнгө оруулалт хөнгөлөлт эдэлж эхлэх хугацаа ч гэдэг юм уу, энэ асуудлыг 2013 оны 10 сарын 01-ний өдрөөр гээд гэрээнд тодорхойлолт томьёолоод заагаад өгчихсөн байгаад байдаг. Дээрээс нь энэ суутган татвартай холбоотой асуудлуудыг ч гэсэн бид бас яг 2017 оны 3 сарын 31-ний өдрөөс эхлээд **OECD**[Organisation for Economic Co-operation and Development]-гийн зарчмаар ч гэдэг юм уу ингээд суурь зарчмуудаа хийчихсэн.

Гэтэл энэ заалтууд ерөнхийдөө бүгдээрээ зөрчигдөөд явж байгаа асуудал. Одоо бид татвараа бүрэн авах асуудал. Татвараа бүрэн авахын тулд ерөөсөө энэ механизм алдагдаж байгаа боломжуудыг хаах зайлшгүй шаардлага байна гэж хараад байгаа.

**“Онтре”**-тэй холбоотой асуудлыг бид хөндөж ярихаас арга байхгүй. Одоо энэ удаагийн одоо юу гэдэг юм, нэгэнтээ бид энэ асуудлыг яг цогцоор нь ярьж байгаа тохиолдолд “Онтре”-гийн асуудлыг яг удаагийнхаар л шийдэхгүй бол дараа дараадаа бид энэ төрийн ой санамж энэ дээр үлдэх үү гэдэг асуудал үүснэ.

Яагаад вэ гэхээр энэ Хөрөнгө оруулалтын гэрээг хүчин төгөлдөр болгуулахын тулд 2010 оны 3 сарын 30-нд Оюу Толгой компанийн зүгээс албан бичиг өгч байсан. Бид “Онтре”-тэй энэ тусгай зөвшөөрлийг шилжүүлэх асуудлаар яриа хэлэлцээ хийгээд эцэслэгдэх гэж байна, ярьж байна.

2010 оны 3 сарын 30-нд. Тэгэхээр ерөөсөө угтвар нөхцөл болсон юм. Энэ бол ерөөсөө шилжүүлэх бүрэн үүрэгтэй. Хэрэв “Онтре” шилжүүлэхгүй гэвэл Монголын талын эрхийг 34 хувь эзэмших асуудлыг гэрээгээр буюу хуулийн дагуу баталгаажуулах үүрэгтэй байгаад байгаа. Гэтэл одоо бол үүнийг ерөөсөө хийхгүй байгаад байгаа. Үүний цаана хэн байна вэ гэхээр тухайн үед энэ “Онтре”-гийн хувьцаа эзэмшигчид нь тухайн тэр Фрийдмантай холбоотой, тухайн үед хэлэлцээ хийж байсан нөхдүүд байсан.

Сүүлд одоо аваад үзэхээр ерөөсөө энэ “Онтре Гоулд” компанийн бүх гүйцэтгэх захирлууд нь, ТУЗ-ийнх нь одоо юу гэдэг юм, гишүүд нь ч гэдэг юм уу эдгээр хүмүүсүүд хуучин Рио Тинтод байсан харилцан хамаарал бүхий этгээдүүд бүгдээр орчихсон. Үүний ард бүгдээрээ Рио Тинто байгаа.

Тэгэхээр ерөөсөө Рио Тинто магадгүй бид нартай хийх гэдэг юм уу, дараа дараагийн асуудал дээр үүнийг одоо бид нарт энэ үр өгөөжийг өгөхгүй байх талаасаа нэг гэрээний зүйлийг баталгаажуулаад л яваад байгаа. Үүнийгээ хөрөнгийн бирж дээр хувьцааг нь гаргачихсан байгаа асуудлууд байгаа.

Энэ бол нийтдээ нийт төслийн үр өгөөжийн 40 хувиас бүрдэнэ. Далд уурхайн бүтээн байгуулалт. Хамгийн том баялаг хэсэг байгаа.

Тэгэхээр бид энэ гэрээний асуудлыг нэг тийш нь цэгцлэхгүй бол болохгүй. 2015 оны техник, эдийн засгийн үндэслэлийг Рио Тинто буюу Оюу Толгой Эрдэс баялгийн мэргэжлийн зөвлөлд өгөхдөө огт шилжүүлээгүй мөртлөө Оюу Толгой төсөлд одоогийн байдлаар огт хамааралгүй энэ бүлэг ордын хэсэг асуудлыг “Онтре Гоулд”-ийн хэсгийг оруулж ирээд техник, эдийн засгийн үндэслэлээ батлуулчихсан. Одоо тэр дагуу эд нар олборлох үйл ажиллагаа явуулах төлөвлөгөөгөө хийгээд явж байгаа асуудлууд байгаа.

Тэгэхээр одоо бид хамгийн түрүүнд энэ гэрээний хэрэгжилтийг шаардах, энэ асуудлуудыг нь нэхэх. Магадгүй 2015 оны техник, эдийн засгийн үндэслэлийг ч гэсэн цуцлах эрх зүйн үндэслэл би бүрэн бүрдсэн гэж харж байгаа.

Яг хөрөнгө оруулалтын гэрээн дээр энэ 10 дугаар хэсэг дээр үндсэн нэг ийм асуудал байдаг юм. Хөрөнгө оруулалтын гэрээний үндсэн болон ач холбогдол бүхий үүрэг гэж байгаа. Ерөөсөө арбитр дээр очих юм бол хамгийн том маргааны асуудлууд хөрөнгө оруулагч тал гэрээгээ зөрчсөн гэдэг энэ нэг тав, зургаан асуудлууд байгаа үндсэн болон ач холбогдол бүхий өр. Үүнийг бүр англиар хатуу нэр томьёо, үгтэй байгаа.

Тэгэхээр энэ бол ерөөсөө юу вэ гэхээр нэгдүгээрт 2012 оны 3 сарын 31-н өнгөрсөн. 2012 оны 3 сар гэхэд эд нар санхүүжилтийг бүрдүүлэх байсан. Үүргээ биелүүлээгүй. Өөрсдөө мөнгөө төвлөрүүлээд Оюу Толгойд хэрэглэх мөнгийг гаргах ёстой байсан бол үүнийгээ огт хийгээгүй.

Энэнээс хойш юу болсон гэхээр 2015 онд нөгөө банкнуудын зээлийг оруулж ирээд өөрөө бүрдүүлэх үүргээ бусдад шилжүүлж байгаа юм. Энэ бол нэгдүгээрт том зөрчил. Дээрээс нь бүр бид гэрээгээ зөрчиж байна, биелүүлж чадахгүй байна гэдгийгээ л албан бичгээр мэдэгдэж байгаагүй.

Тэгээд энэ маш том одоо юу гэдэг юм, гэрээний зөрчил бол зөрчил. Одоо хичнээн, бараг найм, есөн жил өнгөрсөн ч гэсэн үүнийг бид хэлэх ёстой асуудал.

Хоёрдугаарт, Монгол Улсын Засгийн газрын 34 хувь бол хэзээ ч эрсдэлд орохгүй гэдэг асуудлыг бид гэрээн дээр хатуу тусгаж өгсөн. Энэ бол бас саяын тэр 2015 оны гэрээнүүд дээр төсвийн санхүүжилттэй холбогдуулаад ингээд эрсдэлд орсон. Энэ бол бас гэрээний үндсэн үүргийн нэг.

Хоёрдугаарт, техник, эдийн засгийн үндэслэлийн дагуу “төслийг хэрэгжүүлэх гэдэг үүрэг” байгаад байгаа. Хөрөнгө оруулалтын гэрээний 1.11, 3.6, 3.10.3 ч гэдэг юм уу. Энэ заалтуудаар бид энэ асуудлыг тусгаж өгч байгаа.

Гэтэл үүнийгээ техник, эдийн засгийн үндэслэлийн дагуу хэрэгжүүлэхгүй. Дахиад бүр үе шатуудад хуваагаад, нөхцөлүүд тавиад. Энэ одоо юу гэдэг юм, далд уурхайн дахин үе шатыг бид хийхэд ийм юм тавина гээд өөрчлөлтүүдийг оруулж байгаа асуудал болж байгаа.

Дөрөвдүгээрх нь, төслийг үе шаттайгаар хэрэгжүүлэх тухай Засгийн газарт. Хэрэв магадгүй өөрчлөлт орвол, техник, эдийн засгийн үндэслэлээр томоохон хэмжээний өөрчлөлт орох гэдэг юм уу, үе шат хэрэгжиж болно гэдэг бас гарцыг зааж өгч байсан. Тэгэх юм бол бид нарт мэдэгдэнэ гэдэг асуудлыг тавьж байсан. Энэ бас байхгүй.

Тэгэхээр 2015 онд энэ гэрээг байгуулахын тулд 2013 оноос хойш эд нар үе шаттайгаар ажилласан. Олон улсын банк, санхүүгийн байгууллагад. Одоо энэ зээл олгосон Дэлхийн банк ч гэдэг юм уу, мега ч гэдэг юм уу, **EBRD**[European Bank for Reconstruction and Development] ч гэдэг юм уу эд нартай нийлж байж Монгол Улсын зээлжих зэрэглэлийг бууруулах, Монгол Улсын одоо юу гэдэг юм, макро эдийн засгийг бууруулах алхмуудыг үе шаттайгаар хийж байж.

Ингээд Н.Алтанхуяг сайд бол үүнийг нарийн сайн мэдэж байгаа. Тэр 2013, 2014, 2015 онд бид ямар зовлонгуудыг эдэлж байсан. Магадгүй тэр үеийн Засгийн газрыг нь унагах асуудал ч гэсэн эд нартай би холбоотой хийгдсэн асуудал байх гэж. Ер нь одоо эргээд харахад тэгж харж байдаг.

Тэгэхээр ерөөсөө бид нарт нөхцөл тавьж байгаа. Далд уурхайгаа зогсоочхож байгаа. 2013 онд. Бүтэн бараг юу гэдэг юм, 10, 20 сар зогсоож байна гэдэг нэрийн доор биднийг тулган шаардаж, олборлох бүтээгдэхүүнээ багасгаж, оруулах хөрөнгө оруулалтуудаа багасгаж байж Монгол Улсын тухайн тэр нэг төслөөс хамааралтай нөхцөл байдлыг ашиглаж энэ гэрээг байгуулсан. Улс төрийн дарамт шахалтуудыг ч одоо юу гэдэг юм, тал талаас нь үзүүлж байж ингэж нөхцөл тавьж байж хийж байсан.

Одоо энэ бол бүрэн факт болчихсон. Энэ бол гэрээний үндсэн бас нэг том зарчмын асуудал. Одоо магадгүй дахиад ч гэсэн эд нарын ярьж байгаа үг, хэл үсгийг ч гэсэн бид харах ёстой.

Өнөөдөр бид дахиад далд уурхайн бүтээн байгуулалтын нэмэлт санхүүжилтийг хийхэд нөхцөл тавьж байгаа бол энэ гэрээгээ үндсэндээ зөрчиж байгаа асуудал.

Зургаа дахь нь, энэ цахилгаан станцыг барих үндсэн үүрэг байгаа. Үүнийгээ зөрчсөн. Үүнийхээ дагуу Хөрөнгө оруулалтын гэрээтэй холбоотойгоор, яг үүнтэй холбоотойгоор хоёр, гурван удаа хөрөнгө оруулалтын гэрээнд нэмэлт өөрчлөлт оруулсан. Тэгэхээр энэ ерөөсөө дахин гэрээний бас нэг үндсэн том зөрчлийн асуудал.

Эд нар яагаад Рио Тинтог сонгосон юм бэ гэж байгаа юм. Дэлхий дээр энэ далд уурхайн бүтээн байгуулалтыг хийдэг гурав, дөрөвхөн л компани байдаг. Тэдгээрийн нэг нь Рио Тинто. Гэхдээ бид үүнийг сонгосон нь бидэнд санхүүжилт, мөнгө төгрөг байна гэдэг нь асуудлыг нь баталгаажуулж байж 2012 оны 3 сарын 31-нд бүрдүүл гэдэг үүрэг амлалтыг нь авч байж бид оруулж ирж байгаа.

Хоёрдугаарт, техник, технологийн хувьд ур чадвартай. Бид техник, эдийн засгийн үндэслэлийн дагуу ч гэдэг юм уу цогцоор нь оруулж ирж үүнийг олборлоно гэдэг амлалтаа өгч байж орж ирж байсан.

Энэ хоёр зөрчигдсөн учраас бид маргаан үүсэхэд бүрэн боломжтой гэдэг асуудал байгаа.

Тэгэхээр дахиад үндсэн болон ач холбогдол бүхий саяын тэр зургаан үүргээс гадна гэрээний бас нэг зөрчил болсон асуудлууд байгаа. Энэ бол магадгүй арбитр дээр очиход нөгөө зургаагаасаа илүү арай жаахан жин бага дарах асуудлууд.

Энэ юу вэ гэхээр одоо юу гэдэг юм, саяын тэр **“Онтрей Гоулд”**-той холбоотой асуудал байна. Одоог хүртэл гэрээний хэрэгжилтийг хангаагүй гэдэг юм уу. Нэмэлтээр энэ **BHP**-гийн 2 хувийн төлбөрийг бас тодорхой ТУЗ-ийн түвшинд эд нар бас шийдвэрүүдийг гаргуулж авхуулж байсан ч гэдэг юм уу. Рио Тинтогийн нэмэлт төлбөр авч байгаа ч гэдэг юм уу. Эдгээр асуудлууд бас л гэрээний зөрчлүүд.

Гэхдээ нөгөө үндсэн болон ач холбогдол бүхий том зөрчилтэй орохгүйгээр ингээд явагдаж байгаа асуудал.

Бидний хувьд анхаарах нэг асуудал байгаа. Би зүгээр хамгийн сүүлд нэг хэлэх асуудал нь цэвэр одоо маш их хэмжээний зардлуудыг гаргаад байдаг. Одоо энэ зардлын хэмжээ хэзээ ч зогсохгүй. Энэ чигээрээ явна гэж би харж байгаа.

Одоо хуучин чинь одоо юу гэдэг юм, далд уурхайн бүтээн байгуулалтыг эд нар 2010 техник, эдийн засгийн үндэслэл дээр 87 километр гэж авч үзэж байсан. Өнөөдөр бид сая яваад үзсэн чинь бараг хэд болчихсон байсан бэ. 200 болчихсон байгаа. Одоо дахиад магадгүй цаашаа хэд ч болох юм мэдэхгүй. Энэ яг бодитойгоор шаардлагатай байна уу, үгүй юу мэдэхгүй.

Ерөөсөө тухайн тэр одоо юу гэдэг юм зардал гаргадаг, одоо юу гэдэг юм, хөрөнгө босгодог, мөнгө босгодог машин болоод байгаа байхгүй юу.

Тэгэхээр бид Монголын талын хувьд бид санхүү талаас нь ч тэр, яг цэвэр уул талаас нь ч тэр хяналт тавих боломж бололцоо байхгүй байна.

Ер нь өнөөдрийн түвшинд бид энэ дээр өөр өөрсөд дээрээ дүгнэлт хийгээд эргээд одоо юу гэдэг юм, гэрээнийхээ суурь зарчмыг ямар зарчимтай байх гэдгээ харах зайлшгүй шаардлага байгаа.

Дээрээс нь Хөрөнгө оруулалтын гэрээний 16.9 дээр бид нэр томьёо хэсэг дээр нь **“баяжуулах үйлдвэр”** гэдэг асуудлыг зааж өгөөд **“баяжуулах үйлдвэр гэж юуг хэлэх юм бэ”** гэдэг нь нийт жилийнх нь олборлох хүдрийнх нь хэмжээ 58 сая тонн хүдэр гэж оруулж өгч байсан. 365 хоногт хуваагаад аваад үзэх юм бол өдөрт боловсруулах хүдрийнх нь хэмжээ 158 мянган тонн. 158 мянган тонн.

Гэтэл нөхдүүд. Би 2012 онд тухайн Риогийнхний дотоод мэдээллээс аваад л техник, эдийн засгийн үндэслэлийг харж байсан асуудлууд. Одоо ч гэсэн баримтаар манайхны зарим нэг хүмүүс 2015 оны гэрээг байгуулахын төлөө бас яг тэр тооцоолол юмыг нь барьчихсан танилцуулга, презентэйшн хийчихсэн явсан л даа. Тэгээд тэр танилцуулга нь одоо хүртэл надад байгаа.

Тэр дээр юу гэж байна вэ гэхээр гэрээн дээр бид хязгаарлаж зааж өгчихсөн байсан. Баяжуулах үйлдвэрийн хүчин чадал 58 сая тонн гэдгийг 145 болгоно гэдэг төлөвлөгөөтэй байсан. 2020 оноос хойшоо.

Тэгэхээр магадгүй энэ их бүтээн байгуулалтууд, энэ их зардлуудыг магадгүй баяжуулах үйлдвэрийн хүчин чадлыг өргөтгөх, олборлох хэмжээг нэмэгдүүлэх юм руу ороод байна.

Тэгж байгаад магадгүй одоо юу гэдэг юм, бид тогтвортойгоор 100 жил энэ уурхайг ашиглана гэж байсан бол 30, 40 жилийн дотор ч, 20, 30 жилийн дотор ч олборлоод явахад бололцоотой нөхцөл байдалд очоод байна.

16.9-ийг дараа нь зөрчөөд гэдэг юм уу, дахиад нэг гэрээ хийгээд явчхад энэ нөхцөл байдал байхгүй болох гээд байгаа юм.

Тэгэхээр бид магадгүй энэ асуудлыг өнөөдөр Ашигт малтмалын тухай хууль дээр хатуу хийж өгч, Хөрөнгө оруулалтынхаа гэрээн дээр дахиж бид хэлэлцээ хийхдээ үүнийг хатуу зааж өгөхгүй бол хамгийн том эрсдэл бол бас энд байна гэж хараад байгаа.

Тэгэхээр ерөнхийдөө л би Та бүхэнд ийм л мэдээллүүдийг хүргэх гэж байгаа юм. Би сүүлийн 2008 оноос, 2009 оноос хойш л энэ төсөлтэй холбоотой явсан. ТУЗ-ийн гишүүнээр нь ч гэсэн 2 жил байсны хувьд ерөнхий том зургаар нь Та бүхэн хараад үзээрэй.

Рио Тинто компанийн хувьд **“зэсийнх нь төсөл”** гэдэг бол нэг их том төсөл биш шүү. Нэг жижиг хэсэг нь байгаад байгаа. Бусад том үндсэн үйл ажиллагаа, орлого олдог хэсэг нь төмрийнхөө хүдрээс байдаг.

2013 онд бид нартай хэлэлцээгээ хийж байсан. Энэ 2015 оны гэрээг байгуулахын төлөө ажиллаж байсан Жан-Себастьян Жак /Jean-Sebastien Jacques/ гэдэг франц нөхөр “ТАТА” гэдэг Энэтхэгийн компаниас тухайн үед хүрч ирж байсан юм.

Тэгээд цэвэр Рио Тинтогийн Зэсийн группийнх нь нэг төлөөлөгч байдалтайгаар орж ирээд хэлэлцээгээ хийгээд эхлэнгүүт Зэсийн группийнх нь захирал нь болоод өнөөдрийн Б.Болдын оронд бид нартай хэлэлцээ хийж байсан.

Ингээд 2015 онд 3 гэрээг байгууллаа.

Тэгээд шууд 3 сарын дараа 2015 онд Жан-Себастьян Жак Рио Тинтогийн гүйцэтгэх захирал болсон. Бүхнийг хариуцах ерөнхий том гүйцэтгэх захирал болсон. Тэгээд дөнгөж сая энэ жил л ажлаа өгч байна л даа. Том уурхайн ажил.

Тэгэхээр ерөөсөө Та бүхэн харж байгаа байх. Энэ Оюу Толгойд байгуулсан 2015 оны гэрээнүүд ямар их үр өгөөжийг Рио Тинтод бий болгосон юм бэ. Тийм ээ.

Хуучин Рио Тинтогийн бүх захирлууд төмрийн хүдрийнхээ салбараас томилогддог байсан. Гэтэл түүхэндээ магадгүй анх удаагаа Зэсийн группээсээ томилсон. Тэр дундаа Рио Тинтод өмнө нь ажиллаж байгаагүй хүнийг шинээр авчраад. Нөгөө хүн нь гэрээ хэлцэл хийсний дараа, 3 сарын дараа шууд дээшээгээ гэрлийн хурдаар албан тушаалд очиж байгаа юм.

Тэгэхээр бид энэ 2015 оны гэрээ хэлцлүүд эсрэгээрээ Монголын талын бүх үр өгөөжийг бууруулах, бүх юмыг баталгаагүй болгох асуудлуудыг хийж өгсөн ийм нөлөөтэй юм болжээ гэдгийг л дүгнэж хэлэх байна.

**Ц.Даваасүрэн:** Баярлалаа. Ингээд гурван мэдээллээ сонслоо. Одоо асуулт асууя. Тэгээд санал байвал бас хэлье.

Тэгэхдээ хэдүүлээ ингэнэ шүү. Нэлээн олон хүн байгаа учраас гол гол юмаа асуухгүй бол одоо бүх юмыг мэднэ гээд асуулт тавиад унах юм бол бас цаг нэлээн авна.

Манай технологийнхон одоо ингээд асуулт асуух гишүүдийн нэрсийг шууд авчхаж чадахаар байна уу? Ингээд асуулт асуух гишүүд нэрээсээ өгчихье. Кнопоо дар.

Н.Алтанхуяг гишүүнээр тасаллаа. С.Бямбацогт гишүүн. Энэ чинь хэдэн минутаар юм? 2 минут, 1. Тийм ээ. Тэр нөгөө КОВИД-ынхоо юугаар.

С.Бямбацогт гишүүн асуултаа асууя. С.Бямбацогт гишүүний микрофоныг.

**С.Бямбацогт:** Баярлалаа. Тэгээд маш чухал мэдээллүүд сонслоо.

Манай ажлын хэсгийнхэн, Х.Болорчулуун гишүүн, Г.Тэмүүлэн гишүүн маш сайн мэдээлэл бэлдсэн байна. Тэгээд нэг удаа сонсоод өнгөрөх биш нэлээн сайн сууж зууралдаж сонсож, бас судалж суух ёстой байх. Энэ тал дээр манай ажлын хэсэг нэлээн эрчимтэй ажиллаж, энэ мэдээллүүдээ олон нийтэд хүргэх тал дээр анхаарах ёстой байх гэж бодож байна.

Тэгэхээр би үндсэн ажлын хэсэг. Манай Засгийн газрын ажлын хэсэг. Тийм ээ. Оюу Толгойн гүйцэтгэх захирал, Засгийн газрын Хэрэг эрхлэх газрын дарга, холбогдох бусад албан тушаалтнаас асуух гэж байгаа юм.

Ялангуяа сүүлийн хоёр мэдээлэл. Манай Х.Болорчулуун гишүүний хийсэн мэдээллүүд нэлээн анхаарал татсан мэдээллүүд байна. Г.Тэмүүлэн гишүүн маань сайн бэлдсэн мэдээлэл байна.

Энэ мэдээллүүдтэй Та бүхэн санал нийлж байгаа юу? Санал нийлж байгаа, нийлэхгүй байгаа гээд. Бид хийсэн, хийгээгүй байгаа, цаашдаа анхаарах ёстой асуудал байна гэдэг дээр Та бүхэн өөр өөрсдийн дүгнэлт.

Яг дагнаж хариуцаж ажиллаж байгаа учраас тодорхой мэдээлэлтэй, өөрсдийн үнэлэлт, дүгнэлттэй байгаа байх гэж бодож байна. Үүнийг хариулж өгөөч. Бидэнд хэрэгтэй байна л даа.

Энэ дээр өөр өөрсдийн хариуцсан чиг үүргийнхээ хүрээнд тэр санхүүжилттэй холбоотой, уул уурхайн бүтээн байгуулалттай холбоотой, хөрөнгө оруулалтын гэрээтэй холбоотой гээд олон асуудал яригдлаа шүү дээ. Бүгдээрээ товчхон хариулаад өгөхгүй юу?

**Ц.Даваасүрэн:** Гишүүд ээ. Ингээд асуулт хариулт явсны дараа, манай Засгийн газрынх явсны дараа хэдүүлээ ойрын хугацаанд хийх юмаа нэг ярина шүү.

Тийм учраас асуултаа асуучхаад яваад өгөв гэдэг дээр урьдчилаад би сануулчихъя. Хэн хариулах вэ? Б.Солонго 3 дугаар микрофон.

**Б.Солонго:** С.Бямбацогт гишүүний асуултад хариулъя.

Бид өмнө нь ажлын хэсгийн хүрээнд Г.Тэмүүлэн гишүүний танилцуулгыг сонссон. Г.Тэмүүлэн гишүүн маш нарийвчлан судалсан. Дэлгэрэнгүй танилцуулгыг өмнө Засгийн газрын ажлын хэсэг дээр өгсөн.

Тэгээд ер нь энд гарч байгаа асуудлууд бол бас яг бидний нөгөө яриа хэлэлцээний хүрээнд тусгах ёстой асуудлууд гэж үзэж анхааралтай судалж байгаа.

Нөгөө талаараа Х.Болорчулуун гишүүний танилцуулга дээр гарсан санхүүжилтийн загвар болон манай 34 хувийг санхүүжүүлж байгаа, одоо зээлээр санхүүжүүлж байгаа өр маань нэмэгдээд байгаа асуудал яалт ч үгүй маш их анхааралдаа авах ёстой асуудал байгаа.

Тэгэхээр ер нь бид яг ажлын хэсгийн хүрээнд Оюу Толгой төслийг ерөнхийдөө цогцоор нь Монгол Улсад яаж илүү, одоо хамгийн үр ашигтай байлгах вэ гэдэг дээр маш их анхааралтай судалж ажиллаж байгаа. Тэгээд үүн дээр бид зөвхөн ногдол ашиг, эсвэл далд уурхайн бүтээн байгуулалт, санхүүжилтийн төлөвлөгөө гэх мэтчилэн асуудал биш. Ерөнхийдөө энэ төсөлтэй холбогдуулж байгуулсан бүх гэрээнүүдийг эргэж харах, хэрэгжилтийг нь дүгнэх. Тэгээд бас Рио Тинто компанид нэлээн хатуухан шаардлагуудыг тавих шаардлагатай юм болов уу гээд судлаад явж байна.

Бид санхүүжилтийн загвар, хөрөнгө оруулалтын бүтэц дээр нь нэлээн анхаарах ёстой. Тэгээд мэдээж Монгол Улсад мөнгөний үнэ цэнэ, өнөөдөр бидний авах мөнгөний үнэ цэнэ хамаагүй өндөр байгаа шүү дээ. Бид 20 жилийн дараа авах ногдол ашиг ярьснаас мэдээж өнөөдөр олох мөнгөн урсгалаа нэмэгдүүлэхдээ анхаарах шаардлагатай байгаа.

Тэгэхээр эдгээр асуудлуудыг цогцоор нь Рио Тинто компанид санал болгох шаардлагатай.

**Ц.Даваасүрэн:** С.Бямбацогт гишүүн нэмэх юм уу? Тодруулах юм уу?

Б.Солонго даргад нэмэлт өгчихье. Тэгэхдээ юуг бас анхаарчхаарай. Түр хорооноос нэг чиглэл өгсөн байгаа шүү дээ. Тийм ээ. Тэрийг Засгийн газрын удирдамжид хэр туссан талаар нь нэмээд хэлчхээрэй.

3 дугаар микрофоныг дахиад өгье.

**Б.Солонго:** Тэгээд Засгийн газрын ажлын хэсгийн хийж байгаа ажлын хүрээнд ярих юм бол маргаашийн Засгийн газрын хуралдаанаар **“Удирдамжийн төсөл”** батлуулаад. Хэрвээ батлагдах юм бол Рио Тинто компанитай уулзалт хийх эхний урьдчилсан товыг 4 сарын 8-н гэж, хоёр хоногийн дараа гэж гаргаж байгаа. Одоо энэ дөрөв дэх өдөр. Тэгээд урьдчилсан товыг ажлын хэсгийн гишүүддээ өгчихсөн байгаа.

Гэхдээ маргаашийн Засгийн газрын хуралдаанд удирдамжийн төслийг яаж хэлэлцэхээс хамаараад уулзалтын тов өөрчлөгдөж магадгүй. Бид удирдамжийн төслийг Улсын Их Хурлын 92 дугаар тогтоолын хүрээнд нэлээн өргөн хүрээнд цогцоор оруулсан байгаа.

Тэгээд ерөнхийдөө энэ төсөлтэй холбогдуулаад асуудлуудыг сууриар нь харах шаардлагатай гэсэн гишүүдийн саналтай санал нэг байна. Тэгэхээр бид энэ санхүүжилтийн бүтэц, ер нь Рио Тинто компанийн энэ төслийг яаж.../минут дуусав/

**Ц.Даваасүрэн:** Дахиад сунгаад байлтай биш. Түвэгтэй юм даа.

Ц.Түмэнцогт дарга. 2 дугаар микрофон.

**Ц.Түмэнцогт:** С.Бямбацогт гишүүний асуултад хариулъя.

Ер нь Оюу Толгой төсөл Монгол Улс зах зээлийн нөхцөлд шилжсэнээс хойших анхны томоохон төсөл байгаа.

Тэгэхээр энэ бол үнэндээ туршлага. Санхүүжилтийн чиглэлээр нэлээн тийм олон зүйлийг цаашид сайжруулах шаардлагатай гэж харж байгаа.

Тэгээд Г.Тэмүүлэн гишүүн, мөн Х.Болорчулуун гишүүний танилцуулсан, одоо жишээ нь судлаач н.Бат-Эрдэнэ гуай дүгнэлтүүдтэй санал нийлж байгаа. Тоонууд нь бидэнд яг энэ тоонууд л байгаа л даа.

Тэгэхээр ер нь Монгол Улс өгөөжөө цаашид яг яаж авах юм бэ. Тийм ээ. Хувьцаа эзэмшигчдийнхээ бүтцэд яах юм, санхүүжилтээ яаж босгох юм. энэ дээр концепцын нэлээн тийм өөрчлөлт явагдах ёстой гэж харж байгаа.

Ер нь бусад улсын туршлагыг нэлээн судлах шаардлагатай. Жишээ нь, Рио Тинтогийн зардалд суурилсан ч гэдэг юм уу. Тийм ээ. Ийм өгөөжөө авч байна гэж байгаа бол ер нь ингээд Чили шиг. Бусад улсыг харах юм бол ерөөсөө л бүх бүтээн байгуулалт. Тийм ээ. Цэвэршүүлэх, баяжуулах, ажлын байр бий болгох, татварын сууриа нэмэгдүүлсэн тийм бодлого явсан байдаг юм билээ.

Тэгэхээр цаашид Монгол Улс ч гэсэн одоо жишээ нь цахилгаан станц, зэсийн баяжмал боловсруулах үйлдвэр ч байдаг юм уу, ер нь тэр өгөөжөө яаж авах вэ.

Нөгөөтээгүүр ер нь анхнаасаа одоо жишээ нь алт, зэс гэдэг ийм өндөр үнэлгээтэй бүтээгдэхүүний АМНАТ-ын суурийг хэтэрхий доогуур тавьсан байна. Тийм ээ. Тэгэхээр яг ингээд авч байгаа өгөөж маань татвар л байгаа шүү дээ. Татвар, АМНАТ. Гол өдөр тутам орж байгаа.

Тэгэхээр тэр сууриа бас эргэж харах ёстой юм болов уу. Ер нь бусад орныг ингээд. Эрдэнэтийн жишээн дээр харахад ч гэсэн зэс үнээс шалтгаалаад 11-ээс 16 хувиар өгч байгаа шүү дээ. Тэгтэл 5 хувиар тогтворжуулчихсан байх жишээний.

Тэгэхээр энэ нэлээн тийм өргөн цар хүрээтэй.../минут дуусав/

**Ц.Даваасүрэн:** Ц.Түмэнцогт даргад 1 минут нэмчихье. 2 дугаар микрофон.

**Ц.Түмэнцогт:** Оюу Толгой хөрөнгө оруулалтын хувьд Монгол Улсын хамгийн том төсөл.

Тэгэхээр энэ том төслөө засаж залруулахаас гадна ер нь энэ Оюу Толгой төслөө бас дагалдуулаад ямар ямар төслүүд хөдөлж болох вэ. Тийм ээ. Одоо цахилгаан станц, зэсийн баяжмал боловсруулах үйлдвэр. Тэр говьд байгаа дэд бүтэц, орон нутгийн бүтээн байгуулалт, бэлтгэн нийлүүлэгчдийг чадавхжуулах, татварын сууриа нэмэгдүүлэх чиглэлээр нэлээн ажиллах ёстой юм болов уу гэсэн тийм байр суурь байдаг.

Тэгээд ер нь өгөөж гэдгээ яг яаж тодорхойлох вэ. Ер нь үржүүлэгчийн эффект, эдийн засгийн утгаар нь нэлээн өргөн хүрээтэй авч өгөөжөө нэмэгдүүлэх чиглэлээр ажиллах ёстой л гэсэн тийм байр суурьтай байна даа.

**Ц.Даваасүрэн:** Тодруулчихъя. С.Бямбацогт гишүүн. 1 минут.

**С.Бямбацогт:** Тодруулга ч алга л даа.

Өгөөжийн ойлголт дээр бид **Үндсэн хуульд** нэмэлт оруулсан. Үндсэн хуулийн нэмэлт, өөрчлөлт 6 дугаар зүйл дээр **“Байгалийн баялгийн үр өгөөжийн дийлэнх нь Монголын ард түмэнд ногддог байна.”** гэж. Гэхдээ Үндсэн хуульд оруулсан агуулга, үзэл баримтлал бол үндсэндээ татвар, төлбөр, хураамжаас нийлнэ шүү гэдэг агуулгаар.

Тийм болохоор үр өгөөж гэдгийг бид энэ хүрээндээ Үндсэн хуулийнхаа нэмэлт, өөрчлөлт оруулсан агуулгаар ойлгож явах ёстой байх. Үүнийг Та бүхэн анхаараасай гэдгийг хэлье.

Дийлэнх гэдгээ бид 50 дээр нэмэх нь 1 гэж ойлгож байгаа. Тийм. Энэ агуулгаар хийсэн. Нэлээн яригдсан. Тэгэхгүй өөр ойлголтоор яригдаад яваад байх вий. Тийм ээ. Тэрийг бас бодож байгаарай гэж хэлье. Баярлалаа.

**Ц.Даваасүрэн:** Тийм. Маргааш **“Удирдамж”** юм байна шүү дээ. Б.Солонго дарга. Тийм ээ.

Тэгэхдээ юу шүү. Та нар ингээд 92 гээд байна. Бид 92-ыг тодруулж Их Хурлын бүтэц Түр хороо чиглэл өгсөн шүү. Энэ дээр Та нар анхааралтай хандахгүй бол зүгээр нэг Түр хороо гээд ингээд орхиж болохгүй. Энэ чинь яг Байнгын хорооны ижил эрх мэдэлтэй.

Эртээд тэр мэдээлэл дээр бас нэг жаахан тийм юм хэлээд байна лээ. Эргээд энэ хорин хэдэн гишүүн Засгийн газраас энэ хэлэлцээрт Их Хурлын Түр хорооноос гаргасан чиглэлийг “удирдамж”-даа хэр барьж ажилласан бэ гэдэг тайлан сонсоно шүү дээ. Энэ дээр бас анхааралтай байхгүй бол энэ дээр тодорхойгүй болоод маргаан үүсэх ийм юм гарах юм бол бас түвэгтэй шүү.

С.Бямбацогт гишүүний хэлсэн юунуудыг анхаараарай. “Удирдамж” дээрээ оруулах.

Ш.Адьшаа гишүүн.

**Ш.Адьшаа:** Хоёр Их Хурлын гишүүн бас их бодитой мэдээлэл өгсөн гэж ойлгож байна. Анх удаа би үүнийг сонслоо.

Энэ дээр Оюу Толгой, Засгийн газрын ажлын хэсгийн гишүүд байгаа юм байна. Хоёр л асуудлыг онцгой анхаармаар байна.

Хамгийн нэгдүгээрт арбитрын шүүх дээр байнгын маргаан үүсгэх бэлтгэлийг хангах, тэнд оролцох хүмүүс эртнээс тэр судалгааг хийх, энэ дээр Монгол Улсын Засгийн газар, Монголын “Эрдэнэс Оюу Толгой”-г төлөөлөх олон улсын шинжээчдийн зөвлөх үйлчилгээний юмыг ер нь эртнээс бид бэлдэх ёстой.

Түүнээс биш миний харж байгаагаар маргааш Засгийн газар чиглэл өгсний дагуу, Монголын Засгийн газрын өгсөн шаардлагыг дагуу Рио Тинто хүлээж аваад л “за тэгье” гэх юм “байхгүй” гэж харж байгаа.

Хоёрдугаарт нь, Оюу Толгой төслийн хамгийн сонирхол татсан асуудал өнөөдөр говийн байгалийн экологийн тэнцвэр алдагдуулсан. Говийн газрын гүний усыг ашиглаж, цаашид Ханбогдын дархан цаазат газар, тэр Галав-Өөшийн говь, их говийн дархан цаазат газарт байгаа байгалийн цогцолборт газрыг эрсдэлд оруулах, тэнд байгаа ан амьтан, тэр түүхийн дурсгалт зүйлүүдэд хор хохирол учруулж болзошгүй асуудлуудыг түрүүчийн гэрээ хэлэлцээрүүдэд тусгагдаагүй байгаа. Энэ бол зайлшгүй Монгол Улсын Засгийн газрын урдаа барих асуудлын нэг байх ёстой.

Өнөөдөр экологийн тэнцвэр, байгалийн сүйтгэлийн асуудал.../минут дуусав/

**Ц.Даваасүрэн:** 1 минутыг нь нэмье. Ш.Адьшаа гишүүн дээр.

**Ш.Адьшаа:** Энэ компани олон улсад төсөл хэрэгжүүлэхдээ байгалийн баялаг, түүхийн дурсгалт зүйлийг сүйтгэх ажиллагааны улмаас хариуцлага хүлээж байсан гашуун туршлагатай газар шүү дээ.

Манай Засгийн газрын ажлын хэсэг энэ дээр онцгой анхаарах ёстой. Үүнийг би албан ёсоор Засгийн газрын ажлын хэсэгт Их Хурлынхаа гишүүний хувиар Ц.Даваасүрэн даргаар өгч, бас өөрийнхөө санал бодлыг хүргүүлсэн байгаа шүү. Энэ дээр анхаарч ажиллах ийм саналыг хэлье.

**Ц.Даваасүрэн:** Санал хэллээ. Ч.Ундрам гишүүн.

**Ч.Ундрам:** Та бүхэнд энэ өдрийн мэндийг хүргэе.

Өнөөдөр ерөнхийдөө Оюу Толгойн төсөлтэй холбоотой том зургийг нь гаргасан мэдээлэлтэй танилцлаа.

Тэгээд Дубайн гэрээ гэгдэх гурван бичиг баримт Монгол Улсад маш их хохирол учруулж байгаа ийм луйврын гэрээ гэж. Юун Дубайн гэрээ. Луйврын гэрээ гэж нэрлэхээр гэрээ байна л даа.

Тэгээд үүнтэй холбоотой надад дөрвөн асуулт, нэг санал байна.

Нэгдүгээрт, Рио Тинто компанийн шинэ гүйцэтгэх захирал томилогдоход Монгол Улсын Ерөнхий сайд онлайнаар уулзаж ярилцсан байгаа. Энэ яг юу ярилцсан бэ? Одоо урьдчилан тохиролцсон зүйлүүд байгаа юу? Үүнийг мэдмээр байна.

Хоёрдугаарт, маргааш Засгийн газрын хуралдаанаар нэг “удирдамж” оруулж батлуулах гэж байгаа юм байна. Тэгэхээр энэ удирдамж чинь одоо энэ Аж ахуйн нэгжийн орлогын албан татварын тухай хууль, АМНАТ-ын тэр суурийг нь тооцдог юуг нь сайжруулах тэр хууль эрх зүйн орчинтой нь хамт хийх ёстой ажлын төлөвлөгөө байгаа юу? Эсвэл зөвхөн Засгийн газрын түвшнийг хийх асуудлуудыг оруулчихсан байгаа юу? Бид давхар хуулиа сайжруулах ёстой байгаа байхгүй юу. Хууль эрх зүйн орчноо.

Тэгэхээр Их Хурлын бас энэ батлах хуультай нь хамт том төлөвлөгөө боловсруулж оруулж байгаа юу, үгүй юу гэдгийг мэдмээр байна.

Гуравдугаарт, бид хохирлыг нэхэмжилмээр байна. Өнгөрсөн 10 жилд бидний “алдагдсан боломжийн өртөг” гэдэг зүйлийг тооцсон юм байгаа юу? Бид энэ хохирлыг нэхэмжилж болох уу? Ийм эрх зүйн нөхцөл байгаа юу? Боломж байгаа юу гэдгийг асуумаар байна.

Тэгээд яг одоо энэ Рио Тинто гэдэг компани чинь Монголоос “менежментийн төлбөр” гээд дуртай мөнгөө нэхэмжлээд аваад байгаа шүү дээ. Яг ийм зүйл өнөөдөр явагдах боломж байгаа юу? Тэнд үйл ажиллагаа нь ингээд үргэлжлээд.../минут дуусав/

**Ц.Даваасүрэн:** Ч.Ундрам гишүүний 1 минутыг.

**Ч.Ундрам:** Эсвэл бүх юм зогсчихсон байгаа юу? Үүнийг мэдмээр байна.

Саналын хувьд түрүүн Ц.Түмэнцогт захирал ярьж байна л даа. Бид цогцоор нь өгөөжийг бодож байна гэж байна. Тэгэхээр энэ бол маш зөв өө. Бид макро эдийн засгийн хувьд “дам нөлөөлөл”-ийг нь ч гэсэн харах ёстой. Тэнд зөвхөн төсөл хэрэгжүүлэхээс гадна орон нутгийг хөгжүүлэх, ажилчдын хотхон, байр, тэр хотыг, тэр бүс нутгийг, тэнд хүмүүс амьдарч ажиллах тэр боломжоор нь яг Эрдэнэт хот шиг тэгж хөгжүүлэх байдлаар нь бид шийдэх ёстой байхгүй юу.

Тэгэхгүй бол уул уурхайн ажилтнууд чинь ээлжээр гарч ажиллаад гэр бүл салалт болоод байна, маш хэцүү байна гэсэн тийм зүйлүүдийг хүртэл яриад байгаа шүү дээ.

Тэгэхээр тэр бүс нутагт одоо жишээлбэл “Энержи Ресорс” гэдэг компани гэхэд л өчнөөн бүтээн байгуулалт хийчихсэн байгаа байхгүй юу. Гэтэл энэ Оюу Толгой юу ч хийгээгүй байдаг.

Тэгэхээр бүр тэр том зургаар нь хараасай гэж би хүсэж байна. Баярлалаа.

**Ц.Даваасүрэн:** Б.Солонго дарга эхлээд хариулчих.

Тэр нөгөө хохирол гээд байгаа чинь тухайлах юм бол одоо жишээлбэл нөгөө Дубайн гэрээ цуцлагдлаа. Тийм үү? Гэтэл тэгэхэд одоо жишээлбэл тэр Рио Тинтогийн сая авчихсан сервис. 1 хувийн charge. Баталгааны 1.9 хувь. Эд нарыг бид буцааж авна биз дээ гэж асуугаад байна шүү дээ.

Хэрвээ Дубайн гэрээ хүчингүй болчих юм бол. Тийм. Хариулъя.

**Б.Солонго:** Ч.Ундрам гишүүний асуултад хариулъя.

Эхний ээлжид Л.Оюун-Эрдэнэ Ерөнхий сайд Рио Тинтогийн гүйцэтгэх захирал Якоб Стаусхолмтой /Jakob Stausholm/ нэг цахим уулзалт хийсэн байгаа.

Тэгээд энэ уулзалтаар урьдчилж ямар нэг нөхцөл тохироогүй. Ерөнхийдөө далд уурхайн бүтээн байгуулалтын зардал нэмэгдсэн, хугацаа хойшилсноос үүдээд Монгол Улсад ирэх үр өгөөж маш их буурсан байна гээд 01 дүгээр сарын 04-ний өдөр явуулсан албан бичигтээ дурдсан зүйлсээ давтаж хэлсэн.

Тэгээд ерөнхийдөө тодорхой шаардлагуудыг тавьсан байгаа.

Ер нь **“Далд уурхайн бүтээн байгуулалт, санхүүжилтийн төлөвлөгөө”**-г цуцлах шаардлагатай. Энэ төсөл Монгол Улсад үр өгөөжтэй байх хэрэгтэй гээд.

Засгийн газрын хуралдаанаар маргааш хэлэлцэхээр төлөвлөж байгаа “Удирдамжийн төсөл”-ийн ерөнхий цар хүрээ нь “яриа хэлэлцээний түвшин” гэж байгаа. Тэгэхдээ яриа хэлэлцээндээ бид Улсын Их Хурлын 2019 оны 92 дугаар тогтоолыг хэрэгжүүлэх гэж байгаа учраас ерөнхийдөө ашигт малтмалын нөөц ашиглалтын тусгай төлбөр, эсвэл бүтээгдэхүүн хуваах зарчим гэх мэтчилэн бусад хувилбаруудыг нарийвчлан судалж санал оруулах гэсэн байгаа.

Тэгэхээр үүнтэй холбогдуулаад бид нэлээн дэлгэрэнгүй, нарийвчилсан судалгаа хийгээд ерөнхийдөө яаж энэ төслийн үр өгөөжийг өнөөдөр нэмэгдүүлэх вэ гэдэг дээр анхаарлаа хандуулна.

Гэхдээ энэ дээр ерөнхийдөө судлах, санал оруулах гэсэн байгаа.

Тэгэхээр эцсийн шийдвэрийг мэдээж Засгийн газрын хуралдаанаас хэлэлцээд Улсын Их Хурал руу оруулах байх. Тэгэхээр бид Монгол Улсын өнөөдөр мөрдөгдөж байгаа хууль тогтоомжийн хүрээнд яриа хэлэлцээ хийнэ. Хууль тогтоомжид өөрчлөлт оруулах шаардлагатай бол мэдээж Их Хуралд асуудлыг оруулна.

Тэгээд өөр нэг асуудал нь хохиролтой холбогдуулаад асуудал байгаа.

Тэгэхээр үүнтэй холбогдуулаад Рио Тинто компаниас төслийн менежментийн алдаа гаргасан байж болзошгүй. Ерөнхийдөө бас жаахан хайхрамжгүй хандсан ч юм уу, эсвэл ер нь зардал хэтэрсэн асуудал тодорхой хэмжээгээр тэд нарын буруутай үйлдлээс болсон байж.../минут дуусав/

**Ц.Даваасүрэн:** 1 минутаар нэмчихье. Тодорхой ярина шүү.

Жишээлбэл би хэлээд байна шүү дээ. Дубайн гэрээг Та нар цуцлах юм бол тэр хураамжуудын төлсөн мөнгүүдийг буцааж авах уу?

**Б.Солонго:** Би тэрийг яриа хэлэлцээний түвшинд ярих боломжтой гэж бодож байна.

Би буцааж авна гэж хэлээд буцааж авах хэцүү байх. Удирдамжид нууцаар орж байгаа болохоор би яг тодорхой хариулт хэлэхэд хэцүү байна. Тэгээд яамдын санал нэгтгэгдээд ямар байдлаар маргааш орохыг мэдэхгүй байна.

Тэгэхээр нөгөө Засгийн газрын хуралдаанаар баталсны дараа ажлын хэсгийн гишүүдэд мэдээлэл өгөх боломжтой байна.

Нөгөө талаасаа хохирол нэхэмжлэхэд хэрвээ Рио Тинто компани гэрээгээр хүлээсэн үүргээ зөрчсөн нөхцөл байдал, эсвэл Монгол Улсын хууль тогтоомжийг зөрчсөн нөхцөл байдал тогтоогдох юм бол тодорхой хэмжээний нөхөн төлбөрийн асуудал яригдах бүрэн боломжтой гэж бодож байна.

Тэгээд яг одоогийн байдлаар Оюу Толгой төсөл хэвийн үргэлжилж байгаа, ямар нэг байдлаар тэнд үйл ажиллагаа нь зогссон зүйл байхгүй. Харин КОВИД илэрсэн гээд далд уурхайн ажлаа түр зогсоосон гэсэн мэдээлэл байгаа.

Тэгээд нөгөө талаараа “менежментийн төлбөр”-ийг яаж авч байна гэхээр.../минут дуусав/

**Ц.Даваасүрэн:** Б.Бат-Эрдэнэ гишүүн. Хариулахдаа нэмээд хэлчхээрэй.

**Б.Бат-Эрдэнэ:** Баярлалаа. Би гурван зүйл асууя.

Нэгдүгээрт, энэ чинь ийм учиртай юм шүү дээ. Б.Солонго сайн мэдэж байгаа байх.

2017 оноос Их Хурал дээр шаардсаар байгаад 2018 оны 3 сарын 23-нд Улсын Их Хурлын даргын 57 дугаар захирамжаар байгуулагдсан ажлын хэсэг ажилласан. Жил гаруй ажилласан. Энэ хэдхэн Улсын Их Хурлын гишүүд ажилласан зүйл биш шүү. Бүх Засгийн газрын холбогдох албан тушаалтнууд, мэргэжлийн хүмүүс, өмнө нь ажиллаж байсан ийм хүмүүс энэ дээр ажилласан шүү.

Энэ ажлын дэд хэсгүүдийг дандаа яамдын Төрийн нарийн бичгийн дарга нар ахалж ажилласан шүү. Энэ Улсын Их Хуралд төдийгүй Улсын Их Хуралд суудалгүй ч гэсэн улс төрийн намууд энэ талаар хамгаалж ярьдаг, эсэргүүцэж ярьдаг төрийн бус байгууллагууд, эрдэмтэд, судлаачид их өргөн бүрэлдэхүүнтэй орж ажилласан ажлын хэсэг санал, дүгнэлтээ Улсын их хурлаар хэлэлцүүлсэн.

Энэ дээр суурилж байгаад одоо Г.Тэмүүлэн гишүүн маань ч хэлдэг. Энэ дээр суурилж байгаад энэ Улсын Их Хурлын 92 дугаар тогтоол гарсан юм шүү дээ.

Тэгэхээр энэ 92 дугаар тогтоолын заалтуудыг өшөө нарийвчилж өгөөд манай сая байгуулагдсан Цэрэнпилийн Даваасүрэн гишүүнээр ахлуулсан Түр хорооны хурлын тэмдэглэлээр чиглэл Та бүхэнд хүргүүлсэн шүү дээ.

Тэгээд үүнийг Та нар маань хэр авч үзэж байгаа юм бэ? Энэ чинь хоорондоо уялдаатай учраас би ийм түүх яриад байна шүү дээ. Энэ дээр нэг тодорхой хариулт өгөөч ээ гэж.

Дараагийнх нь, маш тодорхой сонирхол татаад байгаа юм бол энэ ТЭЗҮ-г, энэ Рио Тинтогийн ТЭЗҮ-г дэлхийд хүлээн зөвшөөрөгдсөн ямар компаниуд энэ ТЭЗҮ-г нь анх боловсруулсан юм бэ? Та нар мэдэж байгаа зүйл байна уу? Энэ цаг нь дууслаа. Би 1 минутаа үргэлжлүүлээд авчих уу?

**Ц.Даваасүрэн:** Б.Бат-Эрдэнэ гишүүний 1 минутыг үргэлжлүүлээд өгье.

**Б.Бат-Эрдэнэ:** Ашигт малтмалын хуульд тодорхой заачихсан байгаа.

ТЭЗҮ-гээ үндэслэж байж тэгээд энэ хөрөнгө оруулалтын гэрээтэй холбоотой юм яригдана. Тэр бол манайд хамаагүй болсон. Тухайн үеийн улсууд луйварддагаараа луйвардаад. Энэ чинь тухайлах юм бол энэ Оюу Толгойтой холбоотой гэрээг чинь 2009 оны 10 сарын 06-нд үзэглэсэн шүү дээ. Гэтэл 2010 оны 3 сарын 25-нд энэ ТЭЗҮ-г нь засвартайгаар хүлээж авлаа гэсэн. Энэ ямар зүйлүүд байна вэ? Миний асууж байгаа юмтай холбоотойгоор Та нэг хэлж өгөөрэй гэж.

Тэгтэл энэ ТЭЗҮ-д чинь тусгаснаар 4.4 тэрбум доллар. Энэ хөрөнгө оруулалт. Тэгээд мөнгөний ханш, болзошгүй зардал энэ бүх юмнуудаа тооцоод түрүүн Г.Тэмүүлэн гишүүний танилцуулга тав аравны хэдэн тэрбумаар ингээд гаргаад өгсөн.

Гэтэл энэ чинь тав, зургаа дахин. Тав зургаа дахин шүү дээ. Ийм одоо.../минут дуусав/

**Ц.Даваасүрэн:** Хариулъя. Эхлээд Б.Солонго дарга. Дараа нь Ц.Түмэнцогт. ТЭЗҮ-тэй холбогдолтой асуудал байна. Эхлээд 3 дугаар микрофоныг өгье.

**Б.Солонго:** Б.Бат-Эрдэнэ гишүүний асуултад хариулъя.

Ерөнхийдөө удирдамжийн төслийг Хууль зүй, дотоод хэргийн яаман дээр нэгтгэж байгаа. Тэгээд Хууль зүй дотоод хэргийн яаман дээр Улсын Их Хурлын Түр хорооноос ирүүлсэн чиглэлийг хүлээж аваад тэндээ ерөнхийдөө бүх саналуудаа нэгтгээд явж байгаа. Өмнө нь ч гэсэн Засгийн газрын ажлын хэсэг дээр гишүүдээс ирсэн саналуудыг нэгтгээд оруулж байгаа.

Тэгээд 2018 онд байгуулагдсан ажлын хэсгийн дүгнэлтийг бид уншиж танилцсан. Мэдээж энэ дүгнэлтийг бас хөнгөлөлтөд туссан асуудлуудыг хэрэгжүүлэх цогц арга хэмжээ авахыг Улсын Их Хурлын 92 дугаар тогтоолд тусгасан байгаа.

Тэгэхээр бид эдгээр асуудлуудыг нэг бүрчлэн судалж, одоо хэрэгжүүлэх чиглэлээр арга хэмжээ авна. Тэгэхээр бид яг ажлын хэсгийн хүрээнд энэ төсөлтэй холбогдуулаад нэлээн дэлгэрэнгүй цогц байдлаар асуудлуудыг Рио Тинто компани тавина гэж бодож байна.

Тэгээд яриа хэлэлцээ маань ч бас гэсэн тийм амархан дуусчихгүй болов уу. Тийм хурдан тохиролцоо хийхгүй болов уу гэж бодож байна. Тэгэхээр үүнтэй холбогдуулаад Түр хорооноос тухай бүр мэдээлэл авах шаардлагатай бол мэдээлэл авах бүрэн боломжтой. Мэдээлэл авсны үндсэн дээр харилцан ярих боломж гарах байх гэж бодож байна.

Техник, эдийн засгийн үндэслэлтэй холбоотой асуудал техникийн асуудал учраас “Эрдэнэс Оюу Толгой”-гоос хариулбал зүйтэй байх гэж бодож байна.

**“Менежментийн төлбөр”**-ийн хувьд одоо байгаа **“Далд уурхайн бүтээн байгуулалт, санхүүжилтийн төлөвлөгөө”**-ний дагуу хөрөнгө оруулалтын зардлын 3 хувь, үйл ажиллагааны зардлын 6 хувьтай тооцож менежментийн төлбөр авч байгаа. Менежментийн төлбөрөө ингэж авч байгаа нь хэвээрээ үргэлжилж байгаа. Ямар нэг өөрчлөлт ороогүй. Оюу Толгойн үйл ажиллагаа хэвийн үргэлжилж байна.

Засгийн газар үйл ажиллагааг нь зогсоох ч юм уу, ямар нэг байдлаар саад учруулсан ямар нэг арга хэмжээ аваагүй байгаа.

**Ц.Даваасүрэн:** Ц.Түмэнцогт дарга тэр ТЭЗҮ-тэй холбогдолтой асуултад нь хариулчихъя. 2 дугаар микрофон.

**Л.Өнөрбаатар:**  Б.Бат-Эрдэнэ гишүүний асуултад хариулъя.

Оюу Толгой компаниас 2010 онд Эрдэс баялгийн мэргэжлийн зөвлөлд ТЭЗҮ-гээ хүргүүлсэн байдаг. Тухайн ТЭЗҮ-г Австралийн **G.R.D Minproc Limited** болон **McIntosh Engineering Inc** компаниуд гүйцэтгэсэн байгаа.

2015 онд Эрдэс баялгийн мэргэжлийн зөвлөлд ТЭЗҮ-гээ хүргүүлсэн байдаг. Тухайн ТЭЗҮ-г **AMC, AMEC limited** гээд компани боловсруулаад, олон улсын хэмжээнд стандартаар боловсруулаад тухайн ТЭЗҮ-г нь Монголын компаниуд хууль эрх зүйн бичиг баримтын дагуу хөрвүүлсэн байдаг.

Одоогоор 2020 оны ТЭЗҮ-г бол урьдчилсан байдлаар Эрдэс баялгийн мэргэжлийн зөвлөлд хараахан хөрвүүлээгүй байгаа. Техникийн 2020 оны тайланг нь **AMC Consultants** гээд Австралийн компани боловсруулсан байгаа.

Дараагийн таны нөгөө асуусан 2015 оны Эрдэс баялгийн мэргэжлийн зөвлөл дээр засвартайгаар хүлээж авсан асуудал. 2015 онд. Энэ болохоор 2015 оны 9 сарын 01-н буюу Улсын Их Хурлын ажлын хэсгийн таны дурдсан саяын ажлын хэсгийн дүгнэлтэд бас туссан асуудал байгаа.

Энэ дээр болохоороо тухайн Эрдэс баялгийн зөвлөлийн дүрмээрээ болохоор ТЭЗҮ-г гишүүд санал хураагаад засварыг хийлгэсний дараа хүлээж авах тийм томьёолол байдаг боловч тухайн засварыг хийлгэхгүйгээр засвартайгаар хүлээж авсан тийм зөвлөлийнхөө дүрэмд нийцэхгүй байдлаар авсан гэдэг дүгнэлт туссан байгаад байгаа юм. Тухайн үедээ Улсын Их Хурлын ажлын хэсэг дээр би бас өөрөө ажиллаж байсан. Тухайн үед ажлын хэсгийн дүгнэлт дээр Уул уурхай бол Ашигт малтмалын газраас тухайн дүгнэлтийг бичиж өгсөн байдаг.

**Ц.Даваасүрэн:** Ж.Бат-Эрдэнэ гишүүн асуулт асууя.

**Ж.Бат-Эрдэнэ:** Манай хоёр гишүүн бас нэлээдгүй зүйлүүд дээр өөрсдийнх нь саналуудыг боловсруулаад гаргаж байх шиг байна.

Яг та хэдийн хувьд энэ гэрээнд өөрчлөлт оруулах, нэн тэргүүнд хийгдэх ямар ямар алхмууд байгаад байгаа юм бэ? Гэрээн дээр байгаа заалтууд нэгдүгээрт.

Хоёрдугаарт, бид чинь тодорхой хэмжээний хэлэлцээрт орох гээд байгаа шүү дээ.

Тэгэхээр нэн тэргүүнд ийм ийм зүйлүүд дээр анхаарч байгаад ингээд цаашаагаа. Одоо бид нэгэнт л нууц явж байгаа шүү дээ. Тийм болохоор бас л.

Хаалтгүй билүү. Онгорхой явж байгаа юм уу.

Тийм. Тэгэхээр нээлттэй ч гэсэн ялгаа алга. Тийм. Тэгэхээр бас л энэ чинь Монгол Улсынхаа эрх ашгийн төлөө та бүхэн маань хийх ёстой, зайлшгүй хийх ёстой, Монгол Улсын эрх ашгийн төлөө хийх ёстой энэ хэд хэдэн заалтуудыг барьж ажиллах ёстой байх. Тийм заалтууд чинь яг юу байна гэж.

Хоёрдугаарт, сая бас дахиад л ярих хэрэгтэй болчихлоо. Техник, эдийн засгийн үндэслэл гэдэг чинь аливаа боловсруулалтын шатанд хамгийн түрүүнд барьж авч явах ёстой асуудал шүү дээ.

Тэгэхээр энэ дээр дахин дахин өөрчлөлт хийх боломж бололцоо. Одоо сүүлдээ техник, эдийн засгийн үндэслэлээ барихгүйгээр гэрээ бариад явчих гээд байна шүү дээ. Техник, эдийн засгийн үндэслэлээр анхны гарч байсан хөрөнгө оруулалтууд, тэрний дараагийн олдсон хөрөнгө оруулалтууд. Тэрийг яаж зохицуулах ёстой вэ гэсэн.

Хоёрдугаарт, техник, эдийн засгийн дахин шинэчлэх боломж бололцоо яг юу байна? Гэрээний ямар заалтууд байна? Сүүлийн 2015 оных дээр байхаа. Гэрээн дотор байсан гэсэн байхаа. Заалт байгаад байгаа шүү дээ. Энэ хэрэгжихгүй гээд. Тэр заалтыг устгах, үгүй болгох. Тэгээд ТЭЗҮ-гээ барьж ажиллах боломж олдсон талаар хэлээч.

34 хувийнхаа үр өгөөжийг бид сая танилцуулгаараа бүр 2050 он гэхэд бүр ноль явж байгаад нэг хэдхэн төгрөгийн. Тэр тусмаа анх оруулж ирсэн 1.4 тэрбум доллар маань 23 тэрбум доллар болоод бид. Энэ чинь одоо хэд. 5 дахин.../минут дуусав/

**Ц.Даваасүрэн:** 1 минутаа авах уу? 1 минут. Ж.Бат-Эрдэнэ гишүүн.

**Ж.Бат-Эрдэнэ:** Тэгэхээр анхны оруулсан 34 хувь буюу 1.4 тэрбум төгрөг дээр сая танилцуулгад орсон. Энэ хэд хэд дахин хүүнүүд ороод байна шүү дээ. Тийм ээ. Үүнийг бууруулах яг ямар нөхцөл байгаад байгаа вэ? Яг энэ дээр ямар хууль, эсвэл Монгол Улсын татварын нөгөө тооцоолол бодох хууль байгаа шүү дээ. Энэ хуулийг зөрчсөн яг ямар заалтууд байгаа билээ? Энэ дээр хэлээд өгөөч.

**Ц.Даваасүрэн:** Хэн хариулах вэ? 3 дугаар микрофон. Б.Солонго дарга хариулъя.

**Б.Солонго:** Ж.Бат-Эрдэнэ гишүүний асуултад хариулъя.

Яг эхний ээлжид ямар асуудал тавих вэ гэдэг дээр ерөнхийдөө өмнө нь Засгийн газрын ажлын хэсэг дээр ч яригдаж байсан. “Далд уурхайн бүтээн байгуулалт, санхүүжилтийн төлөвлөгөө” болон “Далд уурхайн бүтээн байгуулалт, санхүүжилтийн нэмэлт төлөвлөгөө” гээд хоёр баримт бичгийг хүчингүй болгох дээр нэлээн анхаарч байгаа гээд явж байгаа.

Тэгээд яагаад бас энэ дээр анхаараад байна гэхээр өмнө нь бас гарсан Улсын Их Хурлын ажлын хэсгийн дүгнэлтээр ч гэсэн Монгол Улсын эрх ашиг, хууль тогтоомжид нийцээгүй гэсэн асуудал байгаа.

Тэгэхээр бид юуны өмнө Монгол Улсын хууль тогтоомжийг нэг мөр мөрдүүлэх асуудлыг нэн тэргүүнд тавина гэж бодож байна. Тэгээд үргэлжлүүлээд ерөнхийдөө.

Одоо яах вэ, **“Далд уурхайн бүтээн байгуулалт, санхүүжилтийн төлөвлөгөө”** бол яг Ашигт малтмалын тухай хуулийг зөрччихсөн асуудал байгаа.

Тэгэхээр татварын ашигт малтмалын нөөц ашигласныг хэрхэн тооцож төлөх вэ гэдэг асуудал тэр нэг баримт бичгээр зохицуулагдах гэж байна гэж Оюу Толгой үзээд байгаа. Гэхдээ энэ бол Ашигт малтмалын тухай хууль болон Засгийн газрын тогтоолоор баталсан журмын хүрээнд шийдэгдэх ёстой асуудал байгаа.

Тэгээд ер нь яриа хэлэлцээний түвшинд тодорхой асуудлуудыг эхний ээлжид шийдвэрлэх боломжтой гэсэн саналыг өгөх боломжтой гэж бодож байна. Тэгэхдээ би одоо яг энэ дээр ажлын хэсгийг төлөөлж дэлгэрэнгүй мэдээлэл өгөх нь зохимжгүй байх.

Тэгэхээр дараа нь яг ажлын хэсгийн дарга мэдээлэл өгвөл зүйтэй юм болов уу гэж бодож байна.

Тэгээд техник, эдийн засгийн үндэслэлтэй холбоотой асуудлыг Эрдэнэс Оюу Толгойгоос хариулт өгөх л зүйтэй байх. Нийлмэл. Одоо тэр хүүгээс хүү тооцоод байгаа асуудал бол ерөнхийдөө энэ асуудлыг шийдэх боломжтой.

Яг одоо байгаа баримт бичгүүдээрээ болохоор зэрэг Оюу Толгой хэзээ Монгол Улсад ногдол ашиг төлж эхлэх вэ гэхээрээ бүх өр төлбөр, зээлээ төлсний дараа хамгийн сүүлд манай нөгөө хувь нийлүүлэгч 34 хувьд ногдох зээл төлөгдөж байгаа. Тэгэхээр.../минут дуусав/

**Ц.Даваасүрэн:** Дараагийнх нь хэн юм? ТЭЗҮ дээр хариулт өгье.

**Л.Өнөрбаатар:** ТЭЗҮ-г 5 жил тутам яагаад ирүүлээд байна вэ гэдэг дээр хариулт өгөхөд хуучнаар Эрдэс баялаг, эрчим хүчний сайдын 2012 оны 4 сарын 17-ны ТЭЗҮ хүлээж авах журам гээд бичиг баримт байдаг байгаа.

Энэ бичиг баримт дээр болохоороо төсөл хэрэгжүүлэгч нь техник, эдийн засгийн үндэслэлийг боловсруулж өгснөөс хойш хойш 5 жил тутамд тодотгох, шинэчлэх буюу шинээр боловсруулах үүргийг хүлээнэ гээд заалт байдаг байгаа.

Тэгээд Оюу Толгой компаниас энэ заалтыг тайлбарлаад ТЭЗҮ-гээ ирүүлж байгаа гэж ойлгож байгаа.

**Ц.Даваасүрэн:** Н.Алтанхуяг гишүүн асуултаа асууя.

**Н.Алтанхуяг:** Надад асуулт байхгүй. Би хэдэн санал хэлээдэхье.

Өнөөдөр Ц.Даваасүрэн даргад их баярлалаа. Манай энэ Түр хорооны гишүүд. Би нэг л юм хүсээд байгаа юм.

Манай Түр хорооны гишүүд нэгдүгээрт ойлголтоо ингээд их ойролцоо болмоор байна. Бүх төрлийн олон талын асуудлаар мэдээлэл авмаар байна. Өнөөдөр үүнийг их сайхан зохион байгуулж өглөө. Та нар ч гэсэн их сайхан ярилаа.

Манай Х.Болорчулуун гишүүн ч гэсэн бас их ойлгомжтой юмнууд хэлж өглөө.

Г.Тэмүүлэн гишүүн бидний үед яг энэ Оюу Толгойн талаар нэлээн сайн ажиллаж байсан юм. Тэгээд одоо яах вэ, өнгөрсөн хойно ч гэсэн хэлэхэд Монголыг энэ Дубайн гэрээ гэдэг юмаар алаад дуусгасан шүү дээ.

Тэр Дубайн гэрээгээ хийх гэж намайг огцруулсан юм. Г.Тэмүүлэн бол бас ёс зүйтэй залуу юм байна гэж би боддог юм. Энэ хүн “Би иймэрхүү юм цаашаа хийж явж чадахгүй юм байна.” гээд өргөдөл өгөөд гарсан юм.

Тэгээд жаахан зориг зүрхтэй ажиллацгаа. Одоо би танай ажлынханд хэлж байна. Нэг их тийм бөөрөнхий. Ямар юм билээ. Одоо ийм үржүүлгийн эффектээр ингэнэ, олон хүн ажилтай болно. Одоо тийм юм битгий ярь.

Одоо ерөөсөө энэ байдлаараа явбал Монгол Улс энэ дотроос юу ч олж долоохгүй. Хэллээ шүү дээ. Ж.Бат-Эрдэнэ гишүүн хэлж байна. Одоо 1.4 орчим тэрбум америк долларын өрөнд явсаар байгаад хорин хэдэн тэрбум болоод ингээд дуусна. 2051 онд.

Одоо тэр ТУЗ-д орсон Э.Баясгалан билүү, хүүхний яриаг би бас бүтэн чагнасан. Тэр хүнийхээр бол 2100 он гэхэд ямар ч юм авахгүй гэж байгаа юм.

Тэгэхээр энд тэнд гарсан бүх тооцоолуудаа нэгтэг. Би зүгээр барагцаагаар хэлэхэд наад Дубайн гэрээ чинь бол хээл хахууль, авилга, асар том олон улсын хэмжээний юм болсон байх. Одоо энэ цэрэг цагдаа, авилга, янз бүрийн байгууллагаа хөдөлгөөд. Одоо энэ дээр л энэ Оюу Толгойн юмыг зогсоохгүй бол та нар.../минут дуусав/

**Ц.Даваасүрэн:** Н.Алтанхуяг гишүүний 1 минутыг өгье.

**Н.Алтанхуяг:** Хэдүүлээ хүүг нь багасгая. Энэ тэр бүтэхгүй. Г.Тэмүүлэнгийн тэрийг дахин дахин сонс.

Г.Тэмүүлэн гишүүн ярьсан юмыг маш олон хүнд сонсгомоор байна. ТЭЗҮ гэж хэзээ тэгж тав таван жилээр нь заваарсан. Тэгээд далд уурхайн бүтээн байгуулалт нь тусдаа, ил нь тусдаа. Хэзээ ч тийм гэрээ хийгээгүй.

Одоо арбитрын шүүхэд аваачаад өгөхөд Монгол Улс ялах бүх боломж нөхцөлүүдийг чинь энэ салбарт ажиллачихсан Г.Тэмүүлэн гишүүн маш тодорхой хэллээ. Тэрийг би бараг Та нар нэлээн сайн ойлгоод жаахан зоригтой зүрхтэй ажиллаач.

Тэгээд Монгол Улс энэ дээр ялмаар байна. Монголчуудын баялагтаа эзэн болмоор байна. Монголынхоо баялгийг ухуулчхаад өөрсдөө өрөнд ороод үлддэг ийм тэнэг юм ер нь хорвоо дэлхий дээр байх ёсгүй. Үүнийг зогсоогоорой. Тэгж л хүсэж байна.

**Ц.Даваасүрэн:** Би бас асуултаа асуучихъя. Х.Болорчулуун гишүүн. 3 дугаар микрофон. Тэнд чинь нөгөө Их Хурлын гишүүн, ажлын хэсэгт орсон улсууд оролцоно биз дээ.

**Б.Солонго:** Тийм ажлын хэсгийн гишүүд өөрчлөгдөөгүй шүү дээ. Тэгэхээр би бас хагас сайн өдөр мэдээлэл өгсөн байгаа. 4 сарын 8-нд эхний байдлаар хуралдах нь гээд.

Тэгэхээр маргааш Засгийн газрын хуралдаанаар “Удирдамж” батлагдах юм бол 8-нд цагаа товлоод. Тэгээд маргааш үдээс хойш ажлын хэсгийн гишүүддээ мэдээлэл өгье.

Тэгээд ажлын хэсгийн гишүүдээс бүгдээрээ оролцох боломжтой. Тэр дээр ямар нэгэн хязгаарлалт байхгүй.

Тэгэхээр гишүүд, оролцох хүсэлтэй хүмүүс бүгдээрээ орж болно.

**Ц.Даваасүрэн:** Би нэг асуух зүйл байна. Тэрийгээ тодруулчихъя.

Бид өнөөдөр танилцуулгаас сонсож байхад нэг ийм байгаад байгаа юм. Энэ хөрөнгө оруулалт уу, зээл үү гэдэг нэг юм яриад байна шүү дээ. Тэгээд энэ Х.Болорчулуун гишүүний танилцуулсан танилцуулга дээр чинь нэг ийм юм байгаад байгаа байхгүй юу.

Бид ингээд яг дэлхийн зах зээлийн үнээр борлуулалтаа хийгээд, зардлаа ингээд хянаад явсан бол зүгээр л тэр анхны хөрөнгө оруулалтаа хийгээд л, тэгээд л үйл ажиллагааныхаа орлогоор энэ дараагийнхаа бүтээн байгуулалтууд хийгээд явах боломжтой байна шүү дээ гэсэн дүгнэлт хийсэн байгаа байхгүй юу. Х.Болорчулуун гишүүний гаргасан энэ юугаар.

Тэгэхээр бид ер нь энэ судалгааг өөрийнхөө “Эрдэс Монгол” компанитай хамтраад Түр хороо бид үүнийг нэлээн нарийвчилж хийлгэнэ. Ерөөсөө л ийм асуудлыг тавина.

Та нар яагаад зардлаа өсгөсөн юм бэ гэдгийг бид хөндлөнгийн аудит оруулж үүнийг нь нягтална.

Тэгээд бид ийм боломжтой байжээ гэдгийг бид гаргаж тавина. Засгийн газартайгаа хамтраад, “Эрдэнэс Монгол”-тойгоо хамтраад. Ингээд явах боломж. Зээл авах шаардлагагүй байжээ гэдгийг бид нотлох зайлшгүй шаардлага байна гэж.

Сая нэг зүйлийг Та хэд тодруулаад хэлчхээрэй. Бидний 34 хувьд ногдох 1.4 чинь энэ төслийн хугацаа нь дараа 2051 онд 22.4 тэрбум доллар болно гэж байгаа. Тийм үү.

Гэтэл зарим нь ингэж яриад байгаа юм. Бид 22 тэрбум долларын өртэй үлдэх юм билээ гэж. Үүнийг Та хэд тодруулаад хэлчхээрэй. Тэрийг хэлээд байна уу? Аль эсвэл түүнээс гадна ерөөсөө ингээд ийм өртэй ахиж үлдэх гээд байна уу гэж.

Мөн тэр Г.Тэмүүлэн гишүүний хэлээд байгаа нөгөө хуулийн зөрчлийн асуудал дээр сая “Эрдэс Оюу Толгой” танилцуулсан дотор дутуу юмнууд нэлээн байгаа биз. Та нар анзаарсан байх.

Г.Тэмүүлэн гишүүний хэлээд байгаагаас дутуу юмнууд байна. Үүнийг та хэд дараа нь анхаараад үүнийг оруулаач. Г.Тэмүүлэн гишүүний тэр хэлээд байсан үндсэн ач холбогдол бүхий 6 заалт зөрчигджээ гээд байгаа шүү дээ. Тэр дээр жишээлбэл танайх дээр 10 хувийн хувьцаа борлуулах асуудал алга байна. Мөн гэрээг байгуулахдаа ТЭЗҮ-гээсээ өмнө байгуулчихсан байхгүй юу. Энэ чинь Ашигт малтмалын хуулийг зөрчсөн хэрэг шүү дээ.

Тэгэхээр ийм ийм юман дээр хэдүүлээ нэгдсэн байр суурьтай болъё. Ийм заалтууд зөрчигджээ гээд.

Мөн татварын орчныг нөгөө талд ашигтай болгоод яваад байгаа. Тухайлах юм бол нөгөө Монгол Улсын нутаг дэвсгэрийн эх үүсвэртэй орлого олсон бол 20 хувийн татвар төлдөг байсныг саяын шинэ татварын хуулиар төлөөний газар байгуулбал энэ чөлөөлөгдөхөөр болчихсон байх жишээтэй.

Энэ бүгдийг ер нь тодруулъя. Манай “Эрдэнэс Монгол”-ынхон татварынхантай хамтраад энэ асуудал дээр эцсийн хариултыг бидэнд өгөөч гэж.

Тэгээд ер нь эцэст нь хэлэхэд бид 92 дугаар тогтоолын хэрэгжилтийг хангах гэж байгаа Түр хороо. Тийм үү. 92 дугаар тогтоолд гэрээг сайжруул гэсэн байгаа.

Тийм учраас Түр хороо хуралдаад өмнөх хуралдаанаараа гэрээг сайжруулахад шаардлагатай ийм заалтуудад өөрчлөлт хий гэдэг ийм чиглэлийг өгсөн учраас маргааш Засгийн газрын удирдамж дээр бас үүнийг анхаараарай гэдгийг Б.Солонго дарга энд байгаа учраас би хэлье гэж бодогдож байна. Дараа нь бид энэ тайлангаа нэхнэ.

Миний тэр асуултад хариулчхаарай. Тэр 22.4 гэдэг чинь алиныг нь хэлээд байна гэдгийг.

1 дүгээр микроныг. 3 дугаар микрофон.

22 тэрбумын өртэй үлдэх нь ээ л гээд байгаа юм. Тэр зээлээ өсөхийг хэлээд байна уу? Алиныг нь хэлээд байна.

**Б.Солонго:** Ц.Даваасүрэн гишүүний асуултад хариулъя.

Яг 22 тэрбумтай холбогдуулаад Рио Тинто компанийн бэлтгэсэн далд уурхайн бүтээн байгуулалтынх нь санхүүгийн нарийвчилсан загварыг бидэнд өгсөн байгаа.

Тэгээд үүн дээр харахад далд уурхай маань хөрөнгө оруулалтын зардал нэмэгдсэн, үйл ажиллагааны зардал нэмэгдсэн, мөн урсгал капитал, зардал нэмэгдсэний улмаас ер нь үр өгөөж нь буурсан. Түрүүн яригдсан. Нөөц нь 8 хувиар буурах тийм дүр зураг харагдаж байна.

Тэгэхээр ерөнхийдөө шинэчилсэн техник, эдийн засгийн үндэслэл, санхүүгийн тооцоолол бол энэ төслийн үр өгөөжийг бүхэлд нь бууруулж байгаа.

Тэгээд үүнтэй холбогдуулаад бас мөнгөн урсгал нь буурсан. Мөнгөн урсгал буурснаас болоод Монгол Улсад төлөх ногдол ашиг маань бас буурсан. Тэгээд одоо бид 34 хувиар санхүүжүүлж байгаа 1.4 тэрбумын зээл маань эргэн төлөгдөхгүй, хүү бодогдож явсаар байгаад 2051 он гэхэд 22 тэрбум америк долларын зээлийн үлдэгдэл үлдэнэ гэсэн тооцооллыг Рио Тинто компани хийсэн тооцооллыг бидэнд өгсөн байгаа.

Тэгэхээр энэ бол өөрсдийнх нь техник, эдийн засгийн үндэслэлээс нь илүү нарийвчилсан санхүүгийн тооцоолол гэж өгсөн мэдээлэл нь байгаа.

Тэгээд ерөнхийдөө яагаад 22 тэрбум болж байна вэ гэхээр энэ компанийн 11 тэрбум долларын өртэй байна. Энэ өрөө эхэлж төлнө. Өрөө төлөөд мөнгө үлдсэнийх нь дараа ногдол ашиг хуваарилж эхэлнэ. Тэгээд ногдол ашгийн 66 хувийг “**Туркойз Хилл”** авна. Манай 34 хувьд ногдох ногдол ашиг маань өрөө төлөх хангалттай хэмжээнд байхгүй. Тэгэхээр бид хүүгээс хүү тооцоод зээлийн үндсэн төлбөр хэвээрээ л байгаад байна. Тийм болохоор бас ийм дүр зураг байгаа.

Тэгээд энэ өр бодогдож байгаа нь одоо хүчин төгөлдөр байгаа гэрээний заалт буюу зээлийн хүү маань 6.5 хувь дээр нэмэх нь LIBOR гэсэн жилд дунджаар.../минут дуусав/

**Ц.Даваасүрэн:** Баярлалаа. Тэгэхээр манай гишүүд ойлгосон байх. Тийм ээ.

Ер нь манай Монголын 34 хувьд ногдож байгаа 1.4 тэрбум маань хүүгээс хүү бодох зарчмаар явсаар байгаад ногдол ашиггүй учраас төлж чадахгүй байсаар байгаад төсөл дуусахад 22.4 тэрбум долларын өр үлдэх нь гэж байна шүү дээ. Эцэстээ Монгол Улс өртэй үлдэх нь гэж.

Ингээд өнөөдөр бас манай Түр хорооны гишүүдэд манай Улсын Их Хурлын гишүүн Г.Тэмүүлэн, Х.Болорчулуун гишүүн, “Эрдэнэс Оюу Толгой” компанийнхан бас нэлээн чамбай сайн бэлдсэн ийм мэдээллийг өгсөнд би гишүүдийнхээ өмнөөс талархал илэрхийлье.

Тэгээд саяын гишүүдийн хэлсэн үгэнд зарим нэг тодруулъя гэсэн зүйлүүдийг Та бүхэн бас дараагийн хурал дээр, шаардлагатай бол бас албан бичгээр бид нарт ирүүлээрэй.

Ингээд Та бүхэнд талархал илэрхийлье. Баярлалаа. Ашигтай сайн мэдээлэл болсон байна гэж бодож байна.

Манай гишүүд түр үлдчихээрэй. Хэдүүлээ энэ долоо хоногт хийх юмнууд. Тийм. Тэгж хэлсэн. Сая бүр бид тэрийгээ хэлсэн. Одоо үүнийг анхаарна шүү гэдгийг. Тийм. Бид сая Б.Солонго даргад бүр хэлээд энэ удирдамжийг анхаарна шүү гэдгийг сайн хэлсэн байгаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Ц.АЛТАН-ОД